
HAMS CHRISTIAN ANDERSEN, 


Svakome, tko se uopće zanima za priče, dobro 
je poznato ime danskoga pisca Hansa Christiana 
Andersena. Svako dijete dobiva među prvim knji¬ 
gama u ruke »Andersenove Priče«, Reći će možda 
tlkogod: »Ta što će nam opet Andersenove Priče, 
kad već imamo nekoliko njihovih izdanja!« Istina 
je, kod nas se Andersen dosad već prevodio. i 
izdavao, ali je izhor tih priča ostao gotovo uvijek 
kod istoga malog broja pripovijedaka, a taj ih je 
pisac napisao mnogo, vrlo mnogo, da bi trebalo 
izdati još nekoliko knjiga, prije nego bismo imali 
na našem (jeziku sve njegove priče. 

Da kažemo najprije nekoliko riječi o samom 
piscu, a onda ćemo se malo pozabaviti i njegovim 
djelima. 

Hans Chriistian Andersen rodio se 2, aprila 
1805. godine u Odenseu na otoku Fiinen, kao sin 
siromašna postolara. Mladost je svoju proživio u 
rodnome mjestu i učio ono, što se u malome mjestu 
može da uči, a tek poslije smrti očeve, kad mu je 
već bilo četrnaest godina, poslali su ga nauke u 
Kjoebenhaven, glavni grad Danske. Bio je veoma 
marljiv i neumoran u učenju, pa mu je uspjelo da 
za kratko vrijeme dostigne svoje vršnjake I da 
dobije kraljevu potporu za daljnje nauke. Doskora 
se pokazao kod njega osobit pjesnički talenat, kad 
je počeo da izdaje razne priče, romane i pjesme. 
Ali je ipak najveću slavu stekao svojim »Pričama 
i pripovijetkama« (»Eventyr og Historier«) u 5 ve¬ 
likih svezaka, od kojih je prva izašla god. 1835. 
Osim tih priča napisao je ii nekoliko romana, od 
kojih je poznat »Improvizator«, a napisao je i auto- 

biografiju »Priča moga života«. Umro je god. 1875., 
a za njim je požalila cijela Danska, a i čitav kulturni 
svijet. 

Kad je stao da piše priče, služio se najprije gra¬ 
đom iz starih danskih narodnih pripovijedaka, koje 
je kao dijete čuo u svome rodnom kraju. Ali on ih 
je pričao na svoj način i mijenjao ih je onako, kako 
se to činilo zgodno njegovoj pjesničkoj mašti. Do¬ 
skora nije se više obazirao na poznate priče, nego 
je pustio, da mu se mašta oslobodi, te je stao u pri¬ 
čama da opisuje razne zgode i iskustva iz svoga 
života. 

»Moj život je najljepša priča; tako je bogat i 
sretan. Da me je kao dječaka, dok sam siromašan i 
sam polazio u svijet, sastala kakova vila i da mi je 
rekla: odaberi svoj put i svoj cilj, a ja ću te onda 
prema tvojim duševnim sposobnostima i prema ra¬ 
zumu, koji je potreban u svijetu, voditi i zaštićivati 
— moja sudbina ne bi mogla da bude sretnija, raz¬ 
boritija i bolja. Povijest moga života reći će svima 
ono, što i meni kazuje: Ima Bog, pun ljubavi, koji 
sve izvodi na najbolji put.« Te riječi, kojima pisac 
započinje svoju autobiografiju, »Priču moga života«, 
najbolje označuju sadržinu i srž njegovih priča i pri¬ 
povijedaka. Glavni sadržaj njegovih priča je čovjek, 
sa svojim radostima i bolima, svojim nadama i čež¬ 
njama, Zato su one još i danas vrijedne i zanimljive 
i mladeži i starijim ljudima. Djeca raduju se bujnoj i 
šarolikoj mašti i radnji, a odrasli uživaju u dubokim 
ljudskim mislima, koje upravljaju svakom pričom. 

Ove priče, koje sada donosimo, osim dviju, još 
nijesu prevedene na naš jezik, a možda će se dosko¬ 
ra pružiti prilika, da se naša omladina upozna s do¬ 
sad još nepoznatim pričama toga pisca, a tom ćemo 
se zgodom malo više pozabaviti ličnošću samoga 
pjesnika. 

b, a 

DJEČJE ČAVRLJANJE. 

Kod bogata trgovca bijaše veliko dječje društvo; 
bogatih ljudi djeca i otmenih ljudi djeca. Trgovac 
bijaše imućan, a bijaše i čovjek iskusan. On je sam 
pcđazio sveučilište, jer ga je na to nagovorio njegov 
pošteni otac, koji je ispočetka bio samo trgovac 
blagom, ali pošten i vrijedan. Očeva trgovina pri¬ 
bavila mu je novce, kojima je on dugovao svoj 
ugled. Imao jie razuma pa i srca, ali se o tom manje 
govorilo, nego o njegovu velikom bogatstvu. 

U njegovu je kuću dolazio otmen svijet, koliko 
po krvi, toliko po duhu, a i takovi, kojima su pri¬ 
padala oba naslova a i takovi, koji se nijednim 
ponositi ni jesu mogli. Ovdje je dakle sada bilo 
dječje društvo, dječja zabava, a djeca govore is¬ 
kreno i od srca. Tu bijaše jedna dražesna mala 
djevojčica, ali veoma ohola. Njoji je ljubila ruke 
družina, ali nisu roditelji; oni su za to bili previše 
razumni. Njezin otac bijaše komornik, a to bijaše, 
koliko je njoj bilo poznato, strašno mnogo. 

»Ja sam komorno d i j e t e«, govoraše ona. 
Ona bi isto tako mogla biti i podrumsko dijete, jer 
ni za jedno ni za drugo ne može čovjek sam ništa 
učiniti. I ona je pripovijedala drugoj djeci, da je 
»rođena« i kazivala je, da čovjek ne može postati 
ništa, ako nije »rođen«. Ništa ne koristi, ako je 
čovjek bilo kako marljiv; ako nije »rođen«, onda 
ne može postati ništa. 

»A oni, kojima se imena svršavaju na -sen«, 
govorila je ona, »od njih ne može na svijetu ništa 
postati. Treba se podbočiti i uprti laktove na 





siranu, tc gurati daleko od selu- te sein! - sen!« 
1 °“® s x ? Podbočila svojini malim, lijepim ručicama 
sa siljatim aktovima, da pokaže, kako se treba 
kod toga vladati. A te male ručice bile su lako 
dražesne. Bila je slatka. 

Ali malena kći trgovca veoma se razljuti Nje¬ 
žnije otac zvao Madsen i njegovo je ime dakle 

oholo* ° ^ >> " Sen<< ’ 1 zato reče < kolikogod je mogla 

t “°j otac može da kupi za stotinu talira 

slatkiša i da ih baci u vodu. Može li to tvoj otac?« 

»Da, ali moj otac«, reče malena kćerka jednog 
pisca, »može i tvoga oca i tvoga oca i sve »očeve« 
metnuti u novine! Svi ljudi se njega boje, govori 

mama, jer je moj otac onaj, koji vlada u novi- 
nama«. 

I mala djevojčica uzdigne glavu visoko, kao da 
je prava kraljevna, koje se mora tako kočiti. 

. Ali napolju kraj napola otvorenih vrata stajao 
je i virio unutra jedan siromašni dječak. Taj ma¬ 
lišan nije smio ni da uđe u sobu, tako je bio ne¬ 
znatan. Vrtio je kuharici ražanj, pa je sada dobio 
dopuštenje, da stoji iza vrata i gleda nakićenu 
dijecu, koja su se veselo zabavljala, a i to je za nj 
bilo vrlo mnogo. 

»Tko bi se mogao mjeriti s njima?« mislio je 
on i slušao, što oni čavrljaju, a to mu je dalo dosta 
uzroka,, da. se. ražalosti. Njegovi roditelji kod kuće 
nijesu imali ni prebijene pare na dnu svoga san¬ 
duka, nisu imali sredstava ni da drže novine, a 
kamo li da ih pišu, a k tomu je dolazilo još i to naj¬ 
gore, da se ime njegova oca, a po tom i njegovo ime, 
svršavalo na »-sen!«, tako da na svijetu nije od 
njega moglo postati ništa. To bijaše vrlo žalosno, 
Ali »rođen« je bio, bar mu se tako činilo, pravo 
rođen! Drugačije nije bilo moguće! 

Vidite, to je bilo ove večeri. 

Godine su otad prošle, a od djece postali su 
ljudi. Stajaše u gradu prekrasna kuća, puna kra- 
sota, svi su ljudi htjeli da je vide; dolazili su izda¬ 
leka, da joj se dive. Šta misliš, kome od djece, o 
kojoj smo pripovijedali, mogla je da pripada ta 
kuća. No, to je bar lako pogoditi! Ali ne, to ipak 
nije tako lako. Kuća pripadala je siromašnom ma¬ 
lom dječaku; od njega je ipak nešto postalo, iako 
mu se ime svršavalo na »-sen« — Thorwald- 
s e n.* 

A ostalo troje djece? — Plemići po porodu, 
novcu i duhu, od njih nije ni jedno ni drugo učinilo 
ništa važno, što bi se trebalo spomenuti, nijedno 
nije nadmašilo drugo. Ali ipak su postali dobri a 
vrijedni; bio je u njima dobar temelj. Ono, što su 
onda mislili i govorili bijaše tek — dječje čavr¬ 
ljanje. 


* Albert Thorwaldsen, najznamenitiji danski 


kipar. 






NIZ BISERA. 


L 

Glavina pruga danskih željeznica spaja Kjoe- 
benhaven sa Korsoerom. To je niz bisera, kako¬ 
vima Evropa sada obiluje. Najljepše biserje toga 
niza zove se: Pariz, London, Beč, Napulj! — Ne¬ 
kima se sigurno ovi veliki gradovi ne čine najljep¬ 
šim biserjem u tom nizu, pa oni .pokazuju na koji 
nepoznat gradić, u kojemu je njihov dom, gdje 
stanuju njihovi mili. Da, često je to uzahan vrtić, 
malena kućica, sakrivena zelenim grmljem, točka, 
koje brzo nestane, kad voz projuri pokraj nje. 

Koliko zrna bisera ima u nizu od Kjoebenha- 
vena do Korsoera? Mi ćemo ih razmotriti šest, 
koje većina ljudi drži najljepšima. Stare uspomene, 
pa i pjesme same daju ovom biserju sjaj, da ono sja 
i u našim mislima. 

Na brežuljku, gdje leži dvorac Fridiriika VI., 
gdje je Oehlenschlager* proživio svoje djetinjstvo, 
sja u bogatu, šumovitu kraju jedno zrno tog niza; 

* Adam Gottlob Oehlenschlager, znameniti 
danski pjesnik. Bio je profesor estetike na sveučilištu u Kjo- 
benhavenu. Živio u 18. vijeku. 

zovu ga kolibom Filemona i Baukide, to jest do¬ 
mom dvoje milih staraca. Tu je stanovao Rahbek 
sa svojom ženom Cammom, tu pod tim gostolju¬ 
bivim krovom skupljali su se cijeloga jednog ljud¬ 
skog vijeka junaci duha iz bučnoga Kjoebenhavena, 
tu je bio dom duha — — a sada! Ne kaži: »Ah, 
kolike li promjene!« — Ne, još i sad je to dom 
duha, staklenik za boležljive biljke! Pupoljak cvijeta, 
koji nije dosta jak, da se rascvjeta, zatvara ipak u 
sebi, iako potajno, sve klice lišća i sjemenja. Tu 
sja sunce duha u miroljubivi dom duha, oživljava i 
budi život. Život, koji je unaokolo, sja kroz oči u 
neotkrivene dubine duše. »Dom Idiota«, okružen 
ljudskom ljubavlju, posvećeno je mjesto, staklenik 
za boležljivu biljku, koja treba da se još jednom 
presadi i procvjeta u božjemu vrtu. Najslabiji du¬ 
hom skupljaju ise sad ovdje, gdje su se nekad sa¬ 
stajali najveći i najsnažniji, izmjenjivali svoje misli 
i dizali ih visoko — visoko plamti još i sad ovdje 
plamen duša, u drugoj kolibici Filemona i Baukide. 

Grad kraljevskih grobova na izvoru Hroara, 
stari Roeskilde, leži pred nama; vitki šiljci crkvenih 
zvonika dižu se iznad niskoga grada i odrazuju se 
u Isefjordu. Tek jedan ćemo grob ovdje potražiti i 
promotriti ga u sjaju bisera. To nije grob moćne 
kraljice Margrete — ne, na groblju, uz kojega bi¬ 
jeli zid mi u vozu jurimo, nalazi se grob. Neznatan 
ga kamen pokriva. Kralj orgulja, veliki danski ro¬ 
mantičar počiva ovdje. Melodije naše duše izvadio 
je iz starih priča on, pjesnik naših najljepših pučkih 
pjesama. Roeskilde, grade kraljevskih grobova, u 
tvome biseru želimo da ogledamo neznatan grob, 
na kojega je kamenu uklesana lira i ime: Weyse.* 

Sad dolazimo u Sigersted, kraj grada Ring- 
steda. Korito rijeke je plitko; zlatno žito raste 
tamo, gdje se ustavila Hagbarthova lađa, neda¬ 
leko Signine djevičanske tamnice. Tko ne po¬ 
znaje priču o Hagbanthu, koji je visio na hrastu, i o 

Signelinom kavezu, koji je bio u plamenu, priču o 
velikoj ljubavi? 

»Krasni Soroe, okružen šumom!« tvoje mirno 
samostanske mjesto sada gleda kroz mahovinom 
obraslo drveće. Mladenačkim pogledom gleda iz 
akademije preko jezera prema velikoj cesti, sluša 
zmaja kako dašće u lokomotivi, dok juri kroz 
šumu. Soroe, biseru pjesništva, ti kriješ u sebi Hol- 
bergov* prah! Kao velik bijel labud leži na tihom 
jezeru tvoj dvorac mudrosti, a gore k njemu, tamo 
gleda naše oko i traži kao sjajnu šumaricu u du¬ 
bokoj šumi malenu jednu kućicu. Pobožni psalmi 
zvuče iz nje daleko preko cijele zemlje, govore se 
u njoj riječi, koje pače i seljak sluša i uči pozna¬ 
vati prošle dane Danske. Zelena šuma i pijev ptica 
pripadaju jedno drugome kao i imena Soroe i In- 
gemann.** 

Dalje, k gradu Slagelse! — Što se tu odrazuje 
u sjaju bisera? Nestalo je samostana Antvorskova, 
nestalo bogatih dvorana dvorca, pa i njihovih 
osamljenih i zapuštenih zidina. Ali stoji tu još jedan 
stari znak, koji se neprestano obnavlja, onaj stari 
drveni krst tamo na uzvisini, gdje se u vrijeme, 
kad je nastala legenda, probudio Hellig Anders, 
župnik u Slagelsu, prenesen u jednoj jedinoj noći 
iz Jeruzolima u svoj kraj. 

Korsoer — tu si se rodio ti, koji si nam dao: 

»— šalu sa malo zbilje 
u pjesmama pomorske knute!« 

Ti, majstore riječi i duhovitosti! Propali stari 
zidovi napuštene tvrđave sad su jedini svjedoci 
tvojega mladenačkog doma. Kad sunce zapada, po- 

* H o 1 b e r g, danski pisac, začetnik nove danske knji¬ 
ževnosti. 1684.—1754. 

Bernhard Severin Ingemann, danski pjesnik, 
lektor danskog jezika i književnik na akademiji u Soroe. 

kazuju njegove sjene na ono mjesto, gdje je sta¬ 
jala tvoja rodna kuća. S tih si bedema gledao ti, 
dok si »bio malen«, kako »mjesec zapada za otok« 
i to si ovjekovječio u tvojoj pjesmi, ti, koji si u 
labirintu svijeta lutao i otkrio: 

»-Da nigdje ruže nisu tako rujne, 

I nigdje trnje njino tako sitno 
i pahuljice nigdje tako meke 
ko ondje, gdje počivasmo ko djeca«. 

Dražesne pjesme radosti i veselja! Pletemo ti 
vijenac od lazarkinje, bacamo ga u jezero, a valovi 
će ga odnijeti u Kielerfjord, na čijoj obali počiva 
tvoj pepeo. On ti nosi pozdrav mladog naraštaja, 
pozdrav iz rodnoga grada Korsoera, gdje niz bisera 
svršava. 

II. 

»Doista je put između Kjoebenhavena i Kor¬ 
soera niz bisera«, reče baka, kad je čula čitati 
ono, što smo mi sad pročitali. »Bar za me je to 
niz bisera, a postao mi je to već pred više od če¬ 
trdeset godina«, reče ona. »Onda još nismo imali 
parnih strojeva, i trebali smo za taj put toliko 
dana, koliko vi sad trebate sati. Bilo je to godine 
1815.; imala sam tada dvadeset i jednu godinu; to 
su lijepe godine, premda su jioš i sa trideset lijepe 
godine, blaženo doba. Za mojih mladih dana bila 
je veća rijetkost nego sada doći do Kjoebenhavena, 
grada nad svim gradovima, kakovim smo ga mi dr¬ 
žali. Moji su roditelji htjeli da opet iza dvadeset 
godina posjete to mjesto, a ja sam trebala da idem 
s njima. Već smo godinama govorili o tom putu, a 
sad je to doista trebalo da se obistini. Činilo mi se, 
kao da počinje sasvim nov život, a donekle je za 
me i počeo tada sasvim nov život. 


2 

Šilo se i spremalo, a kad je doista došlo do 
odlaska, koliko li je dobrih prijatelja došlo, da nam 
zažele srećan put. Bio je velik put, na koji smo se 
spremili. Prije podne odvezli smo se u kolima 
mojih roditelja u Odense. Znanci pozdravljali su 
nas s prozora, dok nismo izašli na vrata Svetoga 
Joergena. Vrijeme bijaše divno, ptičice su pjevale, 
sve bijaše puno veselja, te se zaboravljalo, da . je 
put do Nyborga dugačan i mučan. Predvečer stigli 
smo onamo. Pošta je dolazila tek u noći, a prije 
toga nije ni lađa kretala. Pošli smo na brod. Pred 
nama je, kolikogod smo mogli očima zahvatiti, le¬ 
žala velika voda, mirna i tiha. Legli smo obučeni 
i usnuli. Kad sam se rano u zoru probudila i po¬ 
pela se na palubu, ni na kojoj se strani upravo 
ništa nije moglo razabrati, takva je bila magla. 
Čula sam pijetlove, kako kukuriječu, činilo mi se, 
da izlazi sunce, da zvone zvona. Gdje li se nala¬ 
zimo? Magla se digla, a mi smo se doista nalazili 
još uvijek nasuprot Nyborga. Napokon, kad se raz¬ 
danilo, podigao se lagan vjetrić, ali upravo pro¬ 
tivan. Mi smo krstarili naokolo i napokon smo bili 
toliko sretni, da smo oko jedanaest sati noću stigli 
u Korsoer, pošto smo trebali dvadeset i dva sata 
za put od četiri milje. 

Prijalo nam je, da dođemo na kopno; ali. bio 
je mrak, tmurno su gorjele svjetiljke, a meni se 
sve činilo tako strašno tuđe, jer nisam nikad vi¬ 
djela nijedan drugi grad, nego Odense. 

»Gledaj, ovdje se rodio Baggesen!«* reče moj 
otac, »a ovdje je živio Birckner«. 

Tad mi se pričini, da je taj stari grad sa ma¬ 
lenim kućicama postao najednom svjetliji, prijaz¬ 
niji i veći. Uz to smo bili i veseli, što opet osjećamo 

* J e n s Baggesen, danski pjesnik, polazio škole u 
Slagelse. 

pod nogama čvrsto tlo. Spavati, razumije se, nisam 
mogla; moje su misli boravile kod svih ovih no¬ 
vosti, što sam ih vidjela i doživjela od prekjučer, 
otkad sam ostavila svoj dom. 

Slijedećeg jutra morali smo se rano dignuti; 
čekao nas je do Slagelse loš put sa velikim brdima 
i mnogim rupama, a s one strane toga grada si¬ 
gurno također nije bilo mnogo bolje. Mi smo pak 
htjeli da još tako rano stignemo u Krebsehuset, da 
još za dana možemo preći preko u Soroe i posje¬ 
titi Moellerova Emila, kako smo ga mi nazivali. 
Da, to je bio vaš djed, moj pokojni muž, probat; 
on je bio student u Soroe i upravo je bio položio 
svoj drugi ispit. 

Poslije podne stigli smo u Krebsehuset; to je u 
ono vrijeme bilo dobro posjećivano mjesto, najbolja 
gostionica na cijelome putu i đražestan kraj. A 
morate svi priznati, da je to još i danas. Vrijedna 
gazdarica gospođa Plambek gospodarila je tamo; 
sve se u kući blistalo i sjalo. Na zidu visjelo je u 
okviru pod staklom Baggesenovo pismo upravljeno 
na nju, a bilo je vrijedno, da se pogleda. — Za me 
je to bila velika znamenitost. — Zatim smo pošli 
preko u Soroe i našli tamo Emila. Možete misliti, da 
se vrlo obradovao, kad nas je ugledao, a i mi se 
nismo manje radovali. On je bio tako dobar i pažljiv. 
S njime smo razgledali crkvu s Apsalonovim gro¬ 
bom i Holbergovim lijesom; razgledali smo stare 
napise i odjedrili preko jezera u »Parnas«. To je 
bila najljepša večer, koje se sjećam. Bila sam uvje¬ 
rena, ako se igdje na svijetu može pjevati, da se to 
može u Soroe, u tom miru, toj krasnoj prirodi. Zatim 
smo pošli takozvanim »Filozofovim putem«, lijepom 
stazom uzduž jezera do Krebsehuseta na glavnoj 
cesti. Emil je ostao i večerao s nama; ocu i majci 
se činilo, da je postao vrlo mudar i da izgleda dobro. 
Obećao nam je, da će za pet dana doći u Kjoeben- 
haven k jednoj obitelji, da bude s nama; približavali 

su se Duhovi. Satovi, koje sam proboravila u Soroe 
i Krebsehnsetu pripadaju među najljepši biser u 
mom životu. 

Slijedećeg smo jutra vrlo rano otputovali, jer 
smo do Roeskilda imali dugačak put, a morali smo 
tamo stignuti dosta rano, da još možemo posjetiti 
crkvu. Otac je osim toga namislio da navečer po¬ 
sjeti jednoga svog starog školskog druga. Tako se 
i zbilo. Preko noći ostali smo u Roeskilde, a slije¬ 
dećeg dana, ali tek oko podne, stigli smo u Kjoeben- 
haven, jer je taj dio puta bio najjadniji i najlošiji, 
koji smo uopće prošli. Trebali smo otprilike tri 
dana od Korsoera do Kjoebenhavena, a sad možete 
vi da taj isti put preletite za tri sata. Biserje nije 
postalo vrednije, jer nije moglo, ali je niz postao 
nov i divan. Ostala sam sa svojim roditeljimai tri 
nedjelje u Kjoebenhavenu; s Emilom bili smo u 
svemu osam dana, a kad smo zatim putovali natrag 
u Fyen pratio nas je od Kjoebenhavena do Kor¬ 
soera. Tamo smo se, još prije rastanka zaručili. 
Zato možete razumjeti, da je i za me put od Kjoe- 
benhavene do Korsoera niz bisera. 

Kasnije, kad je Emil dobio župu kod Assensa, 
vjenčali smo se. Često smo govorili o putu u Kjoe- 
benhaven i o tom kako bi lijepo bilo, da ga mo¬ 
žemo još jednom proputovati. Ali onda je došla 
najprije naša majka, a zatim je ona dobila još braće, 
a onda se moralo toliko toga njegovati i na tolike 
paziti. A kad je otac bio unapređen i imenovan 
probstom, bila je to velika radost i blagoslov, ali do 
Kjoebenhavena nismo više stigli. Nikad više nisam 
tamo došla, kolikogod smo na to mislili i o tom 
razgovarali, a sad sam već prestara i nemam više 
snage, da se vozim vozom. Ali ipak se radujem že¬ 
ljeznicama. Pravi je blagoslov, što ih imamo. Sad to 
brže možete da dođete k meni. Sad nije Odense 
mnogo dalje od Kjoebenhavena nego što je mojih 
mladih dana bio Odense od Nyborga, Vi možete sad 

isto tako brzo odjuriti u Italiju, koliko smo mi tre¬ 
bali da dođemo do Kjoebenhavena! Da, to vrijedi 
mnogo! Ali ipak, ja ostajem kod kuće, puštam dru¬ 
gima da putuju, puštam ih da dolaze k meni! Ali vi 
mi se ipak ne smijete podsmijavati, što' ja tako mirno 
sjedim! Ja se spremam na drugi, mnogo dulji put, 
nego što je vaš, na mnogo brže putovanje, nego što 
je putovanje željeznicom: ako Bog ushtije, otputovat 
ću gore k djedu, a kad i vi svršite svoj posao i kad 
se naradujete na ovom blagoslovenom svijetu, tada 
ćete, znam dobro, doći) i vi k nama gore i onda ćemo 
tamo govoriti o danima našega zemaljskog života. 
Ali i tamo ću, vjerujte mi djeco, upravo tako kao i 
sada reći: »Da, put od Kjoebenhavena do Korsoera 
doista je niz bisera«. 



PERO I TINTARNICA, 


U sobi nekog pjesnika rekao je jednom netko, 
dok je gledao njegovu tintamicu, koja je stajala na 
stolu: 

»Ipak je čudnovato, što sve izlazi iz jedne 
tintarnice! Bog zna, što će sad opet biti prvo? Ipak 
je to čudnovato?« 

»To je ono«, reče tintarnica. »To je neshvatlji¬ 
vo! Pa to je ono, što ja uvijek tvrdim!« reče ona 
ponosno peru i ostalim stvarima na stolu, koje su 
to mogle čuti. »Doista je čudnovato, što sve može 
da izađe iz mene, da, to je gotovo nevjerojatno! Ja 
doista ne znam, što će sad biti prvo, kad čovjek 
opet počne da crpe iz mene. Jedna moja kapljica 
dostaje za pola stranice papira, a što se sve može da 
napiše na pola stranice. Ja sam nešto sasvim oso¬ 
bito. Iz mene same izlaze djela pjesnikova: živi ljudi, 
tako da ih narod može prepoznati, oni srdačni osje¬ 
ćaji, ona dobra volja, ti divni opisi prirode. Ja sama 
to ne shvaćam, jer ja uopće prirode ne poznajem; 
ali to je ipak sve u meni. Iz mene je izašla, a izlazi 
još uvijek ona vojska laganih, Ijepušnih djevojaka, 
smionih vitezova na zapjenjenim konjima, veselih i 
zdravih momaka. Da, ja to sama ne znam, a kod 
toga ništa i ne mislim.« 

»Što se toga tiče, imate sasvim pravo!« reče 
pero. »Vi uopće ne mislite, jer da mislite, onda biste 
shvatili i to, da dajete samo tekućinu! Vi dajete 
vlagu, da ja mogu izreći i na papiru pokazati, što 
imam u sebi; to ja pišem. Pero piše, o tom ne sumnja 
nitko, a većina ljudi razumije se u pjesništvo isto 
toliko, koliko i kakva stara tintarnica.« 

»Vi imate vrlo malo iskustva!« reče tintarnica. 
»Vi niste još ni čitav tjedan u službi, a već ste 
sasvim istrošeni. Zar si vi možda umišljate, da ste 
pjesnik? Vi ste samo sluga, a ja sam ih već imala 
mnogo od vaše vrste, i iz roda gusaka i iz engleskih 
tvornica. Ja poznajem isto tako dobro gušća pera 
kao i ocjelna. Već ih je bilo mnogo kod mene u 
službi, a bit će ih još mnogo, ako dođe on, čovjek, 
koji se za me miče, i ako napiše ono, što crpe i z 
moje nutrine. Ja bih samo htjela da znam, što će 
najprije iz mene izvaditi.« 

»Glupa tintarnice!« reče pero. 

Kasno navečer dođe kući pjesnik. Bio je na 
koncertu, čuo je izvrsnoga guslača i sasvim je bio 
zanesen i oduševljen njegovom divnom svirkom. Gu- 
slač je iz svoga instrumenta izmamio čaroban svijet 
tonova: čas je zvučilo kao da padaju kapljice vode, 
biser za biserom, čas kao puni zbor ptičica, čas je 
hujilo kao oluja u jelovoj šumi. Njemu se činilo, da 
čuje, kako plače njegovo vlastito srce, ali onim me¬ 
lodijama, koje zvuče iz divnoga glasa žene. Bilo je 
tako, kao da ne zvuče samo žice na guslama, nego 
i konjić, pa i vijci i drvo gusala; bilo je osobito. Bilo 
je teško, a činilo se djetinjom igrom, kao da gudalo 
samo juri ovamo i onamo preko žica. Moglo se vje¬ 
rovati, da bi to svatko mogao da učini. Gusle zvu- 
čile su same od sebe, gudalo sviralo je samo, a oboje 
zajedno činilo je cjelinu, tako da se zaboravljalo na 
umjetnika, koji ih je vodio, koji im je udahnuo život 
i dušu. Zaboravljalo se na umjetnika, ali na nj je 
mislio pjesnik, njega je spomenuo i napisao uz to i 
svoje misli: »Kako je glupo, kad gusle i gudalo hoće 
da se ohole svojim poslom. A to mi ljudi činimo 
ipak tako često; pjesnik, umjetnik, izumitelj, vojsko¬ 
vođa. Mi se uzdižemo, ponosni smo na svoja djela — 
a svi smo samo instrumenti, na kojima svira Bog. 
Njemu jedinom pripada čast. Mi nemamo ništa, čime 
bismo se mogli ponositi.« 

Da, to je napisao pjesnik, napisao je to u obliku 
priče i nazvao je »Umjetnik i instrumenti«. 

»No, sad ste dobili svoje, madame!« reče pero 
tintarnici, kad su oboje opet ostali sami. »Čuli ste, 
kako je glasno pročitao ono, što sam ja napisao?« 

»Da, što sam vam ja dala da napišete,« reče 
tintarnica. »To je bio udarac za vas i vašu oholost. 
Čudi me, što ne možete razumjeti, da vam se ruga! 
Ja sam vam dobacila taj udarac iz svoje najdulje 
nutrine! Ta ja ću valjda poznati svoje vlastito izru¬ 
givanje!« 

»Tintarničino!« dobaci pero. 

»Peretino!« odvrati tintarnica. 

I svako je od njih mislilo, da je drugome osolilo 
pamet, a uvijek je ugodan osjećaj, kad snio o tom 
uvjereni, da smo se nekome dostojno odužili. Onda 
je san miran, a oni su oboje mirno zaspali. Ali pjesnik 
nije spavao. Misli su strujale iz njega, kao glasovi 
iz gusala, padale su kao biser, šurnile kroz dubrave 
kao oluja, koju je osjećao u svom srcu. On je osjećao 
zračak vječnoga umjetnika. — Njemu jedinome čast! 


DIJETE U GROBU, 


Bila je žalost u kući, bila je žalost u srcu, 
umrlo je najmlađe dijete, četverogodišnji dječak, 
jedinac, radost roditelja i nada budućnosti. Imali 
su doduše još dvije kćerke, starija trebala je upravo 
ove godine da primi sv. potvrdu, obadvije bile su 
mile d dobre djevojke, ali izgubljeno dijete uvijek 
je najmilije, a ovo je osim toga bilo i najmlađe i 
sin. To je bilo teško iskušenje. Sestre su žalile, 
kadšto mlade duše žale; njih je osobito potresla 
žalost roditelja; otac je bio srvan, ali majku je jad 
najdublje svladao. Danju je i noću bila na nogama, 
njegovala je bolesno dijete, dizala ga i nosala. Bio 
je to dio nje same, a to je ćutjela i osjećala. Ona 
nije mogla ni pomisliti, da je mrtvo, da je polo 
ženo u lijes i da ga moraju zatvoriti u grob. Bog 
joj ne može uzeti dijete, mislila je ona, a kad se 
to ipak dogodilo i kad se o tom uvjerila, rekla je 
u svojoj groznoj boli: »Bog to nije znao; on ima 
ovdje na zemlji sluge bez srca, koji rade po svojoj 
volji i ne čuju majčine molitve«. 

Ona je izgubila povjerenje u Boga, pa su je 
sad stale mučiti mračne misli, misli o smrti, strah 
pred vječnom smrću, strah, da čovjek postaje prah 
i pepeo i da se time sve svršava. Kraj ovakovih misli 
nije imala ništa, o što bi se mogla osloniti, nego 
je propadala u bezdano ništavilo očaja. 

U najtežim časovima nije više ni plakati mogla. 
Nije mislila na mlade kćeri, koje ima; suze muževe 
padale su joj na čelo, ali ona nije pogledala gore 
k njemu; njezine su misli boravile kod mrtvoga 

djeteta, nijedan dah njezina života nije imao druge 
svrhe, nego da si dozove u pamet sve uspomene 
na svoje dijete, svaku njegovu nedužnu djetinju 
riječ. 

Svanuo je dan pogreba; nekoliko noći prije 
toga nije spavala; pred jutro svladao ju je umor i 
ona je na kratko vrijeme usnula. Međutim su u 
jednu sobu, koja je ležala malo podalje od njezine, 
unijeli lijes i zabili pokrovac, da ona ne čuje udarce 
čekića. 

Kad se probudila i digla te htjela da vidi svoje 
dijete, reče joj muž sav u suzama: »Zatvorili smo 
lijes; moralo je tako biti.« 

»Kad je Bog prema meni nesmiljen,« reče ona 
ogorčeno, »zašto da budu ljudi bolji!« i stane gorko 
plakati. 

Lijes su odnijeli na groblje; neutješna majtka 
sjedila je kraj svojih mladih kćeri, gledala ih je, a 
da ih nije vidjela; njezine misli nijesu se više ba¬ 
vile njezinom preostalom porodicom, ona se sasvim 
preoustila svojoj žalosti, a ta ju je tjerala, kao što 
more tjera brod, koji je izgubio krmilo i krmilara. 
Tako je prošao i dan pogreba, a iza njega dolazili 
su i prolazili drugi dani u istoj jednoličnoj teškoj 
žalosti. Vlažnim očima i žalosnim pogledom proma¬ 
trali su je njezini kod kuće; ona nije čula njihovih 
utješnih riječi. Šta su joj oni i mogli da kažu, ta bili 
su i sami prežalosni. 

Činilo se, kao da više ne poznaje sna, a taj bi 
jedini mogao još biti njezin najbolji prijatelj, koji 
bi ojačao njezino tijelo i donio natrag u njezinu 
dušu mir. Ali ipak su je nagovorili na to, da legne 
u krevet, pa je tamo ležala mimo kao da spava. 
Jedne noći osluškivao je njezin muž njezino dh 
sanje i držao je sasvim sigurno, da je našla mira i 
odmora; stoga sklopi svoje ruke, pomoli se i do¬ 
skora zdravo i čvrsto zaspi. Zato nije opazio, da 
se ona dignula, obukla svoje haljine i zatim tiho 

izašla iz kuće, da dođe tamo, gdje su njezine misli 
boravile danju i noću; da dođe do groba, koji je 
zatvarao njezino dijete. Prošla je kroz vrt, koji je 
okruživao kuću, pa je zatim stupila na otvoreno 
polje, kojim je staza oko grada vodila na groblje; 
nitko je nije vidio, a ni ona nije vidjela nikoga. 

Bijaše jasna, zvjezdana noć, zrak bijaše još 
topao i blag, bilo je tek u rujnu. Ona je ušla u 
groblje i pošla do malenoga groba, koji se pričinjao 
kao velika mirisna kita cvijeća. Ona je sjela i po- 
gnula glavu dolje prema grobu, kao da mora kroz 
gustu naslagu zemlje vidjeti svojega malog dječaka, 
čijeg se prijaznog smiješka još tako jasno sjećala. 
Mili pogled njegovih očiju, koji je zadržao i u bo¬ 
lesničkoj postelji, nije se mogao zaboraviti. Činilo 
se, da njegov pogled govori, kad se ona naginjala 
nada nj i hvatala njegove fine ručice, kojih sam 
nije mogao da digne. Kaošto je sjedila uz njegov 
krevet, tako je sjedila sada uz njegov grob; ali 
ovdje mogle su suze slobodno teći i padale su 
na grob. 

»Ti želiš dolje k svome djetetu!« reče izne¬ 
nada jedan glas tik uz nju. Zvučio je jasno i duboko, 
te joj je zvuk njegov prodro do srca. Ona pogleda 
gore, a pokraj nje stajala je prikaza zavijena gu¬ 
stim žalobnitn plaštem, a preko glave prebacila je 
kukuljicu. Ali ona joj je ipak i ispod nje vidjela 
lice; bilo je strogo, ali ipak je ulijevalo povjerenje, 
oči su joj sjale, kao da se još nalazi u mladim 
godinama. 

»Dolje k svome djetetu!« ponovi ona, a iz 
glasa razbirala joj se očajna molba. 

»Usuđuješ li se poći za mnom?« upita je. »Ja 
sam Smrt.« 

Ona glavom dade znak, da pristaje. I tada kao 
da su najednom zvijezde iznad nje zasjale mjese¬ 
čevim sjajem, ona opazi šarenu divotu cvijeća na 
grobu. Kora zemaljska lako je i mimo popuštala 

kao razastrta tkanina, majka klone, a utvara ovije 
svoj crni plašt oko nje. Nastane noć, noć Smrti. 
Ona je padala dublje, nego što doseže ^robareva 
lopata, a groblje ležalo je kao krov iznad njezine 
glave. 

Vršak plašta klizne na stranu; ona je stajala u 
velikoj dvorani, koja se pružala široko i prijazno. 
Naokolo bio je sumrak, ali pred njom stajalo je i 
držalo je već u istom času na svome srcu — nje¬ 
zino dijete. Ono joj se smiješilo i sjalo ljepotom, 
kao nikad prije. Ona krikne, ali se krik nije čuo, 
jer se sasvim blizu nje, a onda opet daleko, da¬ 
leko, pa opet u blizini, začula divna glazba. Nikad 
prije nisu takovi glasovi doprli do njezinih ušiju, 
oni su dolazili onkraj mračnoga, gustog zastora, 
koji je dvoranu dijelio od velike zemlje Vječnosti. 

»Moja slatka, moja mila majko!« čula je, kako 
govori njezino dijete. To je bio ljubljeni poznati 
glas. A zatim su slijedili bezbrojni cjelovi u besko¬ 
načnom blaženstvu. Dijete pokaže na tamni zastor. 

»Tako lijepo nije gore na zemlji! Vidiš li, majko, 
vidiš li ih sve? To je blaženstvo!« 

Ali majka nije vidjela ništa, pa ni tamo, kamo 
je dijete pokazivalo, ništa do crne noći. Ona je 
gledala zemaljskim očima, nije gledala tako, kako 
je gledalo dijete, koje je Bog pozvao k sebi. Ona 
je čula zvukove, čula je glasove, ali ne riječi, ko¬ 
jima bi morala vjerovati. 

»Sad mogu da letim, majko!« reče dijete, 
»mogu letjeti sa svom ostalom veselom djecom 
ravno k dragome Bogu. Ja bih to tako rado, ali 
dok ti plačeš, tako, kaošto sada plačeš, ne mogu 
se otkinuti od tebe, a ja bih to ipak tako rado! Zar 
ja ne smijem? Pa ti ćeš doskora doći k meni unutra, 
slatka majčice.« 

»Ostani, ostani!« odgovorila je ona, »samo još 
časak! Još jedan jedini put moram te pogledati, 
poljubiti te i primiti u svoje naručje!« 

I ona ga poljubi i privine k sebi. U to se začuje 
odozgo njezino ime; neizmjerno tužno odzvanjali su 
ti glasovi. Što je to bilo? 

»Čuješ li?« reče dijete. »To je otac, koji te 
zove!« 

I ponovo su se začuli iza nekoliko časaka du¬ 
boki uzdisaji, kao da plaču djeca. 

»To su moje sestrice!« reče dijete. »Majko, ti 
ih valjda nisi zaboravila?« 

I ona se sjeti onih, koje je ostavila, osvoji je 
neizreciv strah, gledala je preda se i neprestano 
su lebdjeli pred njom likovi, za koje joj se činilo, 
da ih prepoznaje. Oni su lebdjeli kroz dvoranu 
Smrti prema tamnome zastoru i nestajalo ih je iza 
njega. Hoće li se pojaviti njezin muž i njezine 
kćerke? Ne, njihovo dozivanje, njihovi uzdisaji čuli 
su se još uvijek odozgo; tek što nije kraj mrtvih 
sasvim zaboravila na njih. 

»Majko, sad zvone zvona nebeskoga kra¬ 
ljevstva!« reče dijete. »Majko, sad izlazi sunce!« 

Mlaz jasnoga svijetla obaspe je; — djeteta je 
nestalo, a ona osjeti, da se uzdiže. — Oko nje po¬ 
stane hladno, ona digne glavu i opazi, da leži na 
groblju nad grobom svoga djeteta. Ali Bog je u 
noći bio potpora njenim nogama, svijetlo njezina 
razuma; ona sagne koljena i stane moliti: »Oprosti 
mi, Gospode Bože moj, da sam jednu vječnu dušu 
htjela da zadržim u njenom lijetu i da sam mogla 
zaboraviti svoje dužnosti prema živima, koje si mi 
dao!« Kod tih riječi bilo joj je kao da njezino srce 
osjeća neko olakšanje. Uto izađe sunce, ptičica 
zapjeva iznad njezine glave, a crkvena zvona za¬ 
zvone na jutarnju molitvu. Sveti se mir razprostro 
naokolo, svet kao u njezinu srcu. Ona je opet spo¬ 
znala svojega Boga, spoznala svoje dužnosti i po¬ 
leti puna čežnje kući. Nagne se nad svoga muža: 
njezini topli, srdačni cjelovi ga probude i ona stane 
da govori riječi, koje su joj prodirale iz nutrine srca. 

Ona je bila opet jaka i blaga, kao što to može biti 
žena, i iz nje je sad izlazilo jako vrelo utjehe, »Što 
Bog čini, učinjeno je pravo!« 

A muž je upita: »Otkud si najednom dobila tu 
snagu, to srce puno utjehe?« 

A ona poljubi njega i poljubi svoju djecu, »Do¬ 
bila sam to od Boga, po svome djetetu u grobu,« 


DVA PIJETLA, 


Bila jednom dva pijetla, jedan na smetlištu, a 
drugi na krovu, obojica oholi. Ali koji je bio jači? 
Reci nam ti svoje mišljenje — ali mi ćemo ipak 
ostati kod svoga. 

Dvorište za perad bilo je plotom od dasaka 
odijeljeno od drugoga dvorišta, u kojem je bilo srne- 
llište. Na njemu je rastao velik krastavac, koji je 
bio svijestan, da je biljka s buništa. 

»To se već kod rođenja određuje!« govorio je 
sam u sebi. »Ne mogu se svi kao krastavci roditi, 
mora biti i drugih živih bića. Pilići, patke i sva 
posada susjednoga dvorišta također su stvorovi. 
Evo, upravo vidim na plotu dvorišnoga pijetla; on 
je jamačno za drugo određen nego onaj pijetao, ko¬ 
jega su postavili tako visoko na krov, da ne može 
ni stenjati, a kamoli kukurijekati. On nema ni ko¬ 
koši ni pilića, misli samo na se, a znoji se mjedenkom. 
No, onda je ipak dvorišni pijetao sasvim drugi pi¬ 
jetao! Gledaj ga, kako stupa, kao da pleše! Čuj, kako 
kukuriječe; ta to je glazba! Gdjegod se pojavi, čuje 
se, da je pravi trubač. Da dođe ovamo unutra, pa 
da me pojede zajedno s drškom i lišćem, da pređem 
u njegovu gušu, oh, to bi bila blažena smrt!« govorio 
je krastavac. 

Predvečer podigne se strašno nevrijeme. Ko¬ 
koši, pilići pa i sam pijetao zavuku se i potraže za¬ 
klon. S velikom bukom sruši se plot, koji je dijelio 
oba dvorišta; crepovi padali su s krova; ali pijetao 
na krovu stajao je čvrsto, nije se pače ni vrtio, jer 
nije mogao, a ipak je bio mlad, nanovo lijevan, ali 
oprezan i otzbiljan. Već od poroda vladao se ozbiljno 

i promišljeno, nije ni u čem bio nalik na ptice, koje 
u zraku lepršaju, na vrapce i laste. On ih je prezi¬ 
rao »te ptice obične i neznatne veličine«. Golubovi 
su doduše veliki, čisti i sjajni kao sedef, izgledaju 
donekle kao pijetao na krovu, ali su debeli i glupi. 
»Sve njihove misli bave se samo time, kako da si na¬ 
trpaju gušu«, mislio je pijetao, »a u društvu su očajno 
dosadni.« Ni ptice selice nijesu zaboravile, da mu 
se poklone, pripovijedale su o stranim zemljama, o 
zračnim karavanama, a pričale su i strašne razboj¬ 
ničke priče o pticama grabilicama. Prvi put bilo 
mu je to novo i zabavno, ali poslije opazi, da po¬ 
navljaju svoje priče, da govore uvijek isto, a to je 
vrlo dosadno. One su bile dosadne i sve je bilo do¬ 
sadno. Nikoga nije bilo, s kim bi se mogao družiti, 
svi su bili dosadni i otrcani. 

»Svijet ne vrijedi ništa!« govorio je on. »Posvu¬ 
da samo brbljarija i ogovaranje!« 

Pijetao na krovu bio je, kako se to obično kaže 
»blaziran«, a da je to krastavac znao, sigurno bi mu 
bio zanimljiv. Ali njegove oči bile su uprte samo u 
dvorišnoga pijetla, koji je sad bio kraj njega. 

Plot je bio srušen, a bljesak i grmljavina je pre¬ 
stala. »Što držite o onom čudnovatom kukurijeka- 
nju?« upita dvorišni pijetao svoje kokoši i piliće. 
»U njem je bilo nešto surovo, nije bilo nikakove 
draži.« 

Kokoši i pilići potrče prema smetlištu, a pijetao 
je viteškim korakom stupao za njima. 

»Vrtna biljka!« reče krastavcu, a u toj jednoj 
riječi opazi on njegovu duboku naobrazbu pa zabo¬ 
ravi sasvim, da se pijetao na nj naklopio i da ga 
ždere. 

»Blažena smrt!« 

Dođu pilići, dođu kokoši, a kad bi jedno potr¬ 
čalo, onda su svi ostali trčali za njim, i oni su ko¬ 
kodakali i pijukali i gledali samo pijetla, ponosili se 
njime, on je bio njihova roda. 

»Kukuriku!« zakukurijekne on, »pilići postat će 
doskora velike kokoši, kad ja to objavim svjetskom 
dvorištu za živad.« 

A kokoši i pilići kokodakali su i pijukali iza 
njega. 

A pijetao objavi im veliku novost. 

»Pijetao može iznijeti jaje! A znate li, što,Ježi 
u tom jajetu? U njem leži zmija! Njezina pogleda ne 
može ovdje nitko da podnese. To znadu ljudi, a sad 



znate i vi, što leži u meni, kakovo sam ja moćno 
stvorenje u dvorištu!« 

Nato pijetao zamahne krilima, uzdigne ponosno 
svoju krestu u vis i opet zakukurijekne. Sve kokoši 
i sve one male piliće spopadne strah, ali su svi oni 
bili neizmjerno ponosni na to, da je jedan od njih 
takav moćan stvor. Oni su kokodakali i pijukali 
tako, da je to morao čuti pijetao na krovu. A on je 
to i čuo, ali se ipak nije micao. 

»Pusta brbljarija!« govorio je on sam u sebi. 
»Dvorišni pijetao ne nese nikad jaja, a što se mene 

tiče, meni se to ne da. Da hoću, mogao bih da sne- 
sem čistac. Svagdje samo pusto brbljanje. — Sad 
mi se dalje ni sjediti ne da.« 

I zato se pijetao na krovu otkine, ali ne ubije 
pijetla na dvorištu, i ako mu je zacijelo to bila na¬ 
mjera. Tako su bar mislile kokoši. A koja je tu 
pouka? 

»Ipak je bolje kukurijekati, nego biti blaziran 
i propasti.« 


PRIČA S JYTLANDSKIH PRUDOVA. 


To je priča s jytlandskih prudova, adi ona ne 
počinje tamo, nego daleko odavde, na jugu, u Špa- 
niji. More je velika cesta između zemalja. Pomisli, 
da si tamo, u Španiji? Tamo je toplo, lijepo; tamo 
se rasklapaju žarko crveni cvjetovi šipka između 
tamnih lovorika. S brda duva svjež vjetrić prema 
vrtovima naranača i prekrasnim maurskim dvorana¬ 
ma sa zlatnim kubetima i oslikanim zidovima. Uli¬ 
cama prolaze u ophodu djeca sa svijećama i zasta¬ 
vama, a iznad njih, visoko i jasno, uzdiže se nebo 
sa sjajnim zvijezdama! Zvuče pjesme i kastanjete, 
momci i djevojke njišu se u plesu ispod cvjetnih 
akacija, dok prosjak sjedi na isklesanom mramoru, 
krijepi se sočnom lubenicom i dočarava si svoj život. 
Sve se čini kao lijep san; ah, kad bismo se mogli 
sasvim zanijeti u nj! Ali to je učinilo dvoje mlade- 
naca, a oni su imali u obilju i sva dobra zemaljska: 
zdravlje, dobru volju, bogatstvo i čast. 

»Mi smo tako sretni, koliko se samo može!« 
govorili su uvjereni o tom u dubini svoje duše. Ali 
oni bi se bili mogli u svojoj sreći uspeti još za jednu 
stepenicu više, a to bi bilo, da im je Bog poklonio 
sina, koji bi im nalikovao po duši i tijelu. 

Sretno bi dijete bilo s radošću pozdravljeno, 
našlo bi svu nježnu ljubav i njegu, svu sreću, koju 
može da pruži bogatstvo i ugledna porodica. 

Dani su im prolazili kao kakova svečanost. 

»Život je dar ljubavi, koji je neizmjerno velik!« 
govorila je žena, »a to obilje sreće trebalo bi da se 
u drugome životu još povećava sve do u vječnosti 
— Ja tihu?misli ne mogu shvatiti.« 



— 36 


»Pa to je jamačno ljudska obijest,« reče muž. 
»Ako se pravo uzme, ljudi su strašno drski, kad 
misle, da će vječno živjeti, da će postati kao Bog. 
To su bile i riječi zmije, a oma je bila duh laži-« 

»Ta valjda ti ne sumnjaš u život onkraj groba?« 
upita mlada žena i bilo joj je kao da prviput prolazi 
sjena njezinim sunčanim carstvom misli. 

»Vjera to obećaje, a duhovnici tvrde!« odvrati 
mladi muž, »ali ja upravo u svoj toj svojoj sreći 
osjećam i spoznajem, da je to drskost, da je to misao 
obijesti zahtijevati iza ovoga života drugi život, na¬ 
stavak blaženstva! — Nije li nam već u ovome ze- 
maljskome životu toliko toga dano, da možemo i 
moramo biti zadovoljni?« 

»Jest, nama je dano,« reče mlada žena, »ali ko¬ 
likim hiljadama dan je ovaj život -kao teško isku¬ 
šenje, koliko ih je na taj svijet bačeno u siromaštvo, 
sramotu, bolest i nesreću! Ne, da nema života iza 
ovoga zemaljskog, onda bi bilo sve ovdje na zemlji 
nejednako podijeljeno, onda Bog ne bi bio pravedan-« 
»Onaj prosjak tamo dolje na cesti uživa radosti, 
koje su njemu upravo tako velike kao one, koje 
uživa kralj u svome bogatom dvoru,« odgovori mla¬ 
di čovjek; »a ne misliš li, da živinče, koje bičuju, 
koje gladuje i vuče teret, dok ne pogine, osjeća 
također teret svojega života? I ono bi onda moglo 
s istim pravom zahtijevati drugi život, nazivati ne¬ 
pravdom, što ne spada u red viših bića.« 

»Krist je rekao: U domu oca mojega mnogo je 
stanova,« odvrati mlađa žena, »nebesko je carstvo 
neizmjerno isto tako kaošto je neizmjerna ljubav 
Božja! — I životinja je stvor, a nijedan se život ne će, 
tako barem ja pouzdano mislim, izgubiti, nego će 
svakoga dopasti vječno blaženstvo, koje on može 
da primi, koje odgovara njegovu biću i koje je za nj 
dovoljno.« 

»Ali meni dostaje sada ovaj svijet!« reče muž 
i ovije ruke oko svoje (lijepe, drage žene. Zatim ispuši 
jednu cigaretu na otvorenoj altani, gdje je hladan 

zrak bio nasićen mirisom naranača i karamfila. 
Glazba i kastanjete zvučile su sa ulice, dvije su zvi¬ 
jezde zasjale, a dva oka puna ljubavi, oči njegove 
žene, pogledala su ga ljubavlju vječnoga života, 

»Takav je čas zavrijedio,« reče on, »da se čo¬ 
vjek za nj rodi, da ga osjeti i da ga onda opet ne¬ 
stane«. On se nasmiješi, žena digne lako prijeteći 
se ruku, a oblaka je opet nestalo, oni su bili pre¬ 
sretni. 

Činilo se, da se sve ravna prema tome, da po¬ 
veća njihovu čast, njihovu radost i njihovu sreću. 
Nastala je promjena, ali samo u mjestu boravka, a 
ne u uživanju i dobivanju radosti života. Mladi je 
čovjek bio od svog kralja poslan kao poslanik na 
carski dvor u Rusiju. To je bila počasna služba, na 
koju mu je davao pravo njegov rod i njegovo znanje. 
Posjedovao je velik imetak, a njegova mu mlada 
žena nije donijela manji, jer je bila kćerka jednoga 
od najbogatijih i najuglednijih trgovaca. Jedan od 
njegovih najboljih brodova trebao je da upravo ove 
godine ide u Stockholm i da odveze dragu djecu ; 
kćerku i zeta, u Petrograđ. Sve na brodu bilo je 
kraljevski opremljeno: naokolo mekani sagovi, svila 
i sjaj. 

Ima stara junačka pjesma, koja je posvuda po¬ 
znata; zove se »Engleski kraljević«. I on je putovao 
na takovu kraljevskom brodu. Njegova su sidra oko¬ 
vana sjajnim zlatom, a svako je uže prepleteno svi¬ 
lom. Sasvim nehotice moralo se pomisliti na ovaj 
brod, kad se ugledalo onaj, koji je jedrio iz Španije. 
Na jednom je i drugome bio jednak sjaj, ista misao 
na rastanku: »Dao Bog, da se opet u veselju sasta¬ 
nemo!« 

Povoljan vjetar duvao je sa španjolske obale, a 
oproštaj bio je kratak. Za nekoliko bi sedmica ovako 
brodeći imali da dođu do cilja svoga puta. Ali kad 
su bili na otvorenom moru, stiša se vjetar, more 
postane glatko i mimo, voda se sjala, zvijezde ne¬ 
beske su sjale, bile su lijepe večeri na bogatoj lađi- 

Napokon ipak zažele povoljan vjetar. Ali on se 
nije dizao. Ako je duvao vjetar, sigurno je bio pro¬ 
tivan. Tako su prolazile sedmice, pa su prošla i 
cijela dva mjeseca — tek onda se digne povoljan 
vjetar sa jugozapada. Kad su se nalazili nasred puta 
između Škotske i Jytlanda, osilio se vjetar upravo 
onako kao u staroj pjesmi »o engleskom kraljeviću«: 

»Oluja huči; a oblaka gore 
U tamu zavijaju kopno i more. 

Oni usidre sred mora lađu, 

Dok opet povoljan vjetar nađu.« 

* * 

Odonda je prošlo mnogo vremena. Kralj Kri- 
stijan VII. sjedio je na danskom prijestolu i bio još 
mladić. Mnogo se od toga doba dogodilo, nastale 
su velike promjene, mnogo se toga izmijenilo. Je¬ 
zera i močvare sada su bujne livade. Zaklonjene 
kućama uspijevaju na zapadnoj obali Jytlanda pače 
jabuke i ruže, ali i njih moramo tražiti, jer su se 
ispred oštrih zapadnjaka zaklonile na zaštićena 
mjesta. Tamo se sjećaju davno minulih vremena, 
mnogo daljih od vlade Kristijana VII. Kao onda, 
tako se još i danas pruža na Jytlanđu na milje da¬ 
leko smeđa pustopoljina sa hunskim grobovima i svo¬ 
jim zračnim utvarama i svojim uknštenim, vijugavim 
pješčanim prudovima. Na zapadu, gdje se veliki i 
brojni potoci izlijevaju u more, pružaju se livade i 
močvare obrubljene visokim prudovima, koji se 
svojim pješčanim vrhuncima, poput gorske alpinske 
kose, pružaju prama moru. 

Tek ovdje ondje prekidaju ih muljeviti pro¬ 
planci, od kojih more kroz duge vijekove svojim 
orijaškim ustima proždire velike komade, tako, da 
se proplanci i brežuljci, kao da ih je potres stresao, 
ruše. Tako još i danas tamo izgleda, a tako je balo 
i pred mnogo godina, dok je ono dvoje sretnika na 
bogatu brodu plovilo morem. 

Bio je konac rujna, bijaše nedjelja, sunčan dan, 
pjesma crkvenih zvona dopirala je iz sela na obali 
do njih. Crkve stoje u onom kraju kao isklesane 
granatne klisure, svaka je od njih komad pećine. 
Sjeverno more moglo bi se prevaljati preko njih, 
ali one bi ostale čvrste i stalne. Većina ih nema 
zvonika, zvona vise napolju između dvije grede. 
Služba se božja svršila, ljudi su izašli iz crkve na 
groblje pred crkvom, gdje tada, kao ni danas, nije 
bilo ni drveća ni grmlja, gdje se na grobove nije 
sadilo cvijeće niti su se stavljali vijenci. Bezliki 
humci pokazuju mjesto, gdje su pokopani mrtvi. 
Čupava trava, ofurena vjetrom, prekriva kao drač 
cijelo groblje. Tek jedan jedini grob resi spomenik, 
to jest istrošen komad drveta istesan u obliku 
lijesa. Otkle potječe taj? Donijeli su ga iz šume, 
koja se prostire na zapadu. Iz mora su ga izvadili. 
Tamo za stanovnike obale rastu istesane grede, 
panj e vi i duge. Vjetar i morska magla iz jedu do¬ 
skora tako dotjerane komade drveta. Takav je panj 
ležao iznad jednoga dječjeg groba, prema kojemu 
je pošla jedna od žena, što su izašle iz crkve. Ona 
se zaustavi i stane promatrati napo trulo drvo. Tik 
iza nje stane njezin muž. Oni nijesu ni riječi govo¬ 
rili; on je uhvati za ruku i oni pođu od groba na 
smeđu pustopoljinu, pa preko močvare sve do pru¬ 
dova. Dugo su hodali šutke. 

»Danas je bila dobra propovijed,« reče čovjek, 
»da nemamo dragoga .Boga, ne bismo imali ništa.« 

»Da,« odvrati žena, »on nas raduje i žalosti! 
On ima na to pravo. Sutra bi našemu malom dje¬ 
čaku bilo pet godina, da smo ga mogli zadržati.« 

»Ništa ti ne pomaže, što se tako predaješ ža¬ 
losti!« doda muž. »On se uklonio patnjama ovoga 
zemaljskog života; on je tamo, kuda mi svi molimo, 
da jednom dođemo.« 

Iza toga nijesu više ništa govorili, nego su 
hrid stupali prema svojoj kući među prudovima. 

Iznenada se s jednoga pruga, na kojemu obalni šaš 
nije mogao da zadrži pijesak, podigne jak stup dima. 
To je bio udarac vjetra, koji je zadro u prud i uz¬ 
vitlao u vis fini pijesak. Još jedan udarac vjetra, 
tako da su sve riibe, koje su bile povješane na uzi¬ 
cama, udarile o kućni zid, i opet je sve bilo mimo. 
Sunce je peklo. 

Muž i žena pođu u svoju kuću i brzo su odlo¬ 
žili svoje nedjeljno ruho. Nato pohrle preko pru¬ 
dova, koji su ležali kao ogromni pješčani valovi, 
što su se u gibanju iznenada ukočili. Oštre modro- 
zelene vlati pješčanoga šaša donosile su uz bijeli 
pijesak bar neku promjenu u boji. Dotrčalo je i 
nekoliko susjeda, pa su jedni drugima pomogli, da 
izvuku čamce dalje na pijesak. Vjetar postao je 
jači, zima stane brijati, a kad su se preko prudova 
vraćali, udarao ih je u lice pijesak i sitni kamen¬ 
čići. Visoki valovi bili su pokriveni bijelom pjenom, 
a vjetar im je odnosio vrhove, tako da su kapljice 
padale naokolo. 

Nasb ne večer, zrak je ispunjao glasan šum, 
koji se neprestano pojačavao, ričući i jadikujući 
kao četa očajnih duhova. Taj je šum nadjačavao 
udaranje mora, iako je ribarska kućica stajala tik 
uz obalu. Pijesak je udarao o stakla na prozorima, 
a katkada udario je vjetar takovom snagom, kao da 
se kuća mora iz temelja potresti. Bijaše tamno kao 
u rogu, ali je o ponoći trebao da izađe mjesec. 

Nebo se razvedrilo, ali je oluja bijesnila svom 
snagom po dubokom, crnkastom moru. Ribarska je 
čeljad polijegala već davno u postelju, ali nitko 
nije ni pomislio na to da sklopi oči za takova grozna 
nevremena. Najednom netko zakuca na prozoru, 
vrata se otvore, a jedan glas poviče; »Nasukao se 
brod na posljednjem grebenu!« Za čas bili su ribari 
izvan kreveta i obučeni. 

Mjesec je izašao; bilo je dosta svijetlo, te bi 
se moglo sve jasno razabirati, ali se poradi pijeska 

nijesu mogle držati otvorene oči. Duvao je takav 
vjetar, da mu se moralo upravo opirati i samo 
s velikim naporom moglo se preko prudova. Često 
su se kod jakih udaraca morali pužući provlačiti 
naprijed. Po zraku letjela je pjena i kapljice kao 
labudove pahuljice iz mora, koje se kao uzavreo 
vodopad valjalo prema obali. Doista moralo je biti 
uvježbano oko, da odmah napolju razabere brod. 
Bio je to krasan brod na tri jarbola; upravo u taj 
čas bio je prebačen preko grebena, tri do četiri 
milje od kopna. Jurio je prema obali, zapeo o drugi 
greben i ustavio se. Bilo je sasvim nemoguće pri¬ 
skočiti u pomoć. More je bilo previše uzburkano, 
udaralo je o brod i valjalo se preko broda. Priči¬ 
njalo se, kao da se čuje jauk, dozivanje u pomoć, 
krikovi smrtnog straha. Vidjelo se, kako se ljudi 
na brodu uzalud napinju i rade. Sad se dokotrljao 
jedan val, koji se kao otkinuti komad klisure pre- 
valjao preko prove, koju je i otkinuo, a krma str¬ 
šila je visoko iz vode. Dvoje ljudi skoči zajedno u 
more, nestane ih — tek časak — i jedan od naj¬ 
većih valova, koji se lomio preko pruda, izbaci na 
obalu jedno tijelo. Bila je žena, a činilo se, da je 
mrtva. Nekoliko se žena stalo baviti oko nje i mi¬ 
slile su, da ima u njoj još malo života. Zato su je 
preko pruda odnijele u ribarsku kućicu. Kako je 
bila lijepa i fina, sigurno kakova otmena gospođa. 

One je polože na siromašnu postelju, na kojoj 
nije bilo finoga platna; tek grubi, vuneni pokrivač 
služio je za pokrivanje, ali taj je bio topao. 

Privele su je k životu, ali je ležala u dubokoj 
vrućici. Ona nikako nije znala, što se s njome do¬ 
godilo ili gdje se nalazi, a to je i bilo dobro, jer je 
sve, što je ljlubila, ležalo na dnu mora. Dogodilo 
im se, kako pjeva pjesma o »engleskom kraljeviću«: 

»Tu vidjelo se mnogo muke i jada, 

A brod se na klisuri razbio sada.« 

Komade lađe, grede i drvo svake vrste izbacili 
su valovi na obalu; jedina je ona od svih ostala na 
životu. Još uvijek urlao je vjetar uz obalu morsku. 
Nekoliko je časaka jadna brodolomka bila mirna, 
ali onda je spopadnu boli, ona je prestrašeno vi¬ 
kala, otvarala svoje lijejpe oči i izmucala nekoliko 
riječi, kojih nitko nije razumio. 

I eto, za sve ono, što je pretrpjela i borila se, 
držala je sad u svome naručju novorođeno dijete. 
Ono je trebalo da počiva u bogatoj kući na divnoj 
postelji sa svilenim zastorima; bili bi ga pozdravili 
s oduševljenjem i dali mu da uživa sva zemaljska 
dobra u bogatu životu. A sad je dragi Bog dao da 
se rodi u jednom siromašnom zakutku; ni cjelova 
nije dobio od svoje majke. 

Ribareva žena položi dijete na majčina prsa, 
ali ono je ležalo na srcu, koje više nije kucalo. Ona 
je bila mrtva. Dijete, kojemu je bilo određeno, da 
odraste u sreći i bogatstvu, bilo je bačeno u svijet, 
more ga je izbacilo na prudove, da iskusi život si¬ 
romaha i teške dane. 

I uvijek nas ovdje podilazi misao na staru 
pjesmu c onom kraljeviću, koji se također teškom 
borbom morao probijati kroz život: 

»Sa bovbjerške strane do obale ove 
Dognan olujom bi kraljevski sin 
Do dvora gospara, što Bugge se zove; 

Tu ruga mu svaki se dvorjanin.« 

Na jugu od Nissumfjorda nasukao se bio brod; 
surova neljudska vremena, kad se pače i u cr¬ 
kvama molilo za bogati plijen na obalama, bila su 
već davno prošla. Ljubav i prijaznost, požrtvovnost 
za brodolomce pokazivala se posvuda, te se to oso¬ 
bito u naše vrijeme pokazalo u svojim najplemeni¬ 
tijim crtama. Umiruća majka i nesretno dijete bili 
bi svagdje, kamogod bi ih vjetar nanio, naišli 
na ljubažljivost i njegu, ali nitko ih ne bi srdačnije 

primio nego siromašna ribareva žena, koja je još 
jučer s teškim srcem stajala kraj groba, što je po¬ 
krivao njezino dijete, kojemu bi danas, da mu je Bog 
poklonio dulji život, bilo pet godina. 

Nitko nije znao, tko je ta strana, mrtva žena, 
ni odakle dolazi. Razvaline i ostaci broda nijesu 
ništa o tom pričali. 

U Španiju, u bogatu kuću, nijesu nikad stigla 
pisma ni vijesti o kćerci i izetu. Oni nijesu stigli do 
svoga odredišta. Jake su oluje bijesnile za posljed¬ 
njih nedjelja — čekalo se mjesecima — »Sasvim su 
propali! Svi su poginuli!« To su svi znali. 

Ali tamo vani, na prudovima, u ribarskoj kućici 
bio je malen dječačić. Gdje Bog daje hrane za dvoje, 
tamo i za trećega preostaje uvijek još nekoliko 
mrvica, a na morskoj obali ima uvijek još i koja 
ribica, da nahrani gladna usta. Mališa nazvali su 
Joergen. 

»Sigurno je židovsko dijete,« govorili su ljudi, 
»tako je tamno!« — »Može biti i Talijan ili Španjo¬ 
lac!« mislio je župnik. U sva ova tri plemena riba¬ 
reva žena nije nalazila razlike, te se ona samo time 
tješila, da je dijete bilo kršteno. Dječak je rastao, 
plemenita krv uspijevala je usprkos slaboj hrani, 
dijete je raslo i jačalo se na očigled u neznatnoj 
kućici. Danski jezik, kojim govore stanovnici za¬ 
padne strane Jytlanda, postane njegov jezik. Šipkovo 
zrno iz bogatoga španjolskog tla razvilo se u pješčani 
šaš na jytskoj obali. To može da postane iz čovjeka. 
Svim žilama i korjenčićima uhvatio se za svoju novu 
domovinu. Glad i zimu, težinu siromaštva i bijedu 
trebao je da iskusi, ali i radost i veselje siromaštva. 

Djetinjsko doba ima svojih sunčanih strana, ko¬ 
jih zrake kasnije kroz čitav život sjaju. Koliko je 
prostora imao mališ za radost i igru! Na milje da¬ 
leko prostirala se pred njim čitava obala, pokrivena 
igračkama. U šljunku bio je cijeli mozajik; crven 
kao koralj, žut kao jantar i bijel, okrugao kao ptičja 
jaja, ležao je taj šljunak ovdje u svim bojama, sav 

izbrušen i izglađen morem. Pa i osušeni riblji ko¬ 
sturi, od vjetra ukočene vodene biljke, morski mulj 
bijeloga sjaja, dugačak i uzak kao lanene vrpce, sve 
je bilo igra i radost za oči. A dječak bio je bistro 
dijete, u njem su drijemale mnoge i velike spo¬ 
sobnosti. Kako se je samo sjećao priča i pjesama, 
koje je čuo, i kako je bio spretan. Znao je da od 
kamenja i školjaka sagradi cijele lađe, a i slike, ko¬ 
jima se mogla uresiti soba. »On sasvim dobro umije 
svoje misli izraziti u izrezuckanom komadu drveta«, 
govorila je njegova pomajka, »a ipak je još tako 
malen dječak«. Osim toga imao je lijep glas, a na¬ 



pjeve je kko pamtio. Mnogo je žica zvučilo u nje¬ 
govim grudima, kojih bi glasovi bili mogli da odjeknu 
daleko u svijet, da se našao na drugome mjestu, a 
ne u ribarskoj kolibici na Sjevernom moru. 

Jednoga dana razbio se neki brod; sanduk sa 
rijetkim lukovicama od cvijeća bi bačen na obalu. 
Nekoliko komada od njih uzmu ljudi i stave ih u lonac, 
jer se mislilo, da su za jelo, a druge su ležale i 
istrunule u pijesku. One nisu stigle na svoj cilj, da 
razviju krasotu boja i svu divotu, koja je u njima 
ležala. Hoće li s malim Joergenom biti bolje? Lu¬ 
kovica je doskora nestalo, ali on se morao još mnogo 
godina teško boriti. 

Ni njemu, a ni ikome drugom nije nikad palo 
napamet, da dani prolaze pusto i jednolično; trebalo 
je samo raditi, slušati i gledati. Samo more bilo je 

velika poučna knjiga; svaki je dan otvaralo po jednu 
novu stranicu: tišinu, mrtvo more, povjetarac i oluju. 
Brodolomi bili su osobiti dogođaji. Polazak u crkvu 
držao se blagdanskom posjetom. Od posjeta u ri¬ 
barskoj kućici bio je osobito dobrodošao jedan, a 
ponavljao se dvaput godišnje, posjet ujaka, trgovca 
jeguljama iz Fjaltringa blizu Bovbjerga. On je dolazio 
na crveno oličenim kolima punim jegulja. Kola bila 
su zatvorena kao ormar, a na njima bili su naslikani 
bijeli i modri tulipani. Vukla su ih dva žućkasta 
vola, na kojima se Joergen smio voziti. 

Trgovac jegulja bio je šaljivdžija, veseo gost, 
uvijek je nosio uza se ogromnu bocu rakije; svatko 
je iz nje dobio po čašicu ili ako nije bilo čaša, punu 
šalicu. Pa i Joergen je dobivao, kakogod je malen 
bio, ipak po jedan naprstak. »To je zato, da može 
probaviti masnu jegulju«, govorio je trgovac i pripo¬ 
vijedao je iza toga uvijek istu priču, a ako su se 
tome smijali, onda bi je istim ljudima odmah još 
jedamput ispripovijedio. To rade svi ljudi, koji rado 
govore, a budući da ju je Joergen u svojoj mladosti, 
a i u muževno doba, često pripovijedao i svoj vla¬ 
stiti život po tome udešavao, moramo je svakako i 
mi čuti. 

»Napolju u rijeci plivale su jegulje, a jegulja — 
majka reče svojim kćerima, kad su molile dopušte¬ 
nje, da smiju same plivati jedan komadić uz rijeku: 
»Ali ne idite predaleko, inače će doći gadni lovac 
pa će vas sve zajedno uzeti«. Ali one su pošle pre¬ 
daleko, pa su od osam kćeri došle samo tri natrag 
kući k svojoj majci — jegulji. One su jadikovale: 
»Bile smo tek nekoliko koračaja od vrata, kad li 
je došao gadni lovac i uhvatio pet naših sestara.« 
— »Pa one će se ipak još vratiti!« tješila je majka- 
jegulja. — »Ne!« odgovorile su kćeri, »jer im je on 
ogulio kožu, izrezao ih na komade i ispržio.« — »Ali 
one će ipak još doći!« odgovarala je tvrdokorno 
majka-jegulja. — »Ali on je zatim pio rakije!« 
uskliknu kćerke. — »Jao, jao! Onda se ne će nikad 

više vratiti!« jaukala je majka-jegulja. »Rakija po¬ 
kapa jegulju.« 

»I zato se iza toga jela mora uvijek ispiti čašica 
rakije,« govorio je trgovac. 

A ta je priča postala zlatna i blještava nit, nit 
nepresušne dobre volje u Joergenovu životu. I on je 
htio da izađe pred vrata, »da pliva samo malen 
komadić puta uz rijeku«, to jest da otplovi na brodu 
van u svijet, a majka je kao majka-jegulja govorila: 
»Ima mnogo loših ljudi, lovaca!« Ali ipak morao je 
bar sasvim malo pred prudove, sasvim malo na 
pusto polje. Morao je tako učiniti. Četiri sretna, 
vedra dana iz njegova djetinjstva ležala su pred 
njim obasjana sjajnim svijetlom. Sva ljepota Jytlan- 
da, sva radost, sve sunčane zrake domovine ležale 
su u njima. Trebao je da pode na gozbu. Svakako, 
bila je to samo posmrtna daća. 

Umro je neki imućni rođak ribarske porodice. 
Njegov je posjed bio u zemlji »na istoku, tek mrvicu 
prema sjeveru«, kako se govorilo. Otac i majka tre¬ 
bali su poći onamo, a Joergen s njima. S prudova 
došli su preko ledine i močvare do zelene livade, 
kroz koju si je rijeka Skjarum prokrčila svoje ko¬ 
rito, rijeka puna jegulja, gdje je stanovala majka- 
jegulja sa svojim kćerima, s onim istima, koje su 
uhvatili bili ljudi i razrezali ih u komade. Ali ljudi 
sami nijesu često ni s drugim ljudima bolje postupali. 
Pa ni vitez Bugge, kojega spominje jedna stara na¬ 
rodna pjesma bi ubijen od zlih ljudi. Premda su njega 
samoga nazivali »Dobrim«, htio je ipak graditelja, 
koji mu je sagradio dvor s kulom i debelim zidi¬ 
nama, dati ubiti upravo na onome mjestu, gdje je 
stajao Joergen sa svojim roditeljima, gdje se rijeka 
Skjarum izlijeva u Nissumfjord. Vidio se još bedem, 
a naokolo ruševine i ništa drugo nego ruševine. Tu 
je vitez Bugge, kad je graditelj otputovao, rekao 
svome sluzi: »Pođi za njim i kaži: »Majstore, kula se 
ruši!« Ako se okrene, ubit ćeš ga i uzeti mu novce, 
koje je od mene dobio. Ako se pak ne okrene, pusti 

ga, neka pođe s mirom.« Sluga posluša, a graditelj 
odgovori: »Kula se ne ruši, ali doći će jednom sa 
zapada u modrom plaštu čovjek, koji će srušiti 
kulu!» A to se i dogodilo iza stotinu godina, kad je 
navalilo Sjeverno more, a kula se srušila. Ondašnji 
vlasnik dvorca, Predbjoern Gylđenstjerne, sagradio si 
je više gore, gdje prestaje livada, novi dvorac, koji 
još i danas stoji i zove se Noerre-Vosborg. 



Kraj njega je morao da prođe Joergen, sa svojim 
roditeljima; o ovome mjestu ovdje gore pričali su 
mu za dugih zimnjih večeri. A sad je sam vidio 
dvorac s njegovim dvostrukim šančevima, s drvećem 
i grmljem u vrtu. Ponosno dizali su se bedemi, 
obrašteni s paprati; ali najljepše bile su ipak visoke 
lipe, koje su se tanke i lijepe uzdizale sve do slje¬ 
mena kuće i ispunjale zrak slatkim mirisom. Prema 
sjeverozapadu stajao je u kutu vrta velik grm sa 
cvjetovima poput snijega usred ljetnog zelenila. Bio 

je to grm jorgovana, prvi, kojega je Joergen vidio 
u tako divnome cvatu Taj grm i lipe živjeli su 
neprestano u njegovim uspomenama, neprestano 
živio je u njima miris i ljepota Danske, koju je nje¬ 
gova djetinja duša sačuvala i u kasnijim godinama. 

Putovanje se bez prekida nastavljalo i postajalo 
sve udobnije, jer su upravo nasuprot dvorcu, tamo 
gdje je cvao jorgovan ,našli kola. Sastali su se s osta¬ 
lim gostima, koji su išli na karmine, pa su ih ovi 
uzeli na svoja kola. Svakako su morali sve troje 
sjesti na stražnje sjedalo pa još k tome na drven 
sanduk sa željeznim okovima, ali oni su mislili, da 
je ipak bolje »ciganski se voziti, nego gospodski 
pješice ići«. Put ih je vodio preko neravne ledine. 
Volovi, koji su ih vukli* ustavljali su se po koji puta, 
kad bi među vrijesom dospjeli do mjesta zarasla 
svježom travom. Sunce je grijalo i bilo je divno vi¬ 
djeti u dalekoj daljini oblak dima, koji se je vinuo 
u zrak, a bio je bitsriji od samoga zraika. Vidjelo se 
krolza nj. Bilo je kao da su se zrake svjetlosti kre¬ 
tale u krugovima i plesale preko ledine. 

»Eno seoskog pastira, koji tjera svoje stado 
ovaca«, rekli su, a Joergenu je to bilo dosta. On je 
mislio, da se vozi ravno u zemlju sanja, a ipak je 
sve bila sušta istina. Kako je samo tiho bilo ovdje. 

Na daleko i široko prostirala se pustoš kao sku¬ 
pocjen sag, vrijesak bio je u punome cvatu, svježe 
zelena borovica i svježi mladi hrastići iskrsavali su 
poput grmlja iz vrijeska. Sve se činilo tako krasnim, 
tako zamamnim, da bi se bilo najljepše ovdje pre- 
valjati, da samo nema tolikih zmija otrovnica. Go¬ 
vorilo se o njima i mnogim vukovima, kojih je prije 
ovdje bilo, poradi čega je grofija dobila ime Vučja 
grofija. Starac, koji je držao uzde, pripovijedao je, 
da su u vrijeme njegova oca konji ovdje često mo¬ 
rali da se očajno bore s divljom zvjeradi, koja je 
sad istrijebljena iz ovoga kraja. Kad je njegov otac 
jednoga jutra došao ovamo, stajao je konj iznad je¬ 
dnog vuka, kojega je smrtno ranio i gazio ga no¬ 

gama, ali meso na njegovim nogama bilo je sasvim 
razderano. 

Prebrzo odmicala je vožnja preko neravne le¬ 
dine i dubokoga pijeska. Zaustavili su se pred kućom 
žalosti, u kojoj je već izvana i iznutra sve vrvjelo 
od stranaca. Jedna su kola stajala do drugih, konji i 
volovi išli su zajedno na mršavi pašnjak. Veliki pje¬ 
ščani prudovi dizali su se ovdje iza posjeda upravo 
kao kod kuće na Sjevernome moru, te su se nada¬ 
leko i naširoko prostirali. Kako su samo dospjeli 
ovamo, tri milje daleko od obale, a upravo su tako 
visoki i jaki kao na obali? Vjetar ih je dignuo u 
zrak i ponio sa sobom. I oni su imali svoju povijest. 

Pjevale su se žalobne pjesme, neki su stari ljudi 
i plakali, ali inače je sve bilo, kako se bar Joergenu 
činilo, vrlo veselo. Jela i pića bilo je u izobilju, bilo 
je najljepših tustih jegulja, na koje se je morala da 
ispije čašica rakije »radi probave«, kako je govorio 
trgovac jegulja, a činilo se, da je svima bilo mnogo 
stalo do dobre probave. 

Joergen je bio napolju, Joergen je bio unutra; 
trećega se dana osjećao ovdje već kao kod kuće u 
ribarskoj kućici i na prudovima, gdje je proboravio 
sve svoje prošle dane. Ovdje na ledini bilo je mnogo 
blaga, sve je bilo puno vrijeska jagoda i borovnica; 
velike su i slatke jagode upravo svagdje izvirale iz 
zemlje; tako su gusto bile posijane, da ih se, usprkos 
pažnji, moralo gnječiti nogama, tako da je crveni sok 
kapao s vrijeska. 

Tu je bio jedan hunski grob, tamo drugi; stu¬ 
povi dima dizali su se u svježi zrak. To je bio, kako 
se govorilo požar pustoši, koji se predvečer nada ¬ 
leko sjao. 

Došao je i četvrti dan, a karmine su se svršile 
— oni su opet trebali da od kopnenih prudova odu 
na morske. 

»Naši su ipak pravi,« govorio je otac, »ovi ne¬ 
maju nikakove moći«. 

Govorilo se o tom, kako su ti prudovi došli 
ovamo i isve je bilo tako neobično razumljivo i jasno. 
Na obali našla se lješina, ljudi su je odnijeli na 
groblje i odonda počeli su duvati vjetrovi i more je 
neobuzdano navalilo. Neki mudri čovjek u župi 
predložio je, da se grob otvori i pogleda, da li pokoj¬ 
nik ne siše /svoj palac. Jer ako je tako, onda je taj, 
kojega su ukopali, morski čovjek, te more hoće da 
razvali grob i da ga odnese. Grob se otvorio i doista 
on je ležao i sisao svoj palac Zato su ga odmah ba¬ 
cili na taljige, upregli u njih dva vola i kao da ih 
stršeniovi gone, jurili su s njime preko ledine i mo¬ 
čvare sve do mora. Onda je prestao vjetar, koji je 
donosio pijesak, ali prudovi ostali su još uvijek. Sve 
je to čuo i zapamtio Joergen iz sretnih dana svoje 
mladosti, dana karmina. 

Lijepo je bilo doći izvan svoje kuće, vidjeti nove 
krajeve i nove ljude ,a on je trebao da još dalje 
izađe iz kuće. Bio je još potpuno dijete, nije mu bile 
ni četrnaest godina. Pođe jednim brodom u svijet, da 
upozna, što svijet pruža. Upoznao je loše vrijeme, 
nesmiljeno more, loše misli i nesmiljene ljude. Po¬ 
stao je sluga na brodu. Mršava hrana i hladne noći 
bile su mu plaća, morao je da okusi užeta i udarce 
šakom. Ali bilo je u njegovoj plemenitoj španjolskoj 
krvi nešto, što je prekipjelo, tako da su bijesne ri¬ 
ječi navaljivale na njegova zapjenjena usta. Ali on je 
doskora naučio, da je pametnije zadržati ih za se. 
On se kod toga osjećao kao jegulja, kad joj gule 
kožu, režu je i meću na tavu. 

»Vratit ću se,« govorio je jedan glas u njemu. 
Vidio je španjolsku obalu, domovinu svojih roditelja, 
pače i grad, gdje su oni živjeli u sreći i obilju; ali 
on nije 'znao ništa o domovini i rodbinstvu, a njegov 
je rod još manje znao za nj. 

Prljavi sluga na brodu nije pače dobio ni do¬ 
puštenje, da istupi na kopno; tek posljednji dan, kad 
je brod bio usidren na onoj obali, smio je da stupi 

na kopno. Moralo se mnogo toga kupiti, a njemu je 
bilo naloženo, da robu odvuče na brod, 

Joergen stajao je tu u svome jadnom odijelu, 
koje je izgledalo, kao da je oprano u mlaci, a osu¬ 
šeno u dimnjaku. Prviput vidio je on, stanovnik pru¬ 
dova, velik grad. Kako su kuće bile visoke, ulice 
uske, pune ljudi! Jedni isu se gurali ovamo, drugi 
onamo, nastajali su pravi vrtlozi građana i seljaka, 
monaha i vojnika. Odasvud odjekivala je lupa i vika, 
čulo se zveckanje praporaca na brojnim magarcima 
i mazgama, a u svoj ovoj buci još su bez prestanka 
zvonila crkvena zvona. Ovdje se orila pjesma, tamo 
se razbiraio udaranje i nabijanje, jer je svaki obrtnik 
otvorio svoju radionicu na vratima ili pločniku. Osim 
toga sunce je tako pripicalo, zrak je bio tako težak. 
Bilo je, kao da se dospjelo u krušnu peć, u kojoj 
zuje i brundaju zlatne mare, hruštevi, pčele i muhe. 
Joergen nije znao ni kako je hodao, ni kako stao. 
Uto ugleda iznenada ispred sebe dostojanstvena 
vrata (stolne crkve. Svjetlost je dopirala ispod polu- 
tamnih svodova, a miris tamjana ispunjao je cijelu 
okolicu. Svaki pa i najsiromašniji prosjak u prnjama 
usudio se uspjeti visokim stepenicama i stupiti 
unutra. Mornar, kojega je Joergen pratio, prođe 
kroz sredinu crkve, a Joergen je sad stajao usred 
svetišta. Krasno obojene slike isticale su se divno 
na zlatnoj pozadini. Majka Božja s malim Isusom 
stajala je na oltaru sva u cvijeću i svijećama. Sve¬ 
ćenici u ornatu pjevali su, a lijepi bogato obučeni 
ministranti njihali su srebrene kadionice. Kakov se 
tu sjaj, kakova krasota vidjela. To je prodrlo u 
Joergenovu dušu, svladalo je. Crkva i vjera njegovih 
roditelja neobično su na nj djelovale i tako su ispu¬ 
nile njegovu dušu, da su mu suze navrle na oči. 

Iz crkve pošli su na tržište. Natovarili su ga 
jednim dijelom kupljene robe i jela. Put baš nije 
bio kratak. On bijaše umoran i zato se stane od¬ 
marati pred jednom velikom divnom kućom, koju 
su resili mramorni stupovi, kipovi i široke stepe- 

niče. On prisloni svoj teret na zid. Uto se pojavi 
livrirani vratar, digne prema njemu svoju palicu 
okovanu srebrom i otjera njega, — sina ove kuće. 
Ali u toj kući toga nije znao nitko, a on sam 
najmanje. 



Nato dođe na brod, gurali su ga ovamo i onamo, 
govorili mu grube riječi, malo je spavao, a mnogo 
radio — to je bila škola iskustva, koju je morao 
proći. A dobro je, kako kažu, u mladosti trpjeti 
zlo -da, ako je starost onda dobra. 

Vrijeme njegova najma bilo je prošlo. Brod je 
bio opet u Ringkjoebingfjordu; on se iskrca i pođe 

k svojim domaćim prudovima. Ali majka bila je 
umrla, dok je on bio na putu. Zima, koja je sad 
bila nastupila, bila je vrlo oštra. Sniježne vijavice 
mele su po kopnu i moru, jedva se moglo gledati 
preda se. Kako je ipak različito podijeljena sud¬ 
bina na ovome svijetulOvdje takova ledena studen 
i mnogo snijega, dok je u Španiji sjalo žarko sunce, 
pače prejako. Pa ipak, kad je ovdje kod kuće bio 
koji vedar sunčan dan, pa je Joergen vidio, kako 
labudovi lete u velikim jatima, onda mu se ipak 
činilo, da se ovdje udiše najbolji zrak i da je ljeto 
ovdje ipak najljepše. U mislima vidio je onda, kako 
cvate ledina i kako je sva puna zrelih sočnih ja¬ 
goda, vidio je, kako su u punom cvijetu lipe i grm 
jorgovana u onome starom gradu. Tamo morao je 
ipak da još jednom ode. 

Ćarlijao je prvi proljetni vjetrić, počeo je ri¬ 
bolov, a Joergen je pomagao. On je posljednjih 
godina narastao dosta visok i bio je vrlo bistar i 
žustar. Bilo je u njem života, znao je plivati, gaziti 
po vodi i kao riba izvoditi u tom mokrom elementu 
sve moguće kretnje i obrate. Često su ga opomi¬ 
njali neka se čuva mrijestilišta lokarda. One po¬ 
grabe i najboljega plivača, povuku ga pod vodu, 
izjedu ga i onda ga nema; ali ta sudbina nije zade¬ 
sila Joergena. 

Najbliži susjedi na prudu imali su dječaka, ime¬ 
nom Morten, s kojim je Joergen bio prijatelj. Obo¬ 
jica su se u isto vrijeme najmila na jedan brod, koji 
je jedrio u Norvešku, pošli su zatim zajedno u Ho- 
landiju, i nikad dosad nijesu među njima nastale 
razmirice. Međutim, to se može lako dogoditi. A 
ako je priroda k tomu još malo žestoka, onda se 
uz to mogu još nesvijesno i da učine neke oštre 
kretnje. To je učinio Joergen, kad su se na brodu 
malo zavadili i zapravo se ni o šta prepirali. Upravo 
su sjedili u kabini i jeli iz zemljane zdjele, koju su 

imali među sobom. Joergen držao je u ruci svoj 
džepni nožić i naperio ga nesvijesno prema Mor¬ 
tenu. Uz to postane i blijed kao smrt, a oči su mu 
zlobno sjale. Morten je samo rekao: »Tako, ti dakle 
pripadaš onakima, kojima je odmah nož pri ruci!« 

Čim je to bilo izrečeno, Joergenova ruka po¬ 
lagano klone; nije progovorio nijedne riječi, pojeo 
je svoj ručak i pošao na svoj posao. Kad se vratio 
s posla, pristupi k Mortenu i reče: »Daj me sad 
odmah ćušni! Ja sam to zaslužio! Čini mi se, kao 
da je u meni lončić, koji katkad prekipi.« 

»Pustimo to,« reče Morten i otad bili su go¬ 
tovo još jednom tako dobri prijatelji. Kad su se 
kasnije opet vratili na svoje prudove u jytskoj 
zemlji i pripovijedali o svem, što su doživjeli, spo¬ 
menuli su i tu svađu. Joergen može da prekipi, ali 
on ipak ima poštenu ćud. »Jytlanđanin i onako 
nije. Ne možemo ga ni zvati Jytlanđaninom!« A to 
je bila osobito duhovita misao Mortenova. 

Mladi su i zdravi bili obojica, bili su dobro gra¬ 
đeni i mišićavi, ali Joergen bio je spretniji. 

Gore u Norveškoj odlaze seljaci u stanove na 
planini i pasu tamo svoje stado. Na zapadnoj obali 
Jytlanda sagrađene su usred prudova kolibice, koje 
su slupali od podrtina brodova, a pokrivene tre¬ 
setom i isušenim vrijeskom. Ležaji porazmješteni su 
naokolo zidova i ovdje stanuju već rano u proljeće 
ribari. Svaki dovodi sa sobom djevojku, kojoj je 
posao, da na udice nabada meku, da dočekuje 
s toplim pivom ribare, kad se iskrcaju i da im, kad 
umorni dođu kući, sprema jelo. Djevojke vuku još 
i ribe iz čamaca, paraju ih i uopće imadu mnogo 
posla. 

Joergen, njegov otac, nekoliko drugih ribara i 
njihove djevojke boravili su u istom skloništu. 
Morten je stanovao u susjednoj sobi. 

Među djevojkama bila je jedna, Elza, koju je 
Joergen još iz djetinjstva poznavao. Oboje su se 
sasvim dobro slagali. U mnogim su stvarima bili 
istoga mišljenja, samo su vanjštinom bili vrlo raz¬ 
ličiti. On je imao tamnu put, a Elza sniježno-bijelu 
i plavu kosu poput kudjelje. Njezine su oči bile 
tako modre, kao more u sunčanom sjaju. 

Kad su jednoga dana išli zajedno i Joergen ju 
je držao za ruku, vrlo čvrsto i srdačno, reče mu 
ona: »Joergen, meni je nešto na srcu. Daj mi da 
budem služavka tebi, jer ti si mi kao brat, a ne 
Mortenu, koji me je najurio. On i ja, mi smo za¬ 
ručnici — ali on ne zaslužuje, da se o tome s dru¬ 
gima govori.« 

Joergenu se kod ovih riječi činilo, kao da se 
pijesak ispod njegovih nogu miče. Ne reče ni riječi, 
ali kimne glavom, a to svakako znači isto što i »da«. 
A više nije bilo ni potrebno. Ali on osjeti nena¬ 
dano u svome srcu, da Mortena ne može podnijeti. 
Što je dulje o tom razmišljao i mislio, a tako nije 
nikad prije mislio na Elzu, to mu je bilo jasnije, da 
mu je Morten ukrao jedino, što mu je bilo drago, 
a (to je dakako bila Elza. Tek sad mu je to postalo 
jasno. 

Ako je malo uzburkano more, kad se ribari 
na svojim lađama vraćaju kući, gledajte, kako se 
onda prevlače preko grebena: jedan od ljudi stoji 
uspravno na provi, drugi paze na njega, ‘ sjede ne¬ 
pomično s veslima u ruci, te ih neposredno pred 
grebenom okomito ispruže na stranu, sve dok im on 
ne da znak, da dolazi velik val, koji će prebaciti 
čamac. A čamac se tako digne, da mu se s kopna 
može vidjeti krma. U slijedećem času pokriven je 
pjenom, ne mogu se vidjeti ni ljudi ni jarboli, te bi 
se moglo vjerovati, da je more sve progutalo. Ali 
za čas izroni opet kao ogromna morska životinja, 
koju izbaci val, a vesla se miču kao njezine po¬ 
kretne noge. Kod drugog i trećeg grebena događa 

se išlo kao i kod prvoga, A sada skoče ribari u 
vodu i stanu vući čamac na kopno, a svaki udarac 
vala pomaže im i gurne čamac malo naprijed, dok 
im nije na kopnu dobro spremljen. 

Jedna jedina kriva zapovijed pred grebenima, 
tek časak oklijevanja, i oni bi svi propali. 

»Onda bih propao i ja zajedno s Mortenom.« 
Ta se misao porodila kod Joergena vani na moru, 
kad je slučajno njegov poočim ozbiljno obolio. 
Tresla ga je groznica. Bio je još samo malen komad 
puta pred prvim grebenom, kad li je Joergen iz¬ 
nenada skočio. 

»Pusti mene, oče,« usklikne on, a njegov po¬ 
gled pređe preko Mortena i preko valova. Ali dok 
su svi s najvećom snagom veslali i kad se približio 
najviši val, pogleda on u blijedo lice svojega oca i 
nije mogao da popusti svome zlom nagonu. Čamac 
je sretno prešao preko grebena i stignuo na kopno, 
ali njemu je zla misao ležala u krvi. Neprestano je 
iznova kuhao i vrio u njemu osjećaj gorčine. Stara 
prepirka iz doba, dok su još bili na brodu, ponovno 
je oživjela u njegovoj uspomeni. Bio bi htio onu 
svađu, koja je brzo prošla, upotrijebiti kao uzrok 
za novu prepirku, ali nije znao, kako da počne. 
Morten ga je oplijenio, to je on dobro osjećao, a 
to je bilo doista, da ga progoni svojom mržnjom. 
Nekim brodarima to nije izbjeglo, ali Morten nije 
opazio ništa. On je bio kao uvijek prije brz na 
pomoć i razgovoran, a ovo posljednje gotovo malo 
previše, 

Joergenov poočim morao je da legne u krevet. 
To mu je ujedno bila i smrtna postelja. On je umro 
iza nedelju dana i sada je Joergen naslijedio kućicu 
na prudu, doduše malenu kućicu, ali je ipak nešto 
vrijedila. Toliko Morten nije imao. 

»Sad jamačno više ne ćeš poći u najam, Joergen, 
nego ćeš ostati uvijek kod nas?« upita jedan od 
starih ribara. Ali Joergen nije tako mislio, on je 

pače naumio, da se opet malo ogleda po svijetu. 
Naš stari prijatelj, trgovac jeguljama, imao je ujaka 
u Gammel-Skagenu koji se bavio trgovinom riba, 
ali je ujedno bio i imućan trgovac i imao svoj vla¬ 
stiti brod. Držali su ga veselim starim gospodinom, 
a biti u njegovoj službi bilo je časno i isplaćivalo se. 
Gammel-Skagen leži na sjevernom rtu Jytlanda tako 
daleko od Joergenovih prudova, kako se samo da¬ 
leko može u toj zemlji dospjeti. A to je bilo upravo 
ono, što se Joergenu najviše sviđalo. On nije htio 
ovdje da ostane niti do Elzine i Mortenove svadbe, 
koja se trebala održati za nekoliko tjedana. 

Stari ribar mislio je, da je nepromišljeno djelo, 
tako otputovati. Sad Joergen imade kuću, a Elza bi 
se dala sigurno sklonuti, da radije pođe za nj. 

Joergen je nato tako kratko odgovorio, da se 
uopće nije mogao shvatiti smisao njegovih riječi. Ali 
stari dovede Elzu k njemu. Ona nije mnogo govorila, 
ali je rekla ovo: »Ti sad imaš kuću, pa se o tom 
mora dobro promisliti.« 

Joergen je mnogo toga promišljao. 

Često je more jako uzburkano, a ljudsko srce 
još jače i neobuzdanije. Mnoge teške i gorke misli 
prolazile su kroz Joergenovu glavu i pamet i on 
upita Elzu: 

»Da i Morten ima upravo takovu kuću kao i ja, 
koga bi od nas radije uzela?« 

»Ali Morten je nema, a ne će je ni dobiti.« 

»Ali uzmimo, da je on ipak dobije.« 

»Pa onda bih svakako uzela Mortena, jer sam 
mu to već prije obećala. Ali od ljubavi se dakako 
ne da živjeti.« 

Joergen je čitave noći razmišljao o tome razgo¬ 
voru, Uznemirivalo ga je nešto, o čem sam sebi nije 
znao da položi račun. Ali napokon ga nadvlada jedna 
misao, koja je bila jača od njegove ljubavi prema 
Elzi. Zato pođe k Mortenu, prepusti mu uz naj¬ 
jeftiniju cijenu svoju kuću i reče, da će on sam poći 
u najam i da je to jedina njegova želja. Kad je to 

Elza čula, od veselija ga je poljubila u usta, jer je 
ipaik više voljela Mortena. 

U ranu zoru htio je Joergen da otputuje. Večer 
prije toga, bilo je već dosta kasno, podiđe ga želja, 
da još jednom posjeti Mortena. On pođe i sastane 
nasred pruda staroga ribara, koji nije htio ni da čuje 
o njegovu odlasku. On je mislio, da Morten mora 
da zna spremati ljubavne napitke, kad su sve dje¬ 
vojke u njega tako zaljubljene. Joergen prečuje te 
riječi, reče ribaru zbogom i pođe prema kući, u 
kojoj je stanovao Morten. Čuo je iznutra vrlo glasan 
razgovor; Morten nije bio sam. Joergen stane okli¬ 
jevati; s Elzom se nikako nije htio sastati, a kad 
je pravo promislio, nije ni to htio, da mu se Morten 
još jednom zahvali, pa zato krene opet natrag. 

Slijedećeg jutra, prije nego je zora svanula, 
sveže svoj svežanj, uzme svoju kotaricu s hranom 
i pođe niz prudove. Tamo se dalo brže hodati, nego 
po teškom pješčanom putu. Osim toga uštedio je 
velik dio puta prečcem, jer je htio đa najprije dođe 
u Fjaltring kod Bovhjerga, gdje je stanovao trgovac 
jegulja, kojemu je obećao, da će ga posjetiti. 

Modro more bilo je mirno kao ulje, školjke 
ležale su posvuda naokolo, njegove igračke iz dje¬ 
tinjstva kršile su se pod njegovim nogama. — Dok 
je ovako putovao, stala mu je iz nosa teći krv. Bila 
je to neznatna stvar, ali i to može katkad da je od 
velike važnosti. Nekoliko velikih kapi krvi padne 
mu na rukav, on ih ispere, umiri krv, i pričinilo mu 
se, kao da mu je gubitak krvi olakšao glavu i srce. 
U pijesku cvalo je sitno obalno cvijeće. On otkine 
cvijetak, zadjene ga sebi za šešir. Htio je da bude 
srčan i vedar. Ta išao je u daleki svijet, »malo pred 
vrata uz rijeku«, tako, kako su htjele male jegulje. 
»Čuvajte se zlih ljudi, oni će vas ubiti, oderati vam 
kožu, razrezati vas i staviti na tavu!« ponavljao je 
sam sebi i usto se smiješio. Možda će on ipak s či¬ 
tavom kožom proći kroz svijet. Dobra volja dobra 
je obrana. 

Sunce je već visoko odskočilo, kad je došao do 
kanala, koji iz Sjevernoga mora vodi u Nissumfjord. 
On se ogleda i opazi u dosta velikoj udaljenosti dva 
jahača, iza kojih je trčalo još nekoliko ljudi. Činilo 
se, da im se vrlo žuri, ali njega to nije dalie zanimalo. 

Splav ležala je na drugoj strani kanala; Joergen 
zazove, i splav dođe po nj. Ali još nije sa splavarom 
prešao ni pola puta, kad li se pojave oni ljudi, koji 
su se tako strašno brzo približili. Oni su dozivali, 
prijetili, zapovijedali u ime zakona. Joergen nije 
shvaćao, što bi to moglo značiti, ali je držao, da bi 
bilo najbolje, okrenuti. On sam pograbi jedno veslo 
i okrene čamac. U isti čas skoče ljudi u čamac i prije 
nego li je znao, što se s njim događa, sputaju mu 
užetom ruke. 

»Svoje zločinstvo platit ćeš životom,« rekli su 
oni; »dobro, da smo te uhvatili.« 

Nije bilo ni više ni manje, nego su ga upravo 
okrivljivali, da je počinio umorstvo. Našli su Mor¬ 
tena ubijena, s nožem u vratu. Jedan je od ribara 
još jučer navečer kasno susreo Joerigena, kako ide 
prema Mortenovoj kući. Osim toga iznalo se, da 
Joergen nije prvi put dignuo nož na Mortena. On 
je morao biti ubojica, a sada se radilo samo o tom, 
da ga dovedu u sigurno zaklonište. Pravo mjesto, 
gdje bi ga morali izručiti, bio je Ringkjoebing, ali 
put je bio dalek, a vjetar je duvao prema zapadu, 
pa nijesu trebali ni pola sata, da pređu preko za¬ 
ljeva, a odande imali su samo četvrtinu puta do 
Vosborga, koji je bio čvrst dvorac sa bedemima i 
šancem. Na čamcu nalazio se i jedan brat ondašnjeg 
seoskog kneza, koji je držao, da će oni zacijelo do¬ 
biti dopuštenje, da Joergena do daljnje odluke za¬ 
tvore u rupu, u kojioj je ciganka Duga Margreta 
bila zatvorena prije svojega smaknuća. 

Joergenova obrana nije saslušana, nekoliko kapi 
krvi na njegovoj košulji govorilo je jasnije protiv 
njega, nego /sve drugo. On je bio svijestan o svojoj 

nevinosti, a budući da se ovdje nije mogao oprav- 
dati, prepusti se svojoj sudbini. 

Oni su se upravo iskrcali kod starih bedema, 
iza kojih se nekad dizao dvorac viteza Bugge, ondje, 
kuda je Joergen sa svojim roditeljima putovao na 
gozbu, na daće. Ona četiri blažena dana, bile su 
sjajne točke njegove mladosti. Vodili su ga opet 
istim putem preko livade u Vosberg, a jorgovan bio 
je sav u cvijetu, visoke lipe su mirisale, činilo mu 
se, kao da je tek jučer bio ovdje. 

Na zapadnom krilu dvorca nalazi ise ispod vi¬ 
sokih stepenica ulaz u donje prostorije. Iz ovih se 
dolazi u nizak presvođen podrum, iz ikojega su Dugu 
Margretu odveli na stratište. Ona je izjela pet dječjih 
srdaca i bila je uvjerena, da bi, da je još dva dobila, 
bila mogla letjeti i učiniti se nevidljivom. U zidu 
nalazila se malena, uska pukotina za zrak. Lipe, 
koje su napolju tako divno mirisale, nisu mogle svoj 
osvježujući miomiris tako duboko dolje slati; tu unu¬ 
tra bilo je sve tvrdo, grubo i pljesnivo. U tom 
podrumu bila je samo jedna slamnjača, ali mirna 
savjest je najbolji ležaj, pa je zato Joergen ipak 
mogao da mirno i dobro spava. 

Debela, gredama obložena vrata su se zatvorila, 
i preko njih je postavljena željezna prečka, ali mora 
praznovjerja došulja se kroz ključanicu u gospodske 
dvorce kao i u mornarsku kućicu, a pogotovu ova¬ 
mo unutra, gdje je sad sjedio Joergen i mislio na 
Dugu Margretu i njezina nedjela. Ovaj su prostor 
ispunjale njezine misli u noći prije njezina smaknuća. 
On se sjećao svih onih čarolija, koje su se ovdje 
vršile u staro vrijeme, dok je tu stanovao vlastelin 
Svanwedel, a posvuda je bilo poznato, kako su psa 
čuvara, koji je stajao na mostu, svakoga jutra nalazili 
obješena preko ograde na svome vlastitom lancu. 
Sve je to ispunjalo Joergena grozom, ali je ipak je¬ 
dina sunčana zraka toga mjesta dopirala izvana 
k njemu unutra, a to je bila uspomena na rascvateni 
jorgovan i lipe. 

Uostalom, dugo nije sjedio ovdje, nego su ga 
prevezli u Ringkjoebing, gdje je odmah bio zatvoren 
u isto tako strogi zatvor. 

Ona vremena nisu nimalo bila slična našima; 
siromahu bilo je teško. Nije još daleko bilo vrijeme, 
kad su se seljački posjedi, pa i čitava sela gubili 
u novim vlastelinskim imanjima. Kraj ovakove vlade 
postajali su kočijaši i sluge knezovi, koji su siromaha 
za malenu pogrešku mogli da osude, da izgubi zemlju 
i da bude šiban kod sramotnog stupa. Još je tu i 
tamo po koji od ove vrste, a u Jytlandu, daleko od 
prijestolnice Kjoebenhavena i prosvijetljenih pošte¬ 
nih državnika, još se zakon često kojekako izvodio, 
a najmanje od svega bilo je još to, da se Joergenova 
stvar zavukla. 

Strašno hladno bilo je tamo, gdje je čamio. Kad 
će sve to jedinom svršiti? Bez krivnje zapao je u 
nesreću i bijedu; to mu je bila sudbina! Sad je imao 
dosta vremena, da razmišlja o svome udesu. Zašto 
zapravo on toliko [stradava? Da, to će mu se je¬ 
dnom objasniti »na drugome svijetu«, na onome, koji 
nas sigurno čeka. Vjera je bila u nj duboko usađena 
u siromašnoj kućici njegove domaje. Što u bogatstvu 
i suncu Španije nije moglo da osvijetli i razgrije srce 
njegova oca, to je njemu postalo ovdje u zimi i 
mraku zrakom utjehe, milostivim darom Božjim, a 
taj nikada ne vara. 

Sad su se počele osjećati proljetne oluje. Uda¬ 
ranje Sjevernoga mora čuje se na milje daleko na 
kopno, ali tek onda, ikad se oluja slegnula. Tutnji 
tako, kao da na stotine teških kola prolazi podro- 
vanim putem. Glasovi čuli su se u Joergenovu tam¬ 
nicu i to mu je bila neka promjena. Nikakve stare 
melodije nisu ga se mogle dublje dojmiti, nego ti 
zvukovi, udaranje mora, otvoreno more, po kojemu 
putuješ u svijet, letiš s vjetrovima i gdje, svagdje, 
kudgod dođeš, uvijek imaš sa sobom vlastitu kućicu 
kao puž svoju. Uvijek stojiš na svome vlastitom 
zemljištu, na rođenoj grudi, pače i u tuđini. 

Kako li je slušao tu muklu tutnjavu. Kako su se 
u njegovim mislima talasale uspomene. Samo da je 
slobodan, slobodan, i sretan u slobodi, pa makar i 
bez džonova na cipelama i u okrpljenoj košulji od 
gruboga tkiva. Od časa do časa usplamtio je opet 
u njemu nekadanji mladenački žar, tako da je sti¬ 
snutim pesnicama stao da udara po zidu. 

Prošli su tjedni, mjeseci, pa i cijela godina, kaci 
je bio uhvaćen jedan zloglasni lopov, Niels Pat t 
»ikonjokradica«, kako ga je narod zvao, i tada — 
tada su nastala bolja vremena, dokazalo se, kako 
je veliku nepravdu pretrpio Joergen. 

Sjeverno od zaliva Ringkjoebinškog, kod jednog 
čovjeka, koji je imao gostionicu, sastali su se ono 
poslije podne, prije Jo erge nova odlaska iz domovine 
i umorstva Morten i Niels. Ispilo se nekoliko čašica, 
doduše ne toliko, da bi moglo čovjeku udariti u 
glavu, ali ipak dosta, da se pokrene Mortenov 
brbljavi jezik. On je mahao velikim nožem, hvastao 
se, pričao, da je kupio kuću i da će se oženiti, a 
kad je Niels zapitao, ima li k tomu potreban novac, 
udari Morten ponosito po džepu i odvrati: »Tu je, 
gdje mora biti«. 

To hvastanje stajalo ga je života. Kad je otišao, 
Niels ga je slijedio, ubo ga nožem u vrat, da mu 
otme novac, kojega nije bilo. 

To se je sve naširoko razlagalo, a za nas je 
dosta da znamo, da je Joergen pušten na slobodu. Ali 
što je dobio kao naknadu za to, što je godinu dana 
u zatvoru i zimi patio odbačen od ljudi? No, reklo 
mu se, da je sreća za nj, što je nevin, pa može da 
sad pođe svojim putem. Načelnik dao mu je na put 
deset maraka, a nekoji građani počastili su ga pivom 
i dobrim jelom. Bilo je i tamo dobrih ljudi! Ta ne 
»ubijaju svi, ne gule kožu i ne meću na tavu«. Ali 
najbolje od svega bilo je to, da je trgovac Broemne 
iz Skagena, ona) isti, kod kojega se Joergen pred 
godinu dana htio najmiti u službu, upravo tih dana 
bio poslovno u Ringkjoebingu. On je čuo cijelu stvar, 

vidio je i osjećao, što je Joergen pretrpio, te zato 
odluči, da mu pruži bolji život, da mu dade da osjeti, 
kako ima i dobrih ljudi. 

Iz zatvora vodio ga je sada put k slobodi, ne¬ 
besima, ljubavi i srdačnosti. I to je trebao da okusi. 
Nijedna čaša života nije napunjena samo pelinom, 
nijedan dobar čovjek ne bi mogao ljudskom is tvoru 
da natoči samo gorku čašu boli, a koliko to manje 
može Bog, sama Ljubav. 

»Zaboravi i pokopaj sad to sve!« reče trgovac 
Broenne, »povući ćemo dobro debelu crtu preko po¬ 
sljednje godine. Kalendar ćemo spaliti, a za dva dana 
putujemo u mirni, blaženi i veseli Skagen; kažu da 
leži u zapećku; da, to je blagosloveni zapećak, ko¬ 
jemu su prozori otvoreni u daleki svijet«. 

To je bilo putovanje! To je značilo opet jednom 
pošteno udahnuti, iz hladnoga tamničkog zraka doći 
na toplo sunce. Ledina evala je vrij es om, cvijet do 
cvijeta, a pastir če sjedilo je na hunskome grobu i 
prebiralo u dvojnice, koje si je izrezalo iz ovčije 
kosti. Pokazala se »fata morgana«, ta prekrasna po¬ 
java pustinje, sa vrtovima i šumama u zraku, a osim 
toga i onaj divni lagani zračni val, koji je poznat pod 
imenom »pastira«, koji goni svoje stado. Putovali su 
uz Limfjord sve do Skagena, otkud su se iselili mu¬ 
ževi s dugačkim bradama, Longobardi. Za kralja 
Snia bila bi sva djeca i starci poubijani radi gladi, 
da nije prihvaćen prijedlog jedne plemenite žene, 
imenom Gambaruk, koja je tu gore imala imanje, da 
se naime radije mladež iseli iiz zemlje. To je Joergen 
znao, toliko je biib učen, pa ako i nije poznavao 
zemlju Longobarda onlkraj visokih Alpa, to je bar 
znao, kako mora da je tamo; ta bio je sam kao dje¬ 
čak na jugu, u Španiji. Sjećao se tamo naslaganih 
rpa voća, crvenih cvjetova šipka, zvmdanja i zvo¬ 
njave zvona u košnicama velikih gradova. Ali ipak 
je najljepše u rođenoj zemlji, a Joergenova domovina 
bijaše Danska. 

Napokon dođu do »Vendilskaga«, kako se Ska- 
gen naziva u starim norveškim i islandskim spisima- 
Na milje daleko, tek ovdje ondje prekinut prudovima 
i oranicama, prostire se Gammel-Skagen, zapadni i 
istočni grad sve do svjetionika u blizini »Graenena«. 
Kuće i dvorišta ležali su kao još i danas rasijano 
među dovijanim humcima pijeska, koji neprestano 
mijenjaju svoj oblik. Nadaleko i naširoko pruža se 
pred očima prava pustoš, gdje se vjetar upravo valja 
u pijesku, gdje se čuje krieanje galebova, čiopa i 
divljih labudova tako, da ti puca bubnjić. Jednu 
milju jugozapadno od »Graenena« leži »Humak« ili 
Gammel-Skagen, a tu je stanovao trgovac Broenne, 
tu je trebao da odsad živi Joergen. Kuća je bila oli¬ 
čena katranom, gospodarske zgrade imale su na¬ 
mjesto krova prevmut čamac, iz podrtiina broda bili 
su sagrađeni koci, ograde tu nije bilo, a čemu bi ona 
i trebala! Ali na uzicama visjele su u dugačkim re¬ 
dovima — uvijek jedna iznad druge — rasporene 
ribe, da se na vjetru suše. Čitava je obala bila još 
pokrivena trulim sleđevima. Jedva se pusti mreža 
u vodu, a sleđevi se na vozove izvlače. Bilo ih je 
previše, pa su ih pobacali natrag u more ili su ih 
pustili da leže i istrunu. 

Žena i kćerka trgovčeva, pače i družina, pohrlili 
su radosno Mičući ususret ocu, koji se opet vraćao 
kući. Tu je bilo stiskanja ruku, dozivanja i kome- 
šanja, a šta je samo kćerka imala dražesno lišće i 
kakove divne oči. 

U kući bilo je prijatno i ugodno. Postavili su 
na sto zdjele s ribom, koje bi i kraljevi nazvali div¬ 
nim jelom; vino iz skagenskih vinograda, iz velikoga 
mora. Grožđe se ovdje dovalja već isprešano na 
kopno u bačvama i u bocama. 

Kad su majka i kćerka poslije saznale, tko je 
Joergen, i ikako je nedužno i strašno morao da 
strada, onda su ga njihove oči stale još jednom tako 
prijazno i blago gledati, a najprijaznije gledale su 
ga oči kćerke, lijepe djevice Klare. On je našao 

udoban, sretan dom u Gammel-Skagenu, a to je nje¬ 
govu srcu godilo, a Joergenovo je srce mnogo isku¬ 
silo: gorko jezero ljubavi, koje otvrđuje i smekšava. 
Joergenovo srce bilo je tako mekano, bilo je tako 
mlado, a u njem je bilo jedno prazno mjestance. Zato 
je doista bila sretna prilika, da se upravo tako de¬ 
silo ,đa je gospođica Klara za tri nedjelje trebala da 
otputuje brodom u Christians^sand u Norveškoj, da 
posjeti jednu tetku i da kod nje provede zimu. 

U nedjelju prije odlaska bili su svi u crkvi, da 
pristupe k stolu gospodnjemu. Crkva bijaše lijepa i 
ponosna. Škoti i Holanđani sagradili su je prije ne¬ 
koliko vijekova malo podalje od grada. Bila je malo 
ruševna, a put k njoj i od nje kroz duboki pijesak 
bio je vrlo težak. Ali ipak nije bilo teško pretrpjeti 
tu razmjerno neznatnu muku, da se dođe u kuću 
božju, otpjeva jedna crkvena pjesma i čuje propo¬ 
vijed. Dovijani pijesak dopirao je već preko ograde 
groblja, ali se ipak do sad još uvijek moglo grobove 
od njega očistiti. 

To je bila najveća crkva na sjevernoj strani 
Limfjorda. Djevica Marija stajala je okrunjena zlat¬ 
nom krunom s djetetom Isusom u naručju u narav¬ 
noj veličini, na glavnome oltaru. Na koru bili su 
istesani sv. apostoli, a gore na zidu vidjele su se 
slike starih načelnika i vijećnika Skagena s njihovim 
potpisima. Propovijedaonica bila je urešena skupo¬ 
cjenom rezbarijom. Prijazno sjalo je sunce u crkvu, 
a njegove zrake padale su na mjedene svijećnjake i 
na maleni brod, koji je visio na stropu. 

Joergenom ovladao je neki sveti djetinjsko čisti 
osjećaj kao onda, kad je još napola kao dijete stajao 
u bogatoj španjolskoj crkvi, ali tu je osjećao, da i 
on pripada k općini. 

Iza propovijedi bila je pričest; on je s drugima 
pristupio, da primi kruh i vino, a desilo se, da je 
slučajno klečala kraj njega djevica Klara. Ali nje¬ 
gove misli bile su tako upravljene na Boga i sveti 
čin, da je tek, kad su se digli, opazio, tko je bio 

njegov susjed. On je vidio, kako su joj debele suze 
tekle niz lice. 

Dva dana iza toga otputovala je u Norvešku. 
Joergen je radio u kući i bavio se ribolovom, a u 
ono doba bilo je još više riba za lov nego danas. 
Svake nedjelje, kad je sjedio u crkvi i svoje oci 
upirao u lik Majke božje na oltaru počivale su one 
također jedan časak i na onome mjestu, gdje je dje¬ 
vica Klara do njega klečala i on je misli ona nju, 
kako je bila dobra prema njemu. 

Došla je jesen s kišom i snijegom; voda je 
stala i poplavila cijelo mekano tlo grada, pijesak 
nije mogao da upije svu vodu u se, moralo se po 
njoj gaziti ili pače jedriti na lađi. Oluje bacale su 
brod za brodom na smrtonosne grebene, bilo je 
sniježnih i pješčanih vijavica, pijesak meo je oko 
kuća i gomilao se tako, da su ljudi morali izlaziti 
kroz dimnjak. U tom kraju to nije bilo ništa oso¬ 
bito. Ali zato je bilo toplo i prijatno u sobama, 
treset i komadi razbijenih brodova praskali su u 
pećima, a trgovac Broenne čitao je iz jedne stare 
kronike, čitao je o Hamletu, danskom kraljeviću, 
koji je iz Engleske plovio u Jytland i kod Bovbega 
bio boj. Kod Ramme bio je njegov grob, tek ne¬ 
koliko milja od stana našega starog znanca, trgovca 
jeguljama. Tamo je na tresetištu bilo na stotine 
humskih grobova, te se činilo kao da sačinjavaju 
jedno jedino veliko groblje; trgovac Broenne po¬ 
sjetio je pače i Hamletov grob. Govorilo se o sta¬ 
rim vremenima, o susjedima Englezima i Škotima, 
a Joergen je onda zacijelo pjevao pjesmu o »en¬ 
gleskom kraljeviću«, o prekrasnom brodu i kako 
je taj brod bio opremljen: 

»Pozlaćen brod je s kraja na kraj, 

Na njemu božja r’ječ se sja, 

A kraljević primi u naručaj 
Djevojče milo, što drhti od. stra«. 

Osobito taj stih pjevao je Joergen sa srdačnim 
osjećajem, a njegove su oči kod toga osobito za¬ 
sjale, Ali one su dakako već od rođenja bile tako 
crne i .sjajne. Pjesma se izmjenjivala štivom, u 
kući bilo je blagostanje, porodični se život pro¬ 
tezao čak i na domaće životinje i sa svima se dobro 
postupalo. Očišćeni kositreni tanjuri samo su se 
sjali, na tavanici visjele su butine i kobasice, za¬ 
lihe za zimu bilo je u obilju. To se može još danas 
preko na zapadnoj obali naći u mnogim bogatim 
seljačkim kućama, gdje se nalazi neiscrpna zaliha 
hrane, a u sobama vlada najveći red i čistoća. Osim 
toga opaža se tamo i sasvim osobiti stupanj raz¬ 
boritosti i dobre volje. Gostoljubivost tamo je ista 
kao u šatoru arapskom. 

Od ona četiri sretna dana svojega djetinjstva, 
kad je bio pozvan na daću, nije Joergen nikad ka¬ 
snije proveo tako blaženo vrijeme kao sada, a ipak 
je djevica Klara bila daleko, samo nije bila daleko 
u mislima i razgovoru, 

U travnju trebao je da otplovi jedan brod gore 
u Norvešku i Joergen trebao je da pođe s njime. 
To je dakako njegovu dobru volju uvelike povisilo. 
Osim toga se je i njegova vanjština, kako je go¬ 
vorila majka Broenne, dobrano popravila; bila je 
radost pogledati ga. 

»A nije manja radost pogledati tebe,« govorio 
je stari trgovac, »Joergen je ulio život u naše 
zimnje večeri, ali i u našu majčicu! Ti si ljetos po¬ 
stala mlađa, izgledaš dobro i lijepo! Ali ti si i onda 
bila najljepša djevojka u Viborgu, a to znači mnogo, 
jer su mi se tamo djevojke uvijek činile najljepšima.« 

Joergen nije na to rekao ništa, jer se to nije 
pristojalo, ali je mislio na jednu iz Skagena, a 
k njoj je sada jedrio i brod je bacio sidro u luci 
Christiansanda. 

S povoljnim vjetrom došao je do svog cilja za 
pola dana. Jednoga jutra pošao je trgovac Broenne 

napolje prema svjetioniku, koji leži vrlo daleko od 
Gammel-Skagena tik na Graenenu. Kad je došao 
na toranj, bio se ugljen u svjetiljkama već davno 
ugasio, a sunce je visoko odskočilo. Čitavu milju 
od najdaljega rta pružali su se ispod vode pješčani 
prudovi. Pred njima pojavili su se danas mnogi 
brodovi, pa mu se pričinilo, da dalekozorom ras¬ 
poznaje među njima svoj brod »Karen Broenne.« 
A tako je i bilo. On je jedrio svom snagom; Klara 
i Joergen bili su na palubi. Svjetionik i zvonik 
Skagenski pričinjali im su se kao ždral i labud na 
modroj vodi. Klara sjedila je na provi i gledala, 
kako malo pomalo iskrsavaju prudovi. Ostane li 
tako povoljan vjetar, mogli bi u jednom satu do¬ 
ploviti do domovine. Tako su blizu bili njoj i ra¬ 
dosti — tako blizu su bili smrti i smrtnome strahu. 

Iznenada razbije se jedna greda na brodu. 
Voda prodre unutra. Nastojalo se zabrtviti puko¬ 
tinu, sve sisaljke stupe u pogon, sva jedra budu 
smotana i izvješena zastava za pomoć. Još jednu 
milju bili su udaljeni od kopna. Vidjeli su se ribarski 
čamci, ali u velikoj udaljenosti. Vjetar ih je gonio 
prema kraju, valovi su im isto tako pomagali, ali 
sve to nije dostajalo. Brod je tonuo. Joergen ovije 
svoju desnu ruku čvrsto oko Klare. 

Kakovim ga je pogledom pogledala uoči, kad 
se u ime Boga s njome bacio u more. Ona vikne, 
ali je bila sigurna, da je on ne će ispustiti. I kako 
pjeva junačka pjesma 

»A kraljević primi u naručaj 
Djevojče milo, što drhti od sira«. 

To je izvršio Joergen u času straha i pogibelji. 
Sad mu je dobro došlo, što je bio takav dobar plivač. 
On se gurao nogama i jednom rukom naprijed, a 
drugom je rukom čvrsto obuhvatio djevojku. Kad 
se htio odmarati, gazio je po vodi i služio se svima 
njemu poznatim umjetnostima, da si zadrži toliko 
snage, te ispliva na kopno. On je čuo, kako je 

jednom uzdahnula, osjetio je, kako je kroz nju prošao 
grčeviti drhtaj, i još ju je čvršće uhvatio. Jedan 
jedini val prebacio se preko nje, a struja digne je 
opet u vis. Voda bijaše tako duboka, tako bistra da 
je jedan čas mislio, da u dubini vidi sjajno leglo 
lokarda ili je možda bio sam levijatan, koji ih je 
htio progutati. Oblaci bacali su sjenu na vodu, a 
onda su opet dolazile svijetle sunčane zrake. Ptice 
su sa krikom letjele u velikim jatima preko njega, 
a divlje patke, koje lijene i pospane puštaju da ih 
nosi voda, ozlijetale su pune straha pred plivačem 
u zrak. On je osjećao, da njegove sile popuštaju 
— kopno bijaše još nekoliko stotina metara uda¬ 
ljeno dolazila je pomoć, približavao se čamac. 
Ali pod vodom stajala je — on je to Isasvim jasno 
vidio — neka bijela prikaza, koja je divlje buljila 
u nj. Jedan ga val uzdigne, te prikaza navali nanj, 
on osjeti udarac, pred njim se smrači, nestade mu 
svijesti. 

Na prudu ležale su podrtine jednog broda, more 
ih je pokrivalo. Bijela spodoba galiona upirala se 
o jedno sidro i njezino oštro željezo dopiralo je 
upravo do površine vode, Joergen, kojega je struja 
pojačanom snagom gonila naprijed, udario je o nj. 
Bez svijesti potone sa svojim teretom, ali slijedeći 
val digne opet u vis njega i djevojku. 

Brodari ih uhvate i povuku u čamac. Krv je 
preplavila Joergenovo lice; on bijaše kao mrtav, ali 
je tako čvrsto držao djevojku, da su je morali silom 
istrgnuti iz njegove ruke. Blijeda, bez života ležala 
je ispružena u čamcu, koji je plovio prema Skagenu. 

Uzalud su upotrijebili sva sredstva, da Klaru 
opet ožive; ona je bila i ostala mrtva. Dugo je on 
vani plivao s mrtvim tijelom. Mučio se i gubio snagu 
za mrtvaca. 

Joergen je još disao; odnijeli su ga u najbližu 
kuću na prudu. Neki vrač, koji se tamo nalazio, a 
inače po zanatu bio kovač i trgovčić, povezao je 

Joergena dotle, dok su slijedećeg dana mogli da po¬ 
zovu liječnika iz Gjoeringa. 

Bolesniku bili su povrijeđeni moždani; imao je 
napadaj ludila i divlje je vikao. Ali trećega dana za¬ 
padne u nesvjesticu, činilo se, da život visi samo na 
jednoj niti, a da se ta prekine, bilo bi, kako je 
liječnik mislio, najbolje, što bi se Joergenu moglo 
željeti« 

»Dajte, da molimo Boga, da izbjegne smrti. On 
ipak ostaje čovjek.« 

I doista, život ga je čvrsto držao, nit nije htjela 
da se prekine, ali se prekinula nit njegovih uspo¬ 
mena, svih duševnih sposobnosti je nestalo, a to je 
bilo najgroznije. Preostalo je samo živo tijelo, tijelo 
koje je trebalo da opet dobije svoje zdravlje. 

U kući trgovca Broenne ostao je Joergen. 

»On je zadobio svoju smrtnu bolest time, što 
se nadčovječno naprezao, da nam spasi naše diiete«, 
govorio je starac. »Sad je on naš sin.« 

Joergena nazivali su ludim, ali to ipak nije bio 
pravi izraz. On je bio kao instrumenat, kojem su 
popustile žice, te ne mogu dalje zvečiti; — tek u 
pojedinim časovima na nekoliko minuta opet bi se 
napele i zazvečile. Začule bi se stare melodije,^ po¬ 
jedini taktovi, a slike, divne slike su se razvijale. 
Onda bi opet sjedio ukočena pogleda i bez misli. 
Moramo vjerovati, da nije patio. Crne oči gubile bi 
tada svoj sjaj, bile su nalik začađenom staklu. 

»Jadni glupi Joergen!« govorili su ljudi. Takav 
je bio on, kojega je majka nosila pod srcem u susret 
bogatom i sretnom životu. Tako da je bila »obijest 
i grozna oholost željeti život iza zemaljskoga, a ne¬ 
kmoli u nj vjerovati. Dakle je nestalo svih spo¬ 
sobnosti duše? Samo teški dani, bol i obmana bili su 
njegova sudbina. On je bio divna lukovica iščupana 
iz svoga bogatog tla i bačena na pijesak, da tamu 
povene. Nema li lik stvoren na priliku božju nika- 
kove bolje, nikakove veće vrijednosti. Jeli su samo 
igra slučaja? Ne! 

Ljubav božja morala je i htjela mu je za sve što 
je ovdje pretrpio i čega se odricao, dati zadovolj¬ 
štinu u drugom životu. »Gospod je milostiv, a nje¬ 
gova dobrota traje vječno« te riječi iz Davidovih 
psalama govorila je puna vjere i utjehe pobožna 
stara trgovčeva žena, a njezina vruća molitva bila 
je, da Bog doskora Joergena izbavi od njegovih 
muka, da može ući u život vječni. 

Na groblju gdje je pijesak padao preko groba 
bila je pokopana Klara. Činilo se, kao da Joergen 
ni najmanje ne misli na to. To nije spadalo u red 
njegovih misli, koji je bio ograničen na odlomke iz 
davno minulih dana. Svake nedjelje pratio je poro¬ 
dicu u crkvu i sjedio mirno i bez misli. Jednoga dana, 
dok se pjevalo, uzdahnuo je, njegove su oči zasjale, 
bile su upravljene prema oltaru, prema onome 
mjestu, gdje je pred više od godinu dana klečao sa 
svojom mrtvom prijateljicom. On sazove njeno ime, 
problijedi, a niz lice stanu mu teći suze. 

Pomogli su mu da izađe iz crkve. On je rekao, 
da se osjeća vrlo dobro. Da mu se ne čini, da mu je 
nešto falilo. On se ne sjeća ničega. Tako je priznao 
on, kojega je Bog iskušavao i kojega je Bog jamačno 
zabacio. 

A Bog naš stvoritelj je sveznajući i svemogući. 
Tko može da o tom posumnja. To spoznaje naša 
srca i naš razum, a biblija potvrđuje: »Njegova do¬ 
brota traje vječno.« 

U Španiji, gdje između naranađa i lovorika ma¬ 
urske zlatne kupule miluje topao zrak, gdje se ori 
pjesma i zveče kastanjete, si jedio je u prekrasnoj 
kući starac bez djece, najbogatiji trgovac. Ulicama 
prolazila su u ophodu djeca sa svijećama i zasta¬ 
vama. Koliko li bi od svoga bogatstva bio rado dao, 
da ima svoju djecu, svoju kćerku ili njezino dijete, 
koje možda nikad nije ugledalo svijetlo svijeta. A 
kako bi onda moglo da ugleda svijetlo vječnosti, svi¬ 
jetlo raja? »Siromašno dijete.« 

Da f siromašno dijete, doista još dijete, a ipak 
već u tridesetim godinama. Te je godine Joergen do¬ 
čekao u Gammel-Skagenu. 

Pijesak je pokrio grobove visoko gore do cr¬ 
kvenoga zida, ali pokojnici morali su i htjeli biti po¬ 
kopani kod onih, koji su prije preminuli, kraj ro¬ 
đaka i milih svojih. Trgovac Broenne i njegova žena 
počivali su tu pod bijelim pijeskom kraj svoga 
djeteta. 

Bio je početak godine, vrijeme oluja. Prudovi su 
se dimili, more je valjalo visoke valove, ptice letjele 
su u velikim jatima, kao oblaci za oluje, krešteći 
preko prudova. Jedan je brod za drugim stradavao 
na grebenima i prudovima u moru. 

Jednoga poslije podneva — Joergen je upravo 
sam sjedio u sobi — stane se u njegovoj duši na¬ 
jednom vedriti, spopadne ga osjećaj nekog čudno¬ 
vatog nemira, kakav je njime ovladavao vrlo često 
za njegovih mlađih godina, te ga tjerao na prudove 
i na ledine, »Kući! Kući!« povikne on. Nitko ga 
nije čuo. On izađe iz kuće i zađe na prudove. Pi¬ 
jesak i mali kamenčići šibali su mu lice i vijali su 
se oko njega. On pođe ravno prema crkvi. Pijesak, 
koji se naslagao oko zida, dopirao je već do po¬ 
lovine prozora, ali na hodniku pred crkvom bio je 
pijesak iskrčen, crkvena vrata nijesu bila zaklju¬ 
čana i lako ih je bilo otvorili, Joergen pođe unutra. 

Vjetar je hujio kroz grad Skagen, Bio je orkan, 
kakova se nijesu spominjali od pamtivijeka, bilo 
je upravo grozno nevrijeme. Ali Joergen bio je u 
kući božjoj i dok se je napolju spuštala tamna noć, 
zasja u njemu svijetlo, svijetlo duše, koje se nikada 
sasvim ne ugasi. On je osjećao, kako se težak ka¬ 
men, koji mu je tištao glavu, bez buke otkotrljao. 
Pričinjalo mu se, da čuje zvuk orgulja, ali to je 
bila oluja i valovi morski On sjedne na klupu i 
svijeće su se stale paliti jedna za drugom, tako 
bogato, kako je to samo u Španiji vidio i sve slike 

starih vijećnika i načelnika ožive. Siđu sa zida, 
gdje su godinama stajale i sjednu u klupe kraj ol¬ 
tara. Sva crkvena vrata se otvore, a u crkvu uđu 
svi mrtvi, obučeni u svečane haljine svoga vre¬ 
mena. Ulazili su uz zvukove lijepe glazbe i sjedali 
u klupe. Uto zabruji koral poput uzburkana mora. 
Njegov stari poočim i pomajka sa Hunsbyjskih pru¬ 
dova, bili su također ovdje i stari trgovac Broenne 
sa svojom ženom, a kraj njih tik uz Joergena sje¬ 
dila je njihova mila, lijepa kćerka. Ona pruži Joer- 
genu ruku i oni stupe pred oltar, pred kojim su 
nekad klečali, a župnik sastavi njihove ruke i bla¬ 
goslovi ih, da provode život u ljubavi. Uto zabruje 
glasovi trubalja divno kao djetinji glasovi puni 
čežnje i radosti, nabujaju do punih zvukova or¬ 
gulja, do orkana punih svečanih glasova, koje je 
bilo lijepo slušati, a ipak su bili dosta jaki, da ras¬ 
kidaju grobne spomenike. 

A brod, koji je na stropu visio, spusti se dolje 
pred njih dvoje, postane velik krasan sa svilenim je¬ 
drima i pozlaćenim kljunovima. Svako uže bilo je 
isprepleteno svilom, a sidro bilo je iz crvenoga zlata, 
upravo onako kao u staroj pjesmi. 

I mladenci stupe na brod, a svi ljudi iz crkve su 
ih slijedili i bilo je dosta mjesta i ljepote za njih sve. 
Zidovi i svodovi crkve cvali su kao jorgovan i miri¬ 
save lipe. Nježno šuštile su grane i lišće. Grane se 
nagnu, rasklope se, a brod se uzdigne i odjedri 
s njima preko mora kroz zrak. Svaka svijećica bila 
je malena zvijezda, a vjetrovi slože se sa crkvenom 
pjesmom, pa su svi pjevali: »U ljubavi prema kra- 
soti!« »Nijedan se život ne će izgubiti.« — »Sreća i 
blaženstvo! Aleluja!« 

A to su bile i posljednje njegove riječi na tom 
svijetu. Prelomila se veza, koja je držala besmrtnu 
dužu. 

Tek mrtvo tijelo ležalo je u tamnoj crkvi, preko 
koje je šumila oluja i ovijala je pijeskom. 

Slijedeći dan bila je nedjelja. Narod i župnik 
došla su k službi božjoj. Put ovamo bio je težak, kroz 
pijesak gotovo neprohodan, a sada, kad su bili ondje, 
ležao je ogroman brijeg pijeska nagomilan visoko 
preko crkvenih vrata. Župnik pročita jednu kratku 
molitvu, reče, da je Bog sam zatvorio vrata ove 
svoje kuće te da moraju sad ići i negdje na drugom 
mjestu sagraditi mu novu. 

Nato otpjevaju jednu pjesmu i pođu natrag kući. 

Joergena nisu mogli naći u gradu ni na prudo¬ 
vima, gdje su ga tražili. Držalo se, da su ga povukli 
sa sobom valovi, koji su se valjali daleko preko 
pijeska. 

Njegovo tijelo ležalo je pokopano u najvećem 
sarkofagu, u samoj crkvi. Bog je u oluji bacio zemlju 
na njegov lijes, teška naslaga pijeska ležala je i lež: 
jioš danas preko njega. 

Pijesak je pokrio ponosite svodove, pješčane 
biljke i divlje ruže rastu iznad crkve, preko koje 
prelazi putnik prema tornju, koji kao ogroman nad¬ 
grobni spomenik, koji se na milje daleko vidi, strši 
iz pijeska i pokazuje prema nebu. Nijedan kralj nema 
ljepšeg spomenika. Nitko ne smeta pokojnikov mir, 
nitko to nije znao ili ne zna prije ove priče. 

Meni je to ispripovjedio vjetar među prudovima. 


DVA BRATA, 


Na jednom od danskih otoka, gdje se na po¬ 
ljima i među velikim drvetima bukovih šuma dižu 
stara stratišta, leži malen gradić. Niske kućice po¬ 
krivene su mu crvenim krovovima. U jednoj od tih 
kućica događale su se nad užarenim ugljenom i u 
vrućoj pari čudnovate stvari. Kuhalo se u staklenim 
posudama, miješalo se i cijedilo, tucale su se u mu¬ 
žarima mirodije. Svim je tim upravljao jedan stariji 
čovjek. 

»Moramo čekati ono pravo«, govorio je on; 
»da, ono pravo, istinu u svemu, što je stvoreno, mo¬ 
ramo spoznati i nje se držati«. 

U sobi sjedila su uz dobru majku dva sina, još 
malena, ali s već razvijenim mislima. I majka im je 
govorila o pravu i istini, i o tom da se moraju dr¬ 
žati istine, jer je ona božji lik na ovoj zemlji. 

Stariji od dječaka činio se prkosnim i vrago¬ 
lastim, rado je čitao o silama prirode, o suncu i o 
zvijezdama; nijedna mu se priča nije činila ljepšom 
od toga. Oh, kakova mora da je to sreća ići na is¬ 
tražna putovanja ili smišljati, kako bi se mogla sa¬ 
graditi ptičja krila pa onda letjeti. Da, to je zna¬ 
čilo, naći ono pravo. Otac je imao pravo i majka 
je imala pravo; istina drži svijet. 

Mlađi brat bio je mirniji, te se je sasvim zadub- 
ljivao u knjige. Kad je čitao o Jakovu, kako se po¬ 
krio jarećom kožom, da nalikuje Esavu i da ga time 
prevari za očev blagoslov i prvenstvo, onda je ljut 
na varalicu stiskao bijesno svoje male pesnice. Kad 
je čitao o tiranima i o svoj onoj nepravdi i zlobi, 

koja se vršila po svijetu, udarile bi mu na oči suze* 
Snažno ga je ispunjala misao na pravdu, na istinu, 
koja treba i mora da pobijedi. Jedne je večeri mališ 
bio već u krevetu, ali zastori još nijesu bili sasvim 
povučeni. Svijetlo je sjalo preko do njega, a on je 
ležao sa svojom knjigom i morao još da do kraja 
pročita priču o Solonu, 

I njegove su misli dobile krila i odnijele ga vrlo 
daleko Bilo je, kao da se njegova postelja pretvo¬ 
rila u brod s razapetim jedrima. Da li je sanjao, ili, 
što je to bilo? On se klizao preko uzburkanih voda, 
preko visokih valova vremena, on je čuo Solonov 
glas. U stranom jeziku, ali ipak razumljivo zvučila 
je danska poslovica: »Zemlja se mora graditi za¬ 
konom.« 

I genij ljudskoga roda stajao je u siromašnoj 
sobi, nagnuo se nad krevet i utisnuo cjelov u dje- 
čakovo čelo. »Postani jak u časti i jak u borbama 
života, S istinom u svojim grudima leti u zemlju 
istine!« 

Stariji ibrat još nije bio u krevetu; stajao je na 
prozoru i gledao napolje u maglene slike, koje su 
se dizale s livade. To nisu bile vile, što tamo plešu, 
kako mu je dakako jednom rekla jedna stara, po¬ 
štena služavka. On je sad to već bolje znao; bile 
su to pare, koje su bile toplije od zraka i zato su 
se dizale. Padne zvijezda i u isti su se čas misli 
dječakove iz pare zemaljske uzvinule k sjajnome 
meteoru. Zvijezde nebeske su blistale, bilo je, kao 
da duge zlatne niti s njih vise prema zemlji. 

»Poleti sa mnom!« bučilo je i pjevalo u dječa- 
kovu srcu, a moćni genij ljudskoga roda ponese ga 
brže nego ptica, brže nego strjelica, brže nego sve 
zemaljsko, što može da leti, napolje u beskonačni 
prostor svijetova, gdje su zrake međusobno pove¬ 
zale sve zvijezde. Naša se zemlja vrtjela u rastr¬ 
ganom zraku, vidjelo se selo do sela. Kroz sferu 
se orilo: 

»Što je daleko, a što blizu, kad te moćni genij 
duha uzdiže!« 

I još je uvijek stajao mališ kraj prozora i gledao 
napolje, a mlađi je ležao u krevetu, a majka ih zovne 
imenom: »Anders i Hans Kristijan!« 

Danska poznaje oba brata, svijet poznaje braću 
Oersted. 




STARO ZVONO, 

Napisano za Schillerov album. 

U njemačkoj zemlji 
Wiirttembergu, gdje na držav¬ 
nim cestama akacije tako divno 
cvatu, a jabuke se i kruške u 
jesen sagibaju pod svojim zre¬ 
lim plodom, leži gradić Mar- 
bach. Spada među sasvim ma¬ 
lene gradove, ali leži lijepo, na 
Neckaru, koji se žuri kraj gra¬ 
dova, starih viteških dvoraca i 
zelenih vinograda, da svoju 
vodu izmiješa sa ponosnom 
strujom Rajne. 

Bilo je u kasnu jesen. Cr¬ 
veno lišće visjelo je svenuto 
na drveću, sipila je kiša, a 
hladan vjetar postajao je sve 
jači. Nije baš bilo najugodnije 
vrijeme za siromahe. Nastali su 
tmurni dani, a još je tmurnije 
bilo u starim, malim kućicama. 
Jedna je od njih bila okrenuta 
zabatom prema ulici, s niskim 
prozorima, siromašna i neznat¬ 
na, a takova je bila i obitelj, koja je u njoj sta¬ 
novala. Ali su bili svi valjani i vrijedni, a u 
riznici srca čuvali su strah božji. Dragi Bog htio 
je, da im za kratko vrijeme pokloni još jedno 
dijete. Došao je čas, majka je ležala u strahu 

i bolima; uto se oglasi s bliza zvonika sve do nje 
unutra zvonjava zvona, tako duboka, tako svečana. 
Bio je svečan čas, a zvuk zvona ispunjao je majku 
pobožnošću i uvjerenjem. Njezine se misli uzdignu 
pune iskrene ljubavi prema Bogu, a u isti čas rodi 
svojega malog sina i osjeti se tako beskrajno sretnom 
i blaženom. Činilo se, da zvono s tornja objavljuje 
gradu i svijetu njezinu radost. Dva malena dječja 
oka je pogledaju, a kose mališana sjale su, kao da 
su pozlaćene. Dijete je došlo na svijet jednoga tmur¬ 
noga dana u mjesecu studenom, uz zveku zvonova. 
Majka i otac poljube ga, a u svoju bibliju zabilježe: 
»Desetoga studenoga 1759. poklonio nam. je Bog 
sina«, a poslije se k tome još dodalo, da je na kr¬ 
štenju dobio ime »Johann Christoph Friedrich«. 

Što je postalo od toga malog dječaka, siromaš¬ 
nog dječaka iz neznatnog Marbacha? Da, to onda 
nije znao nitko, pa ni staro zvono, iako je tako vi¬ 
soko visjelo i zvonilo i pjevalo za onoga, koji je 
kasnije trebao da ispjeva krasnu pjesmu »O zvonu«. 

I mališ je rastao, a rastao je i svijet u njegovim 
očima i mislima. Njegovi su se roditelji, doduše od¬ 
selili u drugi jedan grad, ali ostali su im u malom 
Marbachu dragi prijatelji, te su zato majka i sin 
došli jednoga dana tamo u posjete. Dječaku bilo je 
tek šest godina, ali je ipak već znao koješta iz bi¬ 
blije i nekoliko pobožnih psalama. On je već za 
mnogih večeri sa svojega malog stolčića slušao, 
kako otac čita Gellertove Basne ili Klopstockovu 
Mesijadu. On i njegova dvije godine starija sestrica 
imali su oči pune suza, kad se čitala sudbina onoga, 
koji je pretrpio smrt na križu, da sve nas otkupi. 

Kod prvoga posjeta u Marbach nije se grad 
mnogo promijenio; ta nije bilo ni tako davno, što 
su se odselili. Kuće su sada kao i prije stajale sa 
šiljatim krovovima, kosim zidovima i niskim prozo¬ 
rima. Na groblju bili su neki novi grobovi, a tamo, 
tik uza zid, stajalo je sada dolje u travi staro zvono, 

koje je palo sa svoje visine, raspuklo se i nije moglo 
više da zvoni. Na njegovo mjesto došlo je već novo. 

Majka i sin ušli su u groblje, stali su pred starim 
zvonom, i majka je pripovijedala svojemu malom dje¬ 
čaku, kako je zvono nekoliko stotina godina služilo 
i zvonilo na krštenja, vjenčanja i pogrebe. Ono je 
oglašivalo blagdanju radost i pogibao pred požarom; 
ono je opjevalo tijek cijeloga ljudskog života. I nikad 
nije zaboravilo dijete, što je majka pričala. Zvečilo 
je to u njegovoj duši, dok mu se kao mužu nije pre¬ 
tvorilo u pjesmu. I majka mu je pripovijedala, kako 
joj je ovo staro zvono u času straha, kad joj je Bog 
darovao njenoga malog sinčića, ulilo svojim zvukom 
u srce utjehu i radost. I dijete je gotovo pobožno 
promatralo staro zvono, prignulo se i. poljubilo ga, 
iako je staro, ispucano i bez vrijednosti stajalo ondje 
među travom i koprivom. 

Ono je živjelo i dalje u uspomeni malenoga dje¬ 
čaka, koji je živio i rastao u siromaštvu. Dugačak i 
mršav, riđokos i pun sunčanih pjega, da, takav je 
bio, ali kraj toga imao je oči bistre i sjajne kao du¬ 
boka voda. A kako mu je bilo? Bilo mu je dobro, 
osobito dobro. Po višnjoj milostivoj odluci primio ga 
je njegov knez u onaj odio vojničke škole, u kojem 
su nalazila djeca otmenih ljudi, a to je bila čast i 
sreća. Nosio je čizme, tvrd ovratnik i naprašenu 
vlasulju. Poučavali su ga u raznim stvarima, koje su 
se izražavale u riječima: »Naprijed!« »Stoj!« »Na 
desno!« Iz toga moglo je već nešto da postane. 

Staro zvono moralo je ipak jednom da dođe u 
talionicu. Ali šta je tamo od njega postalo? Da to 
se nije moglo reći, a isto tako bilo je nemoguće 
reći, što će jednom nastati i zazvučiti iz zvona u 
mladim grudima. U njima bila je kovina, koja je 
glasno zvečila, da se moralo pročuti u daleki svijet. 
Što je tješnje postajalo među školskim zidinama i 
što je zaglušnije grmjela zapovijed: »Naprijed!« 
»Stoj!« »Na desno!« to su jači zvukovi izvirali iz 
mladićevih grudi, i on je pjevao ono, što je u njem 

živjelo, u krugu svojih prijatelja, a zvukovi orili su 
se daleko preko granica njegove zemlje. Ali on nije 
dobivao za to besplatno školovanje, odijelo i hranu. 
On je bio označen zavodskim brojem. A taj broj 
je trebao da postane u velikom stroju, kojemu mi 
svi moramo pripadati radi svoje vlastite koristi. — 
Kako slabo mi ipak sami sebe razumijemo, pa kako 
bi onda mogli drugi, pa i najbolji uvijek razumjeti 
nas. Ali upravo to je onaj pritisak, koji stvara dra¬ 
gulj. Pritisak bio je tu, a hoće li tijekom vremena 
svijet spoznati dragulj? 

Bila je velika svečanost u glavnome gradu go¬ 
spodara zemlje. Na tisuće svjetiljaka je sjalo, rakete 
letjele su u vis. Ovoga sjaja ne nestaje iz uspomene 
radi onoga, koji je u to vrijeme nastojao, da stigne 
pun suza i boli neopaženo na tuđe tlo. On je morao 
daleko iz domovine, daleko od majke, od svih svojih 
milih ili da potone u struji svakidašnjeg života. 

Starome zvonu bilo je dobro. Ono je ležalo za¬ 
štićeno kraj crkvenog zida u Marbachu. Vjetar je 
letio preko njega, te bi mu bio mogao pripovijedati 
o onome, kod čijeg je rođenja ono zvonilo. Mogao 
bi pripovijedati, kako je hladno duvao i preko njega, 
kad je pred kratko vrijeme sasvim iscrpen klonuo u 
šumi susjedne zemlje, kad se je njegovo čitavo blago 
i sva njegova nada u budućnsot sastojala samo u 
rukopisu »Fieska«. Vjetar bi mogao pripovijedati i o 
njegovim prvim zaštitnicima, samim umjetnicima, koji 
su se jedan za drugim odšuljali s njegova predavanja, 
da se radije pozabave kuglanjem. Vjetar bi bio 
mogao donijeti vijesti o blijedom bjeguncu, koji je 
tjedne, pače i mjesece proživio u jednoj siromašnoj 
krčmi, gdje je krčmar psovao, kleo i pio, dok je on 
pjevao o svojim idealima. Teški dani, tmurni dani. 
Srce mora samo da pretrpi i iskusi ono, što će 
jednom u pjesmi objaviti svijetu. 

Tmurni dani i hladne noći prelazili su preko 
staroga zvona. Ono to nije osjećalo, ali zvono u srcu 
ljudskom osjeća svoje zle dane. A kako je bilo mla- 

dom čovjeku? Kako je bilo starom zvonu? No, zvono 
je došlo daleko, dalje nego se orio njegov glas sa 
visine na zvoniku. A mladić? Zvono u njegovu srcu 
orilo se dalje, nego je mogla da dopre njegova noga 
i vidi njegovo oko. Ono je brujilo, a bruji još i danas 
preko mora, naokolo preko čitave zemlje. Ali čuj 
najprije, šta se dogodilo s crkvenim zvonom. Bilo 
je otpremljeno iz Marbacha, prodano kao stara ko¬ 
vina i trebalo je da otputuje u Bavarsku u talionicu. 
Kako i kada je došlo onamo? No, to neka pripovijeda 
samo zvono, ako može; to baš nije tako važno. Tek 
to je sigurno, da je došlo u glavni grad Bavarske. 
Prošlo je mnogo godina, odkad je palo sa zvonika. 
Sad je trebalo da se rastali, da se upotrijebi za lije¬ 
vanje spomenika, kipa jednog njemačkog duševnog 
heroja. Čuj samo, kako se to desilo. Čudne se i divne 
stvari ipak događaju na tom svijetu, U Danskoj na 
jednom od zelenih otoka, gdje raste bukva i uzdižu 
se mnogi hunski grobovi, življaše jedan sasvim siro¬ 
mašan dječak. Hodao je u drvenim cokulama i nosio 
svome ocu drvodjelji jelo svezano u staru maramu. 
Siromašno dijete postalo je ponos svoje zemlje. Stvo¬ 
rilo je divne mramorne umjetnine, koje su pobudile 
udivljenje u svijetu i upravo on je dobio tu počasnu 
zadaću, da iz gline izradi lik nadnaravne veličine, 
sjajne ljepote, koji će se lijevati od tuča. Morao je 
da izradi kip onoga dječaka, čije je ime otac zabi¬ 
lježio u svoju bibliju: »Johann Christoph Friedrich«. 
A u kalup tekla je užarena kovina, staro crkveno 
zvono. Nitko nije mislio na njegovu domovinu, nitko 
nije mislio na njegovu zvonjavu, koja je umuknula. 
I zvono je teklo u kalup i stvorilo glavu i prsa kipa, 
koji sada stoji otkriven u Stuttgartu pred starim 
dvorom, na onome trgu, po kojemu je onaj, koga 
predstavlja, za života stupao u borbi i naprezanju 
pod pritiskom svijeta, kuda je stupao on, dječak iz 
Marbacha, pitomac vojničke škole, bjegunac, veliki 
besmrtni pjesnik Njemačke, koji je pjevao o oslobo- 

ditelju Švajcarske i bogom nadahnutoj djevici Fran¬ 
cuske. 

Bio je sunčan dan. Barjaci vijali su se sa tor¬ 
njeva i krovova kraljevskog grada Stuttgarta, crkve¬ 
na zvona zvonila su na radost i svečanost. Tek 
jedno je zvono šutjelo. Ono je sjalo u jasnom sun¬ 
čanom svijetlu, sjalo je sa lica i prsiju podignuta 
spomenika. Prošlo je upravo sto godina od onoga 
dana, kada je zvono na zvoniku u Marbachu oglasilo 
radost i utjehu patnici majci, koja je rodila svoje 
dijete, siromašno u siromašnoj kućici, koje je postalo 
jednom bogataš, čije blago blagosilje svijet. Stotinu 
je godina proteklo od rođenja pjesnika plemenitih 
ženskih srdaca, pjesnika ljepote i krasote, od rođenja 
Johanna Christopha Friedricha Schillera. 








DVANAEST PUTNIKA. 


Bijaše strašno studeno, nebo bijaše vedro i 
puno zvijezda. Ni dašak se nije micao. Bums! eto 
razbili su lonac o vrata. Paf! eto, sad su odapeli 
hitac, da pozdrave Novu Godinu. Bilo je Silvestrovo; 
upravo je zvono udaralo dvanaest. 

Trataratra! Evo, dolazila je pošta. Velika po¬ 
štanska kola zaustavila su se pred gradskim vra¬ 
tima. U njima bilo je dvanaest osoba; više ih nije 
ni stalo unutra. Sva su mjesta bila popunjena. 

»Hura! Hura!« vikalo se po kućama, gdje su 
ljudi čekali Novu Godinu i upravo su se sada digli 
s punim čašama i pozdravljali su njezin dolazak. 

»Zdravlje i zadovoljstvo u Novoj Godini!« kli¬ 
cali su, »dragu ženicu, vreću punu novaca, neka 
nestane sviju briga!« 

Tako su željeli jedni drugima i na to su se 
kucali. Poštanska kola sa stranim gostima, s dva¬ 
naest putnika zaustavila se pred gradskim vratima. 

Kakovi su to bili ljudi? Imali su putnice i prt¬ 
ljagu, pa i darove za te i za me i za sve ljude u 
gradu. Tko su bili ti stranci? Što su željeli i što su 
donosili? 

»Dobro jutro!« nazvali su straži na vratima, 

»Dobro jutro!« prihvatila im je straža, jer je 
zvono već odbilo dvanaest, 

»Vaše ime? Vaše zanimanje?« upita straža 
onoga, koji je prvi izašao iz kola. 

»Pogledaj u putnicu!« reče čovjek. »Ja sam 
ja.« Pa i bio je čitav čovjek, umotan u međedinu, 
s krznenim čizmama na nogama. »Ja sam čovjek, 

u kojega premnogi polažu svoju nadu. Dođi sutra, 
pa ćeš dobiti novogodišnji dar! Ja se razbacujem 
groševima i talirima; dijelim darove, priređujem 
plesove, trideset i jedan ples, jer više noći ne mogu 
da dadem. Moje su se lađe smrznule, ali u mome 
uredu je toplo. Ja sam veletrgovac i zovem se Si¬ 
ječanj. Sa sobom nosim samo račune«. 

Na to je došao drugi. Bio je šaljivđžija, prire¬ 
đivač Šala, krabuljnih plesova i svih mogućih za¬ 
bava, Njegova prtljaga bila je tek jedna velika kaca. 

»Ta će nam o pokladama dati mnogo toga za 
veselje,« reče on. »Ja želim da razveseljujem druge, 
a i sebe, jer meni je između sviju u obitelji do¬ 
suđen najkraći život. Doživim tek dvadeset i osam. 
Možda se umetne još jedan dan, ali ni to nije mnogo 
više. Hura!« 

Sad dođe treći. Izgledao je kao utjelovljena 
glad, ali je usprkos tome dizao glavu visoko, jer je 
bio u rodu s »četrdeset mučenika«, a osim toga i 
prorok vremena. To dakako nije masna služba, pa 
je on zato pred svima hvalio post. Njegov se nakit 
sastojao iz kitice ljubičica, koju je nosio u zapučku. 

»Napred, ožujčef« reče četvrti i udari svoga 
prethodnika. »Napred, ožujče, u stražarnicu, tu ima 
punča, ja ga već mirišem!« Ali to nije bila 
istina, on je htio samo da s njime načini aprilsku 
šalu. S tim je riječima došlo četvrto momče. Nje¬ 
gova se vesela ćud sviđala na prvi pogled, ali on 
ipak nije mnogo obavio, jer je svetkovao mnoge 
blagdane. »Moja radost raste i pada!« reče on. 
»Kiša i sunce, izlaženje i ulaženje! Ja sam komesar 
za selidbu, ja sam čovjek, koji poziva na posmrtne 
daće, ja se znam smijati i plakati. Imam u svome 
kovčegu ljetna odijela, ali bi bilo vrlo ludo, da ih 
obučem. Tu sam ja! Da se istaknem, hodam u svi¬ 
lenim čarapama sa kolčakom.« 

Sad izađe iz poštanskih kola jedna dama. 

»Gospođica Svibanj!« reče ona. Čudnovato, ona 
je bila obučena u ljetne haljine, ali je na nogama 
imala kaljače. Imala je na sebi zelenu svilenu 
suknju, kosa bila joj je okićena šumaricama, a usto 
je tako mirisalo na lazarkinju, da je straža morala 
kihnuti. »Na zdravlje!« S ovim prijaznim pozdravom 
ona je ušla. Bila je dražesna, a osim toga i pjeva¬ 
čica, ali ne onakova, kakova se nalaze u kazali¬ 
štima, nego kakove su u šumi. Nije pjevala pod 
čadorovima, nego je prolazila svježom zelenom šu¬ 
mom i pjevala sebi za zabavu. U svojoj kotarici za 
svelo imala je »Drvoreze« Kristijana Winthera, jer 
su oni slični bukovoj šumi i »Male pjesme Richar- 
dove«, jer one mirišu kao lazarkinja. 

»Sad dolazi gospođa, mlada gospođa!« klicali 
su u kolima, a nato dođe gospođa, mlada i lijepa, 
ponosna i fina. Odmah se moglo vidjeti, da je ro¬ 
đena zato, da mnogo ljenčari. Na najdulji dan 
priređuje gozbu, da bude vremena, da se pojedu 
sva ona različna jela. Ona je doduše imala 
sredstava, da se vozi u svojim vlastitim kolima, ali 
je ipak došla poput drugih s poštom, da dokaže, 
kako nije ohola. Ali ipak nije sama putovala. Pra¬ 
tio ju je njezin mlađi brat Srpanj. 

On je bio debeljko, obučen u ljetno odijelo, a 
na glavi nosio je panamski šešir. Imao je sa sobom 
vrlo malo prtljage, jer mu je bila poradi vrućine 
teška. Imao je samo ogrtač za kupanje i gaćice za 
plivanje, a to baš nije mnogo. 

A sad je dolazila majka, gospođa Kolovoz, tr¬ 
govkinja voćem »na veliko«, vlasnica mnogih »ri¬ 
barnica«, seljakinja s velikom krinolinom. Bila je 
tusta i vruća, bila je uvijek na sve spremna, a sama 
je odlazila k ljudima na trgu s buretom punim piva. 
»Moraš jesti svoj kruh u znoju lica svoga«, to je 
bila njezina lozinka. »To piše u bibliji. A iza toga 
može da se proslavi još kakva šumska svečanost i 
priredi jesenja gozba.« Ona bijaše majka. 

Sad osvane opet jedan muškarac, po svim zna¬ 
kovima slikar, majstor boja. To je osjetila šuma, 
lišće moralo je da promijeni, ako je on htio, svoju 
boju, ali kod toga nije gubilo ništa. Šuma postala 
je doskora crvena, žuta, smeđa. Majstor znao je 
fićukati kao crni kos, bio je spretan radnik i ovijao 
je oko isvoga vrča za pivo zelenkasto smeđi hmelj. 
To je kitilo, a za nakit imao je mnogo smisla. Sad 
je stajao ovdje sa svojim loncem punim boja, i to 
je bila sva njegova prtljaga. 

Za njim slijedio je vlastelin; mislio je samo na 
sjetvu, na oranje i obrađivanje oranice, a malo i na 
lov. Imao je psa i pušku, džepovi bili su mu puni 
oraha: neprestano je u njima krčkao: knik, knak. Sa 
sobom nosio je neizmjerno mnogo prtljage, a među 
njom i jedan engleski plug. Sav mu se razgovor kre¬ 
tao oko gospodarstva. Ali se od njegova razgovora 
nije mnogo moglo razumjeti poradi vječnoga kašljuca- 
nja i šmrcanja, koje je izvodio njegov nasljednik. Sad 
je naime dolazio Studeni. 

On je imao hunjavicu, strašnu hunjavicu, tako da 
bi bio mogao upotrijebiti ponjavu mjesto maramice. 
Pa ipak je, kako je on govorio, morao da pomaže 
služavci. Ali prehlada će već proći, kad se prihvati 
cijepanja drva, a to je on i htio, jer je bio cehovski pi~ 
Iarski majstor. Večeri je provodio izrađujući klizaljke, 
jer je dobro znao, da će se za nekoliko tjedana ova 
vesela obuća vrlo mnogo upotrebljavati. 

Sad je, kao posljednja, dolazila stara bakica sa 
loncem punim žeravice. Ona je drhtala od zime, ali 
su joj oči sjale kao dvije jasne zvijezde. Nosila je 
lončić s malim božičnim drvcem. »Njegovat ću ga, 
dok za badnje veče postane veliko, te segne od tla 
do stropa pa se stane kočiti upaljenim svijećicama, 
pozlaćenim jabukama i orasima i drugim nakitom. 
Lončić sa žeravicom grije kao zemljana peć. Uzet ću 
iz džepa knjigu s pripovijetkama i čitat ću glasno 
djeci, tako da će se sva djeca u sobi smiriti, ali će oži¬ 

vjeti lutke na drvetu, a mali će voštani anđeo na naj¬ 
višem vršku drveta stresti svoja zlatna krila, sletjeti 
sa zelenog vrška, poljubiti i velike i male u sobi, pa i 
siromašnu djecu, koja stoje napolju i pjevaju božičnu 
pjesmu o betlehemskoj zvijezdi«. 

»Kola mogu sada da nastave svoj put«, reče 
straža, »Tuce je potpuno. Neka se sad dovezu druga 
putna kola!« 

»Dajte da najprije ovih dvanaest uđe!« zapovjedi 
kapetan, koji je zapovijedao stražom. »Jedan po je¬ 
dan. Putnicu ću ja zadržati; svakome ona vrijedi 
mjesec dana; kad isteče mjesec, napisat ću na njoj 
primjedbu, kako se je vladao. Budite tako dobri, go¬ 
spodine Siječnju, i izvolite ući!« 

Nato on pođe unutra. 

Kad prođe godina, reći ću ti, što je ovih dva- 
naestero donijelo tebi, meni i svima nama. Sad toga 
ne znam, a sigurno toga ni oni sami ne znaju — jer 
čudno je vrijeme, u kojem mi živimo. 






ZUJAK, 


Carev je konj dobivao zlatne potkove, na svaku 
nogu po jednu zlatnu potkovu, 

A zašto je dobivao zlatne potkove? 

On je bio najljepša životinja, imao je fine noge, 
mudre oči t a griva mu je kao svilena koprena visjela 
oko vrata. On je nosio svoga gospodara kroz dim 
baruta i kišu taneta, čuo je kako pjevaju i fićukaju 
taneta. On je grizao oko sebe, udarao je oko sebe, 
borio se, kad su neprijatelji napredovali. Jednim je 
skokom preskakivao preko konja paloga neprijatelja, 
spasio je svome caru krunu od rumena zlata, spasio 
je svome caru život, koji je vrijedion više od zlatne 
krune, i zato je carev konj dobivao zlatne potkove, 
na svaku nogu po jednu zlatnu potkovu, 

A zujak izvukao se napolje, 

»Najprije veliki, a onda maleni«, reče on, »ali 
ipak ne odlučuje veličina«, Nato ispruži svoje tanke 
nožice, 

»Što želiš?« upita ga kovač. 

»Zlatne potkove«, odvrati zujak. 

»Ti sigurno nisi pri zdravoj pameti!« odvrati 
kovač. »Zar želiš i ti zlatne potkove?« 

»Zlatne potkove!« odvrati tvrdokorno zujak. 
»Zar ja možda nisam isto tako dobar, kao i ova 
velika zvijer, koju neprestano moraju posluživati, 
četkati i njegovati, a povrh toga dobija još i svoju 
dobru hranu i piće? Zar ne spadam i ja u carevu 
staju?« 

»Ali zašto dobiva konj zlatne potkove?« upita 
kovač. »Zar ti to nikako ne shvaćaš?« 

»Shvaćati? Ja bar toliko shvaćam, da je to oma¬ 
lovažavanje mene«, primijeti zujak. »to je uvri- 
jeda — i zato sad idem u daleki svijet«, 

»Gledaj, da te nestane!« usklikne kovač smi¬ 
jući se. 

»Prostak!« reče zujak i pođe napolje kroz 
vrata od staje, preleti kratak komad puta te se nađe 
u dražesnom malom vrtiću, gdje je mirisalo po ru¬ 
žama i metvici. 

»Zar nije ovdje divno?« reče jedno malo šareno 
pilence, »Kako slatko miriše i kako je lijepo!« 

»Ja sam naučen na bolje«, odvrati zujak, »Zo¬ 
vete li vi ovo ovdje lijepim? Ta tu nema ni gnojišta?« 

Nato stane hodati dalje i dospije u sjenu jednoga 
šeboja; po njemu je puzala gusjenica. 

»Kako je ipak lijep svijet!« reče gusjenica, »sunce 
je tako toplo! Sve je tako radosno i zadovoljno, a 
kad jednom zaspim i umrem, kako se to kaže, onda 
ću se opet probuditi i bit ću leptir«. 

»Samo si nemoj umišljati!« reče zujak »sad 
letimo mi kao leptiri naokolo. Ja dolazim iz ca¬ 
reve staje, ali nitko u njoj, pa ni carev ljubimac 
konj, koji ipak šeta u mojim odbačenim zlatnim pot¬ 
kovama, ne umišlja si toliko. Dobiti krila! Da, sad 
letimo mi!« I s tim riječima uzleti. »Ja ne ću da se 
ljutim, ali se ipak ljutim«. 

On padne na velik busen trave. Tu ostane neko 
vrijeme ležati, a zatim zapadne u san. 

Ah, jao, kakav je to pljusak udario! Zujak 
se od pljuskanja vode probudio i htjede da se od¬ 
mah zavuče pod zemlju, ali nije mogao. Valjao se, 
plivao na trbuhu i leđima; na let se ni pomišljati 
nije moglo; sigurno ne će više živ doći s ovoga 
mjesta. On je ležao, gdje je lež$o i ostao je ležati. 

Kad je kiša malo popustila i kad si je zujak 
istresao vodu iz očiju, zasja pred njim nešto bijelo. 
Bilo je to platno, koje se je bijelilo. On se požuri i 
zavuče se pod jedan nabor mokra lanena tkiva. Sva¬ 
kako da se tu nije tako ležalo u topi ome gnoju u 

staji. Ali u blizini nije opazio ništa bolje i zato ostane 
tu čitav dan i čitavu noć, a kiša nije nimalo popustila* 
Uranu zoru izvuče se zujak opet napolje; vrlo se 
je ljutio na vrijeme. 

Na platnu sjedile su dvije žabe. Njihove jasne 
oči sjale su od samoga oduševljenja. »Divno je vri¬ 
jeme!« reče jedna. »Kako je svježe! A platno tako 
lijepo drži vodu. Sve me svrbi i trlja u stražnjim no¬ 
gama, kao da plivam«. 

»Ja bih samo htjela znati,« reče druga, »da li je 
lastavica, koja tako daleko putuje, na svojim mnogim 
putovanjima našla bolju klimu od naše. Takova kiša, 
takova vlaga! Upravo je tako, kao da ležim u mo¬ 
krome jarku. Tko se tome ne raduje, taj doista ne 
ljubi .svoju domovinu«. 

»Vi sigurno niste nikad bile u carevoj staji,« reče 
zujak. »Tamo je vlaga topla i mirisava. Ja sam 
na ono naučen. To je klima, koja meni prija, ali se 
ona na žalost ne može ponijeti sobom na put. Nema 
li ovdje u vrtu kakovo gnojište, gdje se osobe od po¬ 
ložaja kao što sam ja mogu da zadržavaju i osjećaju 
se udobno?« j 

Ali je žabe nijesu razumjele ili je ni jesu htjele 
razumjeti. 

»Ja nikad ne pitam po drugi put«, reče zujak 
pošto je triput pitao, a da nije dobio odgovora. 

Pošto je išao jedan komad puta dalje, namjerio 
se na crijep razbijena lonca. On zapravo ne bi bio 
trebao da leži ovdje, ali kad je već ležao, pružao je 
i zaklon. Tu je stanovalo nekoliko porodica uholaža. 
One ne zahtijevaju velikih prostorija, nego su zado¬ 
voljne zajedničkim životom. Žene se osobito ističu 
velikom materinskom ljubavlju, pa zato i svaka od 
njih svoje mlade drži najljepšima i najpametnijima. 

»Naš sin se zaručio«, reče jedna majka. »Slatka 
nevinost. Njegov najviši cilj je taj, da se jednom za¬ 
vuče u uho kojega župnika. On je tako ljubezan i 

djetinjast, a njegove zaruke zadržati će ga, da ne zađe 
na stramputicu. Nema ništa radosnije za jednu 
majku«. 

»Naš sin«, pripovijedala je jedna druga majka, 
»bio je jedva izašao iz jajeta i već je počeo da se ve¬ 
selo igra. U njemu sve kipi, on si mora otući rogove. 
To je doista veliko veselje za jednu majku. Zar ne f 
gospodine zujče?« One su prepoznale neznanca po 
njegovu stasu. 

»Vi imate obje pravo,« reče zujak i na to ga 
pozovu, da dođe bliže, a on se zavuče pod crijep 
kolikogod je mogao. »A sad treba da vidite i naše 
male uholažice«, reče treća i četvrta majka. »One su 
najdražesnija djeca i tako su zgodne. Nisu nikad ne¬ 
pristojne osim kad ih boli želudac, a to se u njihovoj 
dobi vrlo često događa!« 

Na to je svaka majka pripovijedala o svojim mla¬ 
dima, a mladi su upadali u riječ, a štipaljkama, koje 
imadu na repu, zujku su štipali brkove. 

»Njima sve padne na pamet, tim malim lukav¬ 
cima«, govorile su majke i upravo su se naduvale od 
materinske ljubavi. Ali zujka je to ipak ljutilo i za 
to upita, ne nalazi li se gdje u blizini smetlište. 

»Ah, ono leži daleko, daleko u svijetu, onkraj 
jarka«, reče jedan mužjak. »Tako daleko, da se ja 
nadam, da ni jedno od moje djece ne će tako daleko 
doći, jer bi to bila moja smrt«. 

»Ali ja ću ipak pokušati, da tako daleko dođem«, 
odvrati zujak i ode, a da se nije ni oprostio. To je 
najgalantnije. U jaku ih nađe nekoliko od svoga 
plemena, .same zujke. 

»Tu mi stanjujemo«, govorili su oni, »nama je 
vrlo toplo. Smijemo li se usuditi pozvati vas k sebi. 
Put vas je sigurno veoma umorio«. 

»To i jest«, reče zujak, »za kiše ležao sam 
na platnu, a čistoća doima me se uvijek vrlo ne¬ 
ugodno. Dobio sam također na jednome zglobu na 
krilu uloge, jer sam morao da stojim na propuhu 

ispod jednog crijepa. Pravi je oporavak doći opet 
jednom k svojim vlastitim ljudima« 

»Dolazite li možda sa smetlišta?«, upita naj¬ 
stariji. »Još s višega,« odvrati zujak. »Ja dola¬ 
zim iz careve staje, gdje sam se rodio sa zlatnim 
potkovama. Ja putujem s tajnom misijom, pa me 
za to ne smijete ispitivati, jer vam i onako ne ću 
ništa reći.« 

Na to siđe zujak u debeli mulj. Tu su sjedile 
tri mlade gospođice iz roda zujaka, koje su za¬ 
stiđeno zahihotale, jer nisu znale, šta da kažu 

»One još nisu zaručene«, reče majka, a one 
počnu opet hihotati, ali ovaj puta od neprilike. 

»Ni u samoj carevoj staji nisam vidio ljepših!« 
odvrati galantno putujući zujak, 

»Ne kvarite mi mojih djevojaka i ne razgova¬ 
rajte s njima, ako nemate ozbiljnih namjera. Ali vi 
ih imate i zato vam dajem svoj blagoslov.« 

»Živio!« uskliknu svi ostali, a zujak nađe se 
iznenada zaručen. Najprije zaruke, a onda svadba. 
Nije bilo ništa, na što bi se bilo moralo čekati. 

Slijedeći je dan prošao vrlo dobro, drugi je već 
prolazio polaganije, ali treći dan moralo se već mi¬ 
sliti na hranu za ženu, a možda i za djecu, 

»Dao sam se natjerati u škripac,« govorio je on 
sam sebi, »zato smijem i ja njih natjerati u škripac.« 

A to je i učinio. Nestalo ga; nije ga bilo cijeloga 
dana, nije ga bilo cijele noći — a žena ostala je 
bijela udovica. Ostali zujci tvrdili su, da su nažalost 
primili u svoju obitelj jednoga previjanog varalicu. 
Žena im je sada bila na teret. 

»Onda može da opet kao djevojka ostane kod 
mene,« reče majka, » da ostane kao moje dijete. 
Fuj, ta gadna blatna duša, koja ju je ostavila na 
cjedilu.« 

A on se međutim opet nalazio na cesti. Na ku- 
pusovu listu preplovio je preko jarka. Pred jutro 
dođu iznenada dva čovjeka, opaze zujka, dignu 
ga, stanu ga okretati na sve strane. Obojica bila 

su strašno učena, a osobito dječak. »Alah gleda cr¬ 
noga kukca u crnome kamenju crne pećine! Ne stoji 
li tako u koranu?« zapita on i prevede ime zujka 
na latinski jezik i opiše mu rod i vrstu. Stariji uče¬ 
njak nije bio zato, da ga uzmu kući. Rekao je, da 
tamo imadu isto tako dobrih primjeraka, a to, kako 
se činilo zujku, nije baš bilo osobito pristojno re¬ 
čeno. Zato mu odleti iz ruke, poleti, budući da su 
mu se krila osušila, priličan komad puta i stigne do 
staklenika, u koji se mogao, jer su mu prozori bili 
otvoreni, s najvećom udobnošću uvući i zakopati se 
u svježi gnoj, 

»Tu je divno i tečno!« usklikne on. 

Doskora zapadne u san i usni, da je carev konj 
poginuo i da je gospodin zujak dobio njegove zlatne 
potkove i obećanje, da će primiti još dvije. Kako je 
ugodan i prijatan takav san. Kad se zujak probudio, 
ispuzi napolje i stane se ogledavati. Kakova divota 
bila je tu u stakleniku. Velike vitke paome uzdizale 
su se u vis, sunce je sjalo kroz njih, a ispod njih niklo 
je mnoštvo zelenila i sjalo se cvijeće crveno kao 
vatra, žuto kao jantar i bijelo kao svježi snijeg. 

»To je neuporediva divota! Kako tek fino mo¬ 
raju ići u tek te biljke, kad sagniju!« reče zujak, 
»To je odlična smočnica. Tu stanjuju sigurno članovi 
moje obitelji. Ja ću ipak malo ponjušiti i pogledati, 
mogu li otkriti koga, s kime se može družiti. Ja sam 
pošten, a to je moj ponos!« Nato stane svuda na¬ 
okolo tražiti i mišljaše na svoj san o mrtvome konju 
i dobivenim zlatnim potkovama. 

Ali se uto iznenada spusti na zujka jedna ruka. 
Stane ga stiskati i okretati ovamo i onamo. 

Mali sin vrtlara i jedan od njegovih drugova bili 
su u stakleniku, opazili su zujka i htjeli su da se 
s njim pošale. Umotan u list vinove loze otputovao 
je u topli džep hlača. On se trzao i puzao, ali ga 
dječak za nagradu čvrsto stisnu rukom. Jurio je 
s njim k velikom ribnjaku na kraju vrta. Tu stave 
zujka na jednu staru drvenu ookolu, od koje se 

odlijepio gornji dio. Kao jarbol stave na nju drveni 
kolčić, a za nj privežu vunenom niti zujka. On je 
trebao da predstavlja brodara i da odjedri. 

Bio je to vrlo velik ribnjak, zujak ga je držao 
oceanom i tako se zaprepastio, da je pao na leđa i 
počeo da se koprca. 

Cokula odjedri; u vodi bila je prilična struja. 
Kad se brodić previše udaljio od obale, onda je 
jedan od dječaka zavrnuo odmah svoje hlače u vis 
i dognao ga natrag. Ali kad je opet svom snagom 
jedrio, pozvali su dječake, sasvim su ih ozbiljno po¬ 
zvali. Oni su brzo potrčali dalje i pustili su cokulu 
da bude cokula. Ona je plovila sve dalje od pbale, 
sve dalje i dalje; zujku je bilo strašno pri duši. Nije 
mogao da leti; ta bio je svezan za jarbol. 

Posjetila ga je jedna muha. 

»Danas je vrlo lijepo vrijeme,« započne muha 
razgovor. »Ovdje se mogu odmarati, tu sejmogu sun¬ 
čati. Kod vas je doista vrlo ugodno i prijatno.« 

»Vi brbljate, kako vi umijete! Ne vidite li, da 
sam ovdje privezan?« 

»Ali ja nisam privezana,« odvrati muha i odleti. 

»Sad poznajem svijet,« reče zujak. »To je nizak 
svijet, a ja sam na njemu jedino pošteno stvorenje. 
Najprije mi ne daju zlatnih potkova, onda moram 
ležati na mokrome platnu, stajati na propuhu, a na¬ 
pokon mi još nametnu ženu. A kad se brzim kora¬ 
kom otputim u široki svijet i vidim, kako može da 
bude i kako bi mi moralo da bude, onda dođe 
ovakvo čovječje mlado i prepusti me svezana na 
milost i nemilost divljemu moru. A međutim carev 
konj hoda u zlatnim potkovama. Ali, na tom se svi¬ 
jetu ne može računati na zahvalnost i saučešće. 
Moj život je vrlo poučan i zabavan, ali što to 
pomaže, kad to ne će nitko saznati. Pa svijet i ne 
zaslužuje, da ga upozna, jer bi mi mače bio u ca¬ 
revoj staji dao zlatne potkove već onda, kad je konj 
dignuo svoje noge da ih dobije. Da sam dobio zlatne 
potkove, postao bih bio čast staje. A sad me je iz¬ 

gubila, i svijet me je izgubio i sve je svršeno.« 
Ali nije bilo sve svršeno. Dolazio je čamac s ne¬ 
koliko mladih djevojaka. 

One su se našle pokraj cokule, izvadile je iz 
vode, jedna od djevojčica izvuče malene škare, pre- 
reže vimenu nit, a da nije ozlijedila zujka, a kad su 
se iskrcale, metnula ga je na travu. 

»Puži, puži! leti, leti, ako možeš!« reče mu ona. 
»Sloboda je lijepa stvar!« 

A zujak uleti ravno na otvoreni prozor u jednu 
veliku zgradu. Umoran klone u finu, mekanu, du¬ 
gačku grivu careva miljenca konja, koji je stajao u 
staji, u kojoj su bili kod kuće i on i zujak. On čvrsto 
prione uz grivu. Sjedio je tako neko vrijeme, pa se 
malo pomalo oporavljao. »Evo sjedim na carevu naj¬ 
milijem konju, sjedim na njem kao jahač! Što sam 
to rekao! Da, sad mi postaje jasno. To je dobra ideja, 
a i potpuno istinita. Zašto je konj dobio zlatne pot¬ 
kove? To me je pitao i on, kovač. Sad to vidim; 
poradi mene dobio je konj zlatne potkove!« 

I s te misli kukac se opet udobrovolji. 

»Na putovanju postaje se bistroumnim!« reče on. 

Sunčane su zrake padale upravo na nj, sunce 
je tako divno sjalo. »Svijet ipak nije tako zao,« reče 
zujak, »samo se ga mora razumjeti.« Svijet je opet 
bio lijep, budući da je carev miljenik konj dobio 
zlatne potkove, zato što je zujak trebao da postane 
njegovim jahačem. 

»A sad ću ipak sjahati i pripovijedati ostalim 
članovima porodice, kako se mnogo učinilo za me. 
Pripovijedat ću o svim ugodnostima, koje sam uživao 
na svom putu u inozemstvo, i reći ću im, da ću sad 
tako dugo ostati kod kuće, dok konj ne istroši svoje 
zlatne potkove.« 

ŠTO OTAC RADI, UVIJEK JE PRAVO. 


Sad ću da ti ispripovjedim jednu priču, koju sam 
čuo, kad sam još bio sasvim malen dječak, i kadgod 
sam se je odonda sjetio, svakiput mi se činila ljepšom, 
S pričama se isto tako događa, kao i s nekim lju¬ 
dima; oni s vremenom postaju sve ljepši i ljepši, a to 
nas tako raduje. 

Ti si već bio vani na selu i vidio <si pravu staru 
seljačku kuću sa slamnatim krovom. Na njemu raste 
mahovina, a na sljemenu njezinu nalazi se rodino gni¬ 
jezdo, Roda ne smije manjkati. Zidovi su kosi, pro¬ 
zori niski i samo se jedan od njih dade otvoriti. Kru¬ 
šna peć strši kao mali, debeljkasti trbušac, a grm 
jorgovana naginje se preko plota, gdje se nalazi 
upravo ispod stare vrbe lokva s jednom patkom ili 
mladim pačićima. Da, pa tu je onda i pas na lancu, 
koji na sve i na svakoga laje. 

Upravo takova kućica stajala je vani na selu, a 
u njoj je stanovao par starih ljudi, seljak i seljakinja. 
Premda su vrlo malo imali, mogli su se ipak odreći 
jedne stvari, a to je bio konj, koji je običavao pasti 
u jarku kraj ceste. Otac je na njem jašio u grad, su¬ 
sjedi su ga posuđivali i zato iskazivali protuusluge. 
Ali je ipak za njih bilo još zgodnije, prodati konja ili 
ga zamijeniti za ovo ili za ono, što će im još više 
koristiti. Ali što bi to moralo biti? 

»To ćeš ti, latice, već najbolje znati!« reče žena. 
»Sad je upravo u najbližem mjestu sajam, odjaši tamo, 
daj si isplatiti za konja novce ili ga dobro zamijeni, 
Odjaši na sajam!« 

Nato mu sveže oko vrata rubac, jer je to ipak 
bolje razumjela nego on, Svezala mu je dvostruki 
uzao, koji mu je davao sasvim lijep izgled, izgladila 
mu šešir rukom, poljubila ga u topla usta, a on onda 
odjaše na svome konju, koji je trebao da bude ili 
prodan ili zamijenjen. Da, otac je to znao. 

Sunce je palilo, na nebu nije bilo ni oblačka. Put 
se prašio. Mnogi sajmari na kolima, na konjima i na 
rođenim nogama oživljavali su inače tako osamljenu 
cestu. Bila je silna vrućina, a nigdje na cijelom putu 
nije se vidjelo sjenovito mjesto. 

Naš se stari prijatelj sastao s jednim seljakom, 
koji je gonio kravu, kravu tako lijepu, kao što samo 
krava može da bude. »Ta sigurno daje dobro mlijeko«, 
pomisli on, »tu bi se možda mogla načiniti dobra za¬ 
mjena«. »Čuj ti s kravom«, reče on, »ne bismo li se 
malo porazgovorili? Vidiš, ja mislim, da konj stoji 
više nego krava. Ali to je svejedno, ja imam više ko¬ 
risti od krave. Hoćemo li se zamijeniti?« 

»Vrlo rado«, reče čovjek s kravom i nato se za¬ 
mijene. Posao je bio sklopljen i sad se seljak mogao 
da vrati, jer je cilj njegova puta bio postignut. Ali 
budući da je njegova namjera bila da dođe na sajam, 
htio je da ipak dođe na sajam samo da ga pogleda. 
I tako je naš prijatelj tjerao svoju kravu dalje. On je 
hodao brzo i krava je za njim brzo hodala, te su 
za to doskora dostigli jednog čovjeka, koji je vodio 
ovcu. Bila je to dobra ovca, dobra po izgledu i dobro 
opskrbljena vunom. 

»Tu bih htio imati«, pomisli seljak. »U našem 
jarku ne bi joj uzmanjkalo trave, a zimi mogli bismo 
je uzeti k sebi u sobu. Napokon bilo bi za nas bolje 
držati ovcu nego kravu. Hajde da se mijenjamo«. 

Na to je svakako pristao i seljak, kojemu je pri¬ 
padala ovca i tako se svršila zamjena, a seljak pođe 
sa svojom ovcom dalje po cesti. Na jednoj stazi, koja 
je sijekla cestu, opazi čovjeka, koji je nosio pod ru¬ 
kom tustu gusku. 

»Do vraga, teška je ta guska, što je ti imaš« 
reče mu seljak, »koliko samo masti i kakovo perje 
ima. Ona će se privezana za uže dobro isticati u 
našoj lokvi. Majka bi imala nekoga, za koga bi mogla 
spremati otpatke. Ona je često govorila: »da imamo 
bar jednu gusku«, a sad je može dobiti i dobit će je. 
Hoćeš li se zamijeniti? Ja ću ti za tvoju gusku dati 
ovcu i još ću ti k tome lijepo zahvaliti«. 

Svakako, da je to onaj drugi htio i tako se za¬ 
mijene. Seljak dobije gusku. On se nalazio u blizini 
grada, stiska je na putu postajala sve veća, sve je 
vrvjelo od ljudi i životinja. Sve je išlo cestom kraj 
krumpirom zasađena polja, koje je pripadalo mitni- 
čaru. Na polju bila je privezana mitničareva kokoš, 
da se u ovoj strci ne izgubi, i da je za uvijek ne ne¬ 
stane. Bila je to golovrata kokoš, koja je namigivala 
jednim okom i izgledala vrlo dražesno. »Ko-ko-ko-ko- 
daj!« govorila je ona. Ne mogu reći, šta je kod toga 
mislila, ali je seljak, kad ju je opazio, pomislio: »To 
je najljepša kokoš, koju sam ikad vidio. Ona je ljepša 
od župnikove kvočke. Tu bih htio da imam. Kokoš 
uvijek nađe zrno, pa se može sama za se brinuti. 
Držim, da bi bila dobra zamjena, da je dobijem za 
gusku«. »Hoćemo li se mijenjati?« upita on. »Mije¬ 
njati?« odgovori mitničar, »pa to ne bilo ni tako zlo«, 
I na to se zamijene. Mitničar dobije gusku, a on 
kokoš. 

On na putu u grad doista nije malo obavio. 
Osim toga bilo je toplo, a on je bio umoran. Osje¬ 
ćao je, da mora ispiti čašicu rakije i pojesti ko¬ 
madić kruha. Budući da se upravo nalazio pred 
krčmom, htio je da uđe, ali je krčmar u istom času 
htio da izađe i on se, upravo na vratima, sukobi 
s krčmarom, koji je nosio do vrha natrpanu vreću. 

»Što imaš u njoj«? upita seljak. 

»Gnjile jabuke«, reče čovjek. »Imam ih punu 
vreću za svinje«. 


— 101 — 


»Pa tu ih je strašno mnogo. Priuštio bih majci, 
da ih vidi. Mi smo prošle godine imali tek jednu 
jedinu jabuku na starom drvetu kraj tresetišta. Tu 
smo jabuku morali spremiti, i ona je stajala na 
ormaru, dok nije sagnjila, »Ipak to dokazuje neko 
imućstvo«, govorila je naša majka. Ali sad bi mogla 
jedamputa da vidi pravo imućstvo. Ja bih joj to 
rado priuštio.« 

»No, a što biste mi vi dali za to?« upita čovjek. 

»Što bih dao? Dajem vam u zamjenu svoju 
kokoš.« ^ I onda mu da u zamjenu kokoš, dobije 
jabuke i uđe u krčmu upravo k stolnici. Svoju 
vreću s jabukama postavi uz zemljanu peć, ali kraj 
toga nije pomislio, da je ta dobro naložena. U 
krčmi nalazili su se mnogi stranci: trgovci konjima, 
trgovci volovima, a i dva Engleza, a ti su svi tako 
bogati, da im se džepovi od zlatnika kidaju. A ra¬ 
zumiju se i u oklade, ali o tom ćeš odmah Čuti. 
»S-s-s-s-s-s-s!« kakvi to čudnovati glasovi dolaze 
od peći? Jabuke su se počele peći. 

Što je to? Odmah su svi saznali čitavu pripo¬ 
vijest o konju, koji je bio zamijenjen kravom i 
tako uvijek na niže sve do gnjilih jabuka. 

»No čekaj samo, bit će batina od majke, kad 
dođeš kući«, rekli su Englezi. 

»Bit će poljubaca, a ne batina,« odvrati seljak. 
»Naša majka će reći: 

»Što otac radi, to je uvijek pravo.« 

»Hoćemo li se kladiti«, upitaju oni. »Za kace 
pune zlata. Stotinu funti su jedan vagan«. 

»Ja sam već i sa jednom mjericom zadovoljan«, 
odvrati seljak, »jer ja mogu samo da se okladim 
za jednu mjeru jabuka, sebe sama i majku. A to 
je više nego odrezana mjera, to je već dobra 
mjera.« 

»Top, top,« reknu oni i oklada je bila zaklju¬ 
čena. 

Zapregnu se krčmareva kola, Englezi uđu u 
njih. Seljak se popne, nakrcaju na njih i gnjile ja¬ 
buke i napokon se dovezu do seljakove kuće. 


»Dobar večer, mamice!« 
»Hvala, tatice!« 



»Ja sam našega konja dobro zamijenio.« 

»Da, ti to razumiješ,« reče žena, ogrli ga i 


zaboravi i na vreću i na strance, 

»Ja sam konja zamijenio za kravu.« 

»Hvala Bogu za mlijeko,« reče žena, »Sad će 
opet biti na našem stolu mliječnih jela, maslaca i 
sira. To je bila lijepa zamjena.« 

»Da, ali kravu sam opet zamijenio za ovcu.« 

»To je svakako još bolje,« reče žena. »Ti uvijek 
promišljeno radiš, za ovcu imamo trave izobilja, sad 
ćemo opet imati ovčjega mlijeka i ovčjega sira i 
vunene čarape, a imati ćemo i kapute za noć. To 
nam krava ne bi mogla dati, ona još gubi svoju dlaku. 
Ti si neobično promišljen i razborit čovjek.« 

»Ali za ovcu dobio sam opet u zamjenu gusku.« 

»Hoćemo li doista ove godine o Martinju imati 
gusku, tatice? Ti uvijek misliš na to, da mi prirediš 
kakovo veselje. To je bila divna misao od tebe. 
Gusku možemo na polju kraj trave privezati, pa će 
onda do Martinja postati još deblja.« 

»Ali gusku sam opet zamijenio za kokoš,« reče 
čovjek. 

»Za kokoš? to je dobra zamjena! Kokoš leže 
jaja, onda sjedi na njima, a mi ćemo dobiti male 
piliće, pa ćemo imati u dvorištu peradi. To je bilo 
upravo ono, što sam u sebi željela, 

»Da, ali kokoš sam zamijenio za vreću gnjilih 
jabuka.« 

»No, sad te moram poljubiti,« reče žena sva 
vesela. »Hvala ti, dragi mužu. Sad ću ti nešto pri¬ 
povijedati. Kad si ti otišao, htjela sam da ti pripra¬ 
vim dobro jelo: kajlganu s lukom rezancem. Jaja 
sam imala, ali luk mi je manjkao. Zato sam pošla 
preko k učiteljevima. Oni, znam sigurno, imadu luka, 
ali žena je škrtica, ta stara luda. Molila sam, da mi 
posude. 

»Posuditi?« rekla je ona, »u našem vrtu ne raste 
ništa, pa ni jedna gnjila jabuka, ni nju vam ne bih 
mogla posuditi.« A ja ih sad njoj mogu posuditi 
deset, pa i cijelu punu vreću. To je veselje, tatice!« 
i nato ga poljubi usred usta. 

»To mi se sviđa!« reče jedan od Engleza, »uvi¬ 
jek nizbrdo i uvijek jednako dobre volje. To vrijedi 
zlata.« Na to isplate seljaku, koji je dobio poljubce, 
a ne batine, vagan zlatnika. 

Da, uvijek se isplati kad žena vidi i shvati, da 
je otac najmudriji i da je ono, što on radi, uvijek 
pravo. 

Vidiš, to je samo priča. Ja sam je čuo kao ma¬ 
len dječak, a sad si je i ti čuo i znaš, da je ono, 
što otac radi, uvijek pravo. 


SNJEGOVIĆ, 


»Sve puca u meni, tako je divna zima«, reče 
Snjegović.« Vjetar tako brije, da može doista udah¬ 
nuti život. A gdje je ono užareno, što je u me tako 
buljilo?« On je mislio sunce, koje je upravo zapa¬ 
lo. »Ne će ono učiniti, da ja zažmirim. Ja ipak 
mogu svoje crijepove da držim čvrsto«. 

Mislio je na dva velika trouglata komada od 
crijepa, što su mu služili kao oči. Usta su mu bila 
komad starih grabalja, pa je za to imao i zube. 

Rođen je uz veselo klicanje dječaka, a pozdrav¬ 
ljen zvekom praporaca i pucketanjem biča sa saonica. 

Zašlo je sunce, a izašao pun mjesec, okrugao i 
velik, jasan i lijep u modrome zraku. 

»Eto, sad je opet došlo s druge strane«, reče 
Snjegović. On je naime mislio, da je to sunce, koje 
se ponovo ukazuje. »Ja sam ga ipak odučio od toga, 
da me prži i da u me bulji. Sad može opet da visi 
tamo gore i da rasprostire toliko svijetla, da mogu 
sam sebe vidjeti. Da samo znam, šta bi mi valjalo 
učiniti, da se maknem s mjesta. A ja bih se tako 
rado maknuo s mjesta. Da to mogu, pošao bih sada 
dolje na led, da se kližem, kao što sam vidio, da to 
rade dječaci. Ali ja se ne umijem klizati«. 

»Hajd, hajd«, zalaje stari pas na lancu. On je 
bio nešto promukao, a promuknuo je, odkad nije bio 
više u sobi i ležao u zapećku. »Sunce će te već nau¬ 
čiti, da se kližeš. Vidio sam to prošle godine kod 
tvoga predčasnika. Hajd, hajd, i oni su otišli svi«. 

»Ne razumijem te, druže«, reče Snjegović. »Zar 
će me možda ovo tu gore učiti klizati?« On je mislio 
mjesec. »Ono se samo prije odkliznulo, kad sam se 







106 


ja bio zagledao u nj, ali sad se opet šulja ovamo 
s druge strane«. 

»Ti ne znaš ništa«, reče pas. »Ali tebe i jesu 
tek pred kratko vrijeme sastavili. Ovo, što sad vidiš, 
zove se mjesec, a ono, što je zašlo, bilo je siinče. 
Ono će sutra opet doći i naučit će te sigurno, da se 
otkližeš u jarak. Vrijeme će se doskora promijeniti, 
ja to osjećam u svojoj lijevoj stražnjoj nozi. Strašno 
me trga. Nastat će promjena vremena«. 

»Ja ga ne razumijem«, govorio je Snjegović 
sam u sebi. »Ali osjećam, da je ono, što mi je rekao, 
nešto neugodno. Ono, što je sjalo u me i gledalo me, 
što on naziva suncem, ono nije moj prijatelj. To mi 
kazuju moji osjećaji«. 

»Hajd, hajd«, lajao je pas. Obiđe triput u krugu 
sam oko sebe i legne tada u svoju kućicu, da spava. 

Doista se vrijeme promijenilo. Gusta i vlažna 
magla spustila se ujutro nad cijelom okolinom. 
Malo pred izlazak sunca počelo je duvati. Vjetar 
bijaše leden, zima je prolazila kroz kosti, ali kakav 
se divan pogled pružio, kad je izašlo sunce. Sve 
drveće i grmlje bilo je pokriveno injem. Čitav kraj 
nalikovao je šumi bijelili koralja. Bilo je kao da su 
sve grane pokrivene sjajnim bijelim cvjetovima. Od 
bezbroja malih finih grančica, koje se ljeti od mno¬ 
goga lišća ne mogu vidjeti, sad se svaka pojedina 
jasno isticala, bila je tako sjajno bijela kao da kakav 
bijeli sjaj izlazi iz svake pojedine grane. Žalobna 
vrba njihala se na vjetru, u njoj je bilo života kao 
ljeti u drveću. Bila je to neuporediva krasota. Kad 
je na to zasjalo sunce, sve se blještalo kao da je 
posuto dijamantnim praškom i kao da na sniježnom 
pokrovu sjaju veliki dijamanti. A moglo se i pomi¬ 
sliti, da gori bezbroj malih svijećica još bjeljih od 
bijeloga snijega. 

— »To je neuporediva divota«, reče mlado dje- 
vojče, koje je s jednim mladim čovjekom izašlo u 
vrt i upravo se ustavilo kraj Snjegovića, otkud su 


— 107 — 


gledali blještavo drveće. »Nešto ljepše ne može se 
vidjeti ni ljeti«, reče ona, a oči joj zasjaju. 

»A takovo momče, kaošto je ovo ovdje, pogotovu 
ne možemo ljeti vidjeti«, odvrati mladić i pokaže 
na Snjegovića. »Baš je momak od oka«. 

Mlada djevojka se nasmiješi, kimne glavom 
Snjegoviću i odskakuće sa svojim prijateljem preko 
snijega, koji je škripio pod nogama. 

»Tko su bili to dvoje?« upita Snjegović psa. »Ti 
si na tom dvorištu stariji nego ja, poznaješ li ih?« 

»Razumije se«, reče pas. »Ta ona me je gladila i 
često mi davala kosti. Nju ja ne ću ugristi«. 

»Ali šta su oni ovdje?« upita Snjegović. 

»Zaručnici«, odvrati pas. »Oni će poći zajedno u 
jednu pasju kućicu i glodati će kosti. Hajd, hajd«. 

»Da li su ovo dvoje ovdje isto kao ti i ja?« 
upita Snjegović. 

»Ta oni pripadaju gospoštiji«, doda pas. »Doista 
vrlo malo znadu oni, koji su tek jučer rođeni. To 
opažam kod tebe. Ja sam star i imam mnogo isku¬ 
stva. Ja poznajem sve ovdje na dvorištu. A pozna¬ 
vao sam i doba, kad još nisam stajao ovdje na zimi 
privezan lancem. Hajd, hajd!« 

»Zima je divna«, reče Snjegović. »Pripovijedaj, 
pripovijedaj! Ali kod toga ne moraš svojim lancem 
tako zvečati, jer od toga u meni sve nešto puca«. 

»Hajd, hajd!« zalaje pas. »Bio sam psetance, a 
govorili su, da sam lijep i dražestan. U ono vrijeme 
ležao sam unutra u dvoru, na baršunastoj stolici, 
ležao sam na krilu najveće gospode. Ljubili su me 
u njušku i otirali su mi šape vezenom maramicom. 
Zvali su me »Najljepši« — »Ljeponogi« — Ali onda 
sam im postao prevelik, te su me zato dali klju¬ 
čarici. Dospio sam u stan u podrumu. Odande, gdje 
ti stojiš, možeš upravo da vidiš unutra. Ti možeš da 
vidiš u sobu, u kojoj sam ja bio gospodar. Jer ja sam 
kod ključarice to i bio. To je bilo doduše neznatnije 
mjesto nego gore, ali ovdje je bilo udobnije. Tu me 

nisu kao gore gnječila i navlačila djeca. Imao sam 
isto tako dobru hranu kao prije, samo mnogo više. 
Imao sam svoj vlastiti jastuk, a osim toga bila je 
tamo i peć, koja je pogotovu u sadašnje vrijeme naj¬ 
ljepše na svijetu. Ja sam se zavlačio sasvim pod nju* 
tako, da me je uopće nestalo. Ah, o toj peći sanjam 
još i sada, Hajd, hajd!« 

»Zar je peć tako lijepa?« upita Snjegović. »Je li 
slična meni?« 

»Upravo protivno, crna je kao ugljen, ima du¬ 
gačak vrat i mjedeni bubanj. Ona ždere drva, tako 
da joj vatra iz usta suklja. Mora da joj se stoji ili 
sa strane, ili gore ili ispod nje; onda rasprostire bes¬ 
krajno ugodnu toplinu. Ti moraš da je odande, gdje 
stojiš, vidiš unutra kroz prozor.« 

Snjegović se naviri onamo i opazi doista neki 
sjajni crni predmet s mjedenim bubnjem. Vatra od- 
sijevala se pred njim na tlo. Snjegoviću postane sa¬ 
svim čudno pri duši. Osjećao je nešto, o čem sam 
sebi nije znao da položi račun. Nešto je prošlo 
kroza nj, što on nije poznavao, ali što poznaju svi 
ljudi, ako baš nijesu od snijega, 

»A zašto si je ostavio?« upita Snjegović. Njegov 
mu je osjećaj kazivao, da je to moralo biti lijepo 
žensko biće. »Kako si mogao ostaviti takovo mjesto?« 

»Bio sam prisiljen na to,« reče pas. »Bacili su 
me napolje i privezali za lanac. Ja sam ugrizao naj¬ 
mlađeg gospodičića za nogu, jer mi je odgurnuo kost, 
koju sam glodao. Moja je lozinka: kost za kost. Ali 
to su oni za zlo uzeli, pa sam od toga vremena pri¬ 
vezan na lancu i izgubio sam svoj dobar glas. Čuj 
samo, kako sam promukao, Hajd, hajd! To je kraj 
pjesme.« 

Snjegović nije to više slušao; on je neprestano 
gledao u podrumski stan ključarice, virio je u nje¬ 
zinu sobu, gdje je stajala peć na svoje četiri željezne 
noge i pokazivala se u svoj svojoj veličini, koja nije 
ni u čem zaostajala za veličinom Snjegovića. 

»U meni tako čudnovati puca!« reče on. »Ne ću 
li nikad dospjeti tamo unutra? To je nevina želja, a 
naše se nevine želje ipak moraju ispuniti. To je moja 
najveća želja, moja jedina želja, pa bi bilo gotovo 
nepravedno, da se ne ispuni. Ja moram unutra, mo¬ 
ram se na nju nasloniti, pa ma morao razbiti i 
prozor!« 

»Tamo unutra ne ćeš nikad doći!« reče pas, »a 
da doista i dođeš k peći, nestalo bi te.« 

»Pa mene gotovo i sad već nema,« reče Snje¬ 
gović, »mislim, da se kidam.« 

Snjegović stajao je cijeli dan i gledao kroz pro¬ 
zor unutra. U sumrak postane soba još zamamnija. 
Iz peći sjalo je tako blago, kako ne može sjati ni 
mjesec ni sunce, kako može samo sjati peć, ako je 
što u njoj. Kad su se otvorila vrata, liznuo je napolje 
plamen. To je bila njegova navika. Bijelo lice Snje¬ 
gović^ prelilo bi se tada vatrenim rumenilom, a i 
njegova su prsa zasjala crvenkastim sjajem. 

»Ja ne mogu izdržati,« reče on. »Kako joj lijepo 
pristaje, kad isplazi jezik.« 

Noć bijaše vrlo duga, ali Snjegoviću nije se činila 
dugom. Stajao je zadubljen u slatke misli, a one su 
se u njem smrzle, tako da su pucketale. 

Rano ujutru bili su podrumski prozori zamrznuti. 
Na njima bilo je najljepše ledeno cvijeće, koje samo 
može da zaželi Snjegović, ali ono je sakrivalo peć. 
Stakla se nisu htjela otopiti, on nije mogao da vidi 
svoju ljubljenu. Pucalo je i škripilo, bila je prava 
smrzavica, kojoj se Snjegović mora radovati, ali on 
se nije radovao. On bi se morao i mogao osjećati 
srećnim, — ali on nije bio sretan — patio je od pećne 
bolesti. 

»To je loša bolest za Snjegovića,« rekao je pas. 
»I ja sam jednom bolovao od iste bolesti, ali sam je 
prebolio. Hajd, hajd! — Sad će nastati promjena 
vremena!« 

I doista se promijenilo vrijeme, i postalo je 
toplije. 

Toplina postajala je sve veća, a Snjegović po¬ 
stajao je sve manji. On nije govorio ništa, nije se 
tužio ni na šta, a to je tek pravi znak. 

Jednoga se jutra sruši. Tamo, gdje je on stajao, 
stršilo je u vis nešto, slično držalu metle. Oko tog 
predmeta, koji mu je trebao davati uporište, bili su 
ga dječaci sagradili, 

»Sad mogu da razumijem njegovu čežnju,« reče 
pas, »Snjegović imao je u svom tijelu žarač. To je 
bilo ono, što ga poticalo, A sad je prebolio, Hajd, 
hajd.« 

A doskora je nestalo i zime, 

»Hajd, hajd,« lajao je pas, ali male djevojčice 
pjevale su na dvorištu: 

»Niikni, cvijeće svježe, milo, 

Pa okiti zemlje krilo; 

Vrbo, stresi svoje grane, 

Te iistrusi zlato na me. 

Ja ću klicat: tralala, 

Evo zlatnog sunašca!« 

A sad ne misli nitko više na Snjegovića, 


MEĐU PATKAMA, 


Prispjela je jedna patka iz Portugala, neki su 
tvrdili, da je iz španije, a to je svejedno. Zvali su je 
»Portugalskom«. Nesla je jaja, zaklali su je i pripre¬ 
mili za jelo. Takav je bio njezin život. Sve, koje su 
izašle iz njezinih jaja, zvali su »Portugalskima«, a 
to je ipak značilo nešto. Sad je od čitavoga njihova 
roda ostala u dvorištu još samo jedna. U to dvorište 
smjele šu da dolaze kokoši, a i pijetao je dolazio tamo 
beskrajno oholim korakom, 

»On vrijeđa moje uši svojim groznim kukurije- 
kanjem«, govorila je Portugalska, »Ali on je lijep, to 
se ne može poreći, iako nije patak. Samo bi trebao 
biti umjeren, ali umjerenost je svakako umjetnost, 
koja odaje višu naobrazbu. Nju dokazuju male ptice 
pjevice gore na lipi u susjednom vrtu. Kako samo 
ljupko pjevaju! Ima u njihovu pijevu nešto ganutljivo. 
Ja to zovem Portugalom. Da ja imam takovu malu 
pticu pjevicu, bila bih joj majka, nježna i dobra. 
To mi je već u krvi, u mojoj portugalskoj krvi«, 

I upravo dok je tako govorila, dođe doista jedna 
mala ptica pjevica. Naglavce pala je s krova. Iza 
nje bila je mačka, ali ona joj je ipak izbjegla s jed¬ 
nim prelomljenim krilom i srušila se u dvorište među 
patke. 

»To je slično mački, tome gadu!« reče Portu¬ 
galska, »Ja je poznajem još iz onih vremena, kad 
sam sama imala mlade pačiće. Da samo takovo stvo¬ 
renje smije živjeti i šetati po krovovima! Ja ne mi- 
slim, da se to događa u Portugalu«. 

I ona stane žaliti ptičicu, a druge patke, koje 
nisu bile Portugalske, žalile su je također. 

»Dragi, mali stvore!« govorile su one. Dolazila 
je jedna za drugom. »Mi doduše same ne možemo 

pjevati«, govorile su one, »ali u svojim grudima no¬ 
simo ipak nešto, što je srodno umjetnosti pjevanja. 
Mi to osjećamo, i ako o tom ne govorimo«. 

»Onda ću ja da o tom govorim«, reče Portu¬ 
galska. »Ja ću da učinim nešto za malu pticu, jer to 
je dužnost svakoga«. Kod tih riječi odleti u korito 
i stane tako pljuskati, da je gotovo potopila ptičicu 
vodom, koju je presula preko nje. Ali ipak je to ra¬ 
dila s dobrom namjerom. »To je dobro djelo«, reče 
ona, »u koje mogu da se i ostali ugledaju«, 

»Pip,« reče mala ptica, kojoj je jedno krioce bilo 
prelomljeno. Bilo joj je teško stresati se, ali je ra¬ 
zumjela, kako je dobro mislila patka, kad ju je 
poštrcala. 

»Ja nisam nikad razmišljala o svojim nanije- 
rama,« reče Portugalska, »ali to znam, da ljubim 
sve stvorove, dakako osim mačke; ali to ne može 
nitko od mene zahtijevati. Ona mi je proždrla dvoje 
mojih milih. Vladajte se samo, kao da ste kod kuće. 
I ja sama iz stranog sam kraja, kako sigurno opažate 
po mome držanju i po mome pernatom odijelu. Moj 
patak je urođenik i nema u sebi ništa od moje krvi, 
ali ja se ipak zato ne oholim. Ima li itko na tom 
dvorištu razumijevanja za vas, onda mogu mirno 
reći, da sam to ja«. 

»Ona ima portulak u guši,« reče jedna mala. 
obična patkica, koja je bila šaljivdžija na glasu, a 
ostale obične patke držale su ovaj »portulak«, koji 
je zvučio gotovo kao Portugal, za izvrsnu šalu, gur- 
kale su jedna drugu i vikale »Rab«. Bila je neobično 
duhovita. Zatim su počele da se bave s malom pti¬ 
čicom. 

»Portugalska doista znade govoriti,« rekle su 
one. »Mi u svome kljunu nemamo velikih riječi, ali 
nam je samilost isto tako velika. Ako i ne radimo 
za vas ništa, bar o tom šutimo; a držimo, da je to 
najljepše«. 

»Vi imate lijep glas,« reče jedna od najstarijih. 
»Mora da je lijep osjećaj veseliti tolike, kolike vi 

razveseljujete. Ja svaikako to potpuno ne razumijem. 
Zato šutim, a to je uvijek bolje, nego govoriti koje- 
kakove gluposti, kakove vam druge govore«. 

»Ne muči je!« reče Portugalska, »ona treba mira 
i njege. — Mala ptičice, hoćete li da vas još jednom 
poštrcam?« 

»Ah ne, ostavite me suhu!« molila je ptičica. 

»Liječenje vodom jedino je ,što meni koristi,« 
reče Portugalska. »Ali isto je tako dobro rastresti 
se malo. Sad će doskora doći u posjete susjedne 
kokoši. Među njima su i dvije Kineske, koje su se 
združile s Mamelucima. One su vrlo obrazovane, a 
u mojim očima osobito ih uzdiže to, što su se dale 
predstaviti«. 

Došle su kokoši, došao je i pijetao; on je danas 
bio tako pristojan, samo da ne bude grub. 

»Vi ste prava ptica pjevica«, započne on raz¬ 
govor, »i vi radite sa svojim glasom sve, što se može 
uraditi s ovako slabim glasom. Ali mora se imati u 
grlu malo više lofc omoti vske snage, da se može svoj 
muški rod istaknuti jakim glasom«. 

Obje su Kineske, kad su opazile ptičicu, ostale 
sasvim zadivljene. Ona je bila od vode, koja se pre¬ 
lila preko nje, tako raščupana, da im se činila vrlo 
slična kineskom piletu. »Dražesna je!« rekle i na to 
su se pobliže s njome upoznale. One su govorile ša- 
putavim glasom i izgovarale glas »p« onako, kako 
to izgovaraju otmeni Kinezi. 

»Mi pripadamo vašem plemenu. Patke, pa i 
Portugalska, pripadaju pticama plivačicama, kako 
ste već sigurno opaizili. Nas još ne poznajete. Ali 
koliki nas poznaju, a koliki se trude, da s nama 
sklope poznanstvo. Nijedno od peradi osim nas, koje 
smo rođene za to, ne smije da sjedi na višoj prečci. 
A to je isto; mi idemo svojim putem među svom 
ovom peradi, kojoj temeljna načela nisu kao naša, 
ali mi gledamo samo na ono, što je dobro i govorimo 
samo o dobrom, iako je to teško naći ondje, gdje 
nema ništa. Osim nas dviju i pijetla nema u cijelom 

kokošimjeu nikoga, tko bi bio darovit, a usto i po¬ 
šten, A od stanovnika pačjeg dvorišta nije nitko ni 
darovit ni pošten. Mi vas upozoravamo nato, mala 
ptičice. Ne vjerujte onoj golovratoj, ona je lažna i 
podmukla. Ona šarena tamo s kosim ogledalom na 
krilu, pravdašica je i ne pušta nikome posljednju 
riječ, a ipak ima uvijek krivo, — Ona tusta patka 
tamo preko o svemu govori zlo, a to se protivi vašoj 
prirodi. Ako se ne može da govori dobro, ne smije 
se govoriti ništa. Portugalska je jedina, koja je do¬ 
nekle obrazovana i s kojom se može općiti, ali ona je 
nagla i govori mnogo o Portugalu«, 

»Koliko te dvije Kineske na tajno pripovije¬ 
daju,« rekle su nekoje patkice, »Nama su dosadne, 
mi se nismo nikad s njima razgovarale«. 

Sad je došao patak. On je držao pticu pjevicu 
vrapcem, »Ja se ne razumijem u razlike,« reče on, 
»i to mi je sasvim svejedno. Ona spada među igračke, 
a kad ih imamo, onda ih imamo«, 

»Nemojte se nikad uzrujavati rad onog, šta on 
govori,« šapne Portugalska, »Po djelima svojim do¬ 
stojan je časti, a djela nadvisuju sve, A sad ću se 
otputiti na počinak. Same smo sebi dužne, da po¬ 
stanemo lijepo tuste, dok nas ne balzamiraju s ja¬ 
bukama i šljivama«. 

Na to legne na sunce i stane treptati jednim 
okom. Ona je ležala tako dobro, ona je bila tako 
dobra i ona je spavala tako dobro. Mala ptičica 
stane rediti svoje slomljeno krilo i legne tik uz svojti 
zaštitnicu. Toplo i lijepo sjalo je sunce, a ovdje je 
bilo divno mjestance. 

Kokoši iz susjedstva hodale su naokolo i če¬ 
prkale su. Zapravo su došle samo poradi hrane. Ki¬ 
neske su otišle prve, a zatim ostale. Duhovita pat¬ 
kica rekla je za Portugalsku, da će se stara opet 
doskora» popačiti«, a ostale patke tomu su se slatko 
nasmijale. Ta ona je neobično duhovita. Ujedno po¬ 
navljale su i pređašnju šalu »Portulak«. Bilo je ne¬ 
obično smiješno, ali napokon i one također legnu. 

Jedan čas su tako ležale, kad li im iznenada u 
dvorište bude dobačena neka hrana. Tako je plju- 
snulo, da se sva uspavana družina naglo dignula i 
stala udarati krilima, I Portugalska se također pro¬ 
budi, stane se valjati i pritisne jako malu ptičicu. 

»Pip,« zacvili ona. »Vi ste me tako strašno 
udarili, madame«. 

»A zašto mi ležite na putu?« reče ona, »Vi ne 
smijete biti tako osjetljivi. I ja imam živce, pa još 
nikad nisam rekla pip«, 

»Nemojte se ljutiti,« odvrati ptičica, »ovo pip 
izmaklo je samo iz moga kljuna«. 

Portugalska to uopće nije slušala. Zaleti se na 
dobačenu hranu i stane se gostiti. Kad je svršila i 
opet legla, dođe mala ptičica, koja je htjela biti 
nježna, i stane joj pjevati jednu pjesmicu, 

»Ja želim sada iza jela da malo prodrijemam. 
Vi se morate ovdje priviknuti na naš kućni red. Ja 
sad spavam«. 

Mala ptičica se sasvim zapanji, jer je ona tako 
dobro mislila. Kad se madame poslije probudila, sta¬ 
jala je ptičica pred njom sa zrneem, koje je našla i 
postavi ga pred nju, ali ona nije dobro spavala, le 
je zato svakako bila mrzovoljna. 

»To možete dati piletu,« reče ona, »Nemojte 
ovdje ovako stajati i nemojte mi dosađivati«, 

»Ali vi se ljutite na me,« odvrati ptica, »Ta što 
sam skrivila?« 

»Skrivila?« odvrati Portugalska, »Taj izraz ni¬ 
kako ne dokazuje dobar ukus. Htjela bih vas na 
to upozoriti«, 

»Jučer je ovdje bilo sunce,« reče mala ptica 
»a danas je ovdje mračno i sivo. Ja moram priznati, 
da me to žalosti«, 

»Vi se uopće ne razumijete u računanje vre¬ 
mena«, odvrati Portugalska«, Dan još nije prošao. 
Nemojte tako glupo ovdje stajati«. 

»Vi me tako Ijutito gledate, kako su me gledala 
ona dva zlobna oka, kad sam pala dolje u dvorište«. 

»Drznice!« zavikne Portugalska, »Vi me uspo¬ 
ređujete s mačkom, s grabežljivom zvijeri! U meni 
nema nijedne zle kapljice krvi. Ja sam se za vas 
zauzela i hoću da vas naučim dobru vladanju«. 

Usto udari kljunom pticu po glavi tako, da je 
pala mrtva, 

»Šta je pak to sada?« reče ona, »Nije mogla ni 
to da izdrži! Da, onda uopće nije spadala na ovaj 
svijet. Ja sam bila prema njoj kao majka, ja to dobro 
znam, jer imam srca«, 

A susjedov pijetao pruži glavu u dvorište i za- 
kukuriječe lokomotivskom snagom, 

»Vi oduzimate život s tim vašim vječnim kre~ 
stanjem!« reče ona, »Svemu ste tomu jedino vi krivi. 
Ona je izgubila glavu, a ne manjka mnogo, pa ću i 
ja izgubiti svoju«, 

»Ona ne zauzima mnogo mjesta, bilo gdje leži,« 
reče pijetao. 

»Govorite o njoj s poštovanjem,« odvrati Por¬ 
tugalska. »Ona je imala glasa, znala je pjevati i bila 
je obrazovana. Ljubazna je bila i nježna, a to se pri¬ 
stoji životinjama isto kao i tako zvanim ljudima«. 

Sve se patke saberu oko malene ptice pjevice. 
Patke su jake u strastima. Ili su sama zavist ili sama 
samilost, a budući da tu nije bilo uzroka za zavist, 
bile su samilosne. A takove bile su i obje kineske 
kokoši. 

»Ovakovu pjevicu ne ćemo više nikad dobiti! 
Bila je gotovo kao Kineskinja,« i one zaplaču, da je 
samo odjekivalo i sve kokoši zakokodaču; ali patke 
krenule su odande ipak s najcrvenijim očima. 

»Mi imamo srca,« govorile su one, »to nam ne 
može poreći nitko. 

»Srca!« odvrati Portugalska, »da, to imamo — 
gotovo isto toliko kao u Portugalu«, 

»Dajte da napokon pomislimo na to, da nešto 
spremimo i u svoj želudac!« reče patak. »To je 
važnije! Kad se jedna igračka razbije, ostane nam 
ih još uvijek dosta«. 


LEDENA DJEVICA. 


I, 

Mali Rudi. 

Hajde da posjetimo Švajcarsku, da se ogledamo 
po divnoj gorovitoj zemlji, gdje se šume uspinju po 
strmim klisurama. Hajde da se popnemo na sjajne 
sniježne poljane pa da se opet spustimo na zelene 
livade, kroz koje jure rijeke i potoci, kao da se 
boje, da ne će dosta brzo stići do mora, u kojem 
će ih nestajti, U dubokoj dolini pali sunce, ono 
pali i teške gromade snijega, tako da se one tije¬ 
kom godina rastapaju u svjetlucave ledene blokove 
te postaju klizave lavine ili visoki ledenjaci. Dva 
takova ledenjaka leže u širokim klancima između 
pećina ispod brda »Sćhreckhom« i »Wetterhorn« 
kraj Grindelwalda, malenog mjestanca u brdima. 
Oni spadaju među najznatnije ledenjake, pa zato 
onamo ljeti dolaze stranci iz svih zemalja svijeta. 
Oni dolaze preko visokih snijegom pokrivenih brda, 
oni dolaze iz dubokih dolina pa se onda moraju sate 
i sate uspinjali, a dok se uspinju, spušta se dolina 
sve dublje i dublje, a oni gledaju dolje na nju, kao 
da gledaju iz zrakoplova. Gore često stoje oblaci 
kao debeli, teški, zračni zastori oko vršaka brda, 
dok dolje u dolini, gdje se nalazi raštrkano mnoštvo 
malenih smeđih drvenih kućica, još sja sunčana 
zraka, a kroz njih iskrsava po koje zeleno mje¬ 
stance, Voda šumi, pljušti i slijeva se dolje, voda 
kaplje i grgolji dolje, te se čini, kao da sa klisura 
lepršaju srebrene vrpce. 

S jedne i druge strane puta nalaze se seljačke 
kućice. Kraj svake kućice nalazi se polje zasađeno 
krumpirom, a taj je krumpir velika blagodat, jer 
iza vrata ima mnogo usta, ima obilje djece, a njima 
svima on veoma prija. Djeca vrve iz svih kuća, 
natiskuju se oko putnika, dolazili oni pješke ili na 
kolima. Čitave čete djece trguju ovdje; malena 
nude lijepo izrezuckane kućice, kakovih se mnogo 



nalazi sagrađenih ovdje u brdima. Pa sjalo sunce 
ili padala kiša, čopor se djece sa svojom robom 
ipak javlja. 

Pred nekih trideset godina stajao je kadkad 
ovdje jedan maleni dječak, koji je također u sebe 
imao robe na prodaju. Ali on je uvijek stajao po 
strani. Stajao je ovdje s tako ozbiljnim licem i tako 
je čvrsto obuhvatio objema rukama svoju drvenu 
kutiju, kao da je nikako ne će da dade iz ruke. 
Ali upravo ova ozbiljnost i veličina dječaka bili su 
uzrokom, da su ga često opažali, pače i dozivali, 
te je on nerijetko najbolje trgovao, a sam nije znao 
zašto. Nešto više gore stanovao je njegov djed po 
majci, koji je rezbario te fine, lijepe kućice, a u 

sobi stajao je velik ormar, krcat svakovrsnim rez- 
barijama. Tu je bilo krcala za orahe, noževa, vilju- 
šaka i sandučića s lijepim lišćem i divokozama. Tu 
je bilo svega, što može da razveseli dječje oči, ali 
mališ, zvao se Rudi, promatrao je s najvećim ve¬ 
seljem i čežnjom staru pušku, koja se nalazila ispod 
grede. Tu je pušku, kako je djed kazao, trebao on 
jednom da dobije, ali mora da postane najprije 
dosta velik i jak, da se može njome služiti. 

Kakogod je dječak bio malen, ipak su mu već 
povjerili čuvanje koza, a ako je odličan pastir koza 
onaj, koji se sa svojim štićenicima za okladu može 
da vere, onda je Rudi bio vrlo dobar pastir. On 
se pače verao još više nego one. Najveće mu je 
veselje bilo tražiti ptičja gnijezda na vrhovima vi¬ 
soka drveća. Bio je smion i poduzetan, ali smiješio 
se samo onda, kad je stajao kraj šumnoga vodo¬ 
pada ili kad je slušao, kako se spušta lavina. Nikad 
se nije igrao s drugom djecom. Sastajao se s njima 
samo onda, kad bi ga djed slao dolje, da prodaje, 
a do toga mu nije bilo mnogo stalo. Volio je da sam 
luta po bregovima ili da sjedi uz djeda i sluša nje¬ 
gove priče iz starih vremena i pripovijedanje o 
plemenu, koje je stanovalo u njegovoj nekadanjoj 
postojbini Meiringenu. To pleme, kako se pripovi¬ 
jedalo, nije pripadalo k prastanovnicima, nego se 
je tek u kasnije doba uselilo. Došlo je visoko gore 
sa sjevera, gdje su stanovali Švedi. Čovjek treba da 
je već dosta mudar, a da to zna; a Rudi je to znao. 
Ali još jednu nerazmjerno veću mudrost dugovao je 
drugom dobrom društvu i to ukućanima iz živo¬ 
tinjskog carstva. Oni su dijelili svoju kućicu s psom 
Ajolom, kojega je ostavio Rudičin otac i s sjednim 
mačkom. Ovaj potonji postao je osobito važan po 
Rudicu, jer ga je naučio verati se. 

»Pođi sa mnom napolje na krov!« rekao mu je 
potpuno jasno i razgovijetno mačak. Djeca naime 
u doba, kad još ne mogu da govore, sasvim dobro 

mogu razumjeti piliće i patke, mačke i pse. Oni 
govore isto tako razumljivo kao otac i majka, ali 
ih mogu razumjeti samo sasvim malena djeca. Pače 
i djedov štap znade onda rzati i može da se pre¬ 
tvori u konja s glavom, nogama i repom. To se 
razumijevanje gubi kod jedne djece prije, a kod 
druge kasnije, a za tu govori se, da su zaostala i 
da strašno dugo ostaju djeca. Ta govori se tako 
strašno mnogo, 

»Pođi sa mnom, Rudice, dođi napolje na krov!« 
bilo je prvo, što je mačak rekao, a Rudi razumio. 
»Ljudi si tek umišljaju, da se može pasti s krova! 
Ne pada onaj, koji se toga ne boji. Dođi, stavi jednu 
šapicu ovako, a drugu ovako! Metni prednje šape 
jednu pred drugu. Drži oči u glavi i budi spretan. 
Ima li koja pukotina, preskoči je i drži se čvrsto. 
I ja tako radim.« 

I Rudi je isto tako radio. Zato je tako često 
sjedio kraj njega na krovu, sjedio je s njime na 
vršcima drveta, pa i visoko gore na rubovima pe¬ 
ćine, kamo mačak nije mogao da dođe, 

»Više, više!« govorilo je drveće i grmlje, ^Vi¬ 
diš, kako se mi penjemo, kako visoko mi dospije¬ 
vamo, kako se čvrsto držimo i na najužijim vrš¬ 
cima pećina!« 

I Rudi se verao uzbrdo, često prije nego su 
na nj pale prve sunčane zrake i tamo je dobivao 
svoj jutarnji napitak, svježi gorski zrak, koji kri¬ 
jepi, napitak, ikoji znade da pripravi samo Bog. 
Ljudi čitaju njegov recept, a na njem stoji napi¬ 
sano: Svježi miris gorskoga bilja, metvice i majčine 
dušice iz dolina. Sve, što je teško, upijaju u se nad¬ 
vijeni oblaci i izliju to na susjedne šume, ali zrak 
postaje dušom mirisa, lagan, svjež i sve svježiji. To 
je bio Rudičin jutarnji napitak. 

Sunčane zrake, kćeri sunca, koje rasprostiru 
blagoslov, ljubile su njegove obraze, a Vrtoglavica 
stajala je uza nj, vrebala je na nj, ali mu se 

nije usudila približiti. Lasite s djedova krova, na 
kome se nije nalazilo ništa manje nego sedam gni¬ 
jezda, lijetale su gore k njemu i kozama, veselo 
cvrkućući: »Mi i vi! Vi i mi!« Nosile su mu po¬ 
zdrave od kuće, pa i od obiju kokoški, jedinih ptica 
u sobi, s kojima se Rudi nije družio. 

Kakogod je bio malen, ipak se već bio ogledao 
po svijetu. Za takova mališana bilo je njegovo puto¬ 
vanje dosta znatno. Rođen je bio preko u kantonu 
Wallisu, a bio je donesen ovamo preko brda. Pred 
kratko vrijeme posjetio je pješice blizi »Staubach«, 
koji pred »Jungfrau«, tim snijegom pokrivenim, 
sjajno bijelim brdom leprša kao srebrena koprena. 
Bio je i u Grindelwaldu kod velikoga ledenjaka, ali 
to je bila žalosna stvar. Tamo je umrla njegova 
majka. »On je oteo malome Rudid veselje«, rekao 
je djed. Kad djetetu još nije bila ni godina dana, 
onda se ono, kako je majka pisala, više smijalo nego 
plakalo, ali otkad se nalazio u prosjeklini ledenjaka, 
postala je njegova ćud sasvim drugačijom. Djed nije 
inače mnogo o tom govorio, ali na čitavom se brdu 
o tom znalo. 

Rudičin otac, bio je, kako znamo, poštar. Onaj 
veliki pas tamo u sobi pratio ga je stalno na njego¬ 
vim vožnjama preko Simplona do Ženevskog jezera. 
U dolini Rhone u kantonu Wallisu stanovao je još 
Rudičin rod po ocu. Brat njegova oca bio je spretan 
lovac na divokoze, dobro poznati vodič. Rudici bilo 
je tek godinu dana, kad je izgubio svojega oca. Nje¬ 
gova se majka htjela sada sa svojim djetetom da 
vrati k svome rodu u Bemer Oberland. Njezin je 
otac stanovao nekoliko sati hoda od Grindelwalda. 
Bio je drvorezbar te je svojim radom zasluživao to¬ 
liko, da se je mogao progurati kroz život. U mjesecu 
lipnju pođe ona sa svojim malim djetetom u društvu 
dvojice lovaca na divokoze preko Gemmi, da naj¬ 
kraćim putem dođe do svoje domaje. Već su bili 
prevalili veći dio svoga puta, već je prešla vrh brda 
s njegovim vječnim snijegom, već je gledala svoju 

domaću dolinu sa svima njoj dobro poznatim razasu¬ 
tim drvenim kućicama, te je trebalo preći samo još 
preko jednog velikog ledenjaka. Pokrivao ga je svježi 
snijeg i sakrivao pukotinu, koja doduše nije sezala 
do dna, gdje je šumjela voda, ali je ipak bila dublja 
od visine čovjeka. Mlada žena, koja je nosila svoje 
dijete, oklizne se, propadne u nju i nestade je. Nije 
se čuo nikakav krik, nijedan uzdisaj, ali se čulo, 
kako plače malo dijete. Prošlo je više od jednoga 
sata, prije nego što su oba pratioca iz najbliže kuće 
donijeli užeta i kolce, kojima bi joj mogli po svoj 
prilici pružiti pomoć. Ali iza beskrajnog napora izvu¬ 
čena su, kako se činilo, iz pukotine dva trupla. Sva 
su sredstva upotrijebili, i doista im je uspjelo da 
povrate u život dijete, ali ne majku. I zato je stari 
djed dobio u kuću mjesto kćerke unuka, onoga ma¬ 
liša, koji se više smijao nego plakao. Ali činilo se, 
da se sad odviknuo od toga. Ta je promjena nastala 
jamačno u pukotini ledenjaka, u onom hladnom, 
čudnovatom ledenom svijetu, gdje su po vjerovanju 
švajcarskog seljaka, duše prokletnika zatvorene do 
sudnjega dana. 

Sasvim nalik šumnoj vodi, koja se ukočila i sti¬ 
snula u zelene staklene komade, leži ledenjak, na 
kojemu se jedan veliki komad leda uvijek prevaljuje 
preko drugoga. Dolje u dubini šumi nagla struja od 
rastaljena snijega i leda. Duboke rupe, velike puko¬ 
tine pokazuju se u njem, on tvori divnu ledenu pa¬ 
laču, a u njoj stanuje Ledena djevica, kraljica lede¬ 
njaka. Ona, koja donosi smrt, koja ramrskava, na¬ 
pola je dijete zraka, a napola moćna vladarica rijeke. 
Zato se može brzinom divokoze uzdignuti na najviši 
vrh sniježnih brdina, gdje najsmioniji planinari, da 
mogu čvrsto stati nogom, moraju u ledu cijepati 
stope. Ona lebdi na tananoj jelovoj grani i skače 
tamo od klisure do klisure, ovijena svojom dugom 
sniježnom kosom i svojom modrozelenom odjećom, 
koja se sja i svjetluca kao voda dubokih švajcarskih 
jezera. 

»Razmrskaj, primi, moja je moć!« dovikuje ona. 
»Ugrabili su mi lijepa dječaka, dječaka, kojega sam 
poljubila, ali ga nisam poljubila poljupcem smrti. 
On je opet među ljudima, on pase koze na brdu, 
vere se uza nj, uvijek sve više, daleko od ostalih, 
ali ne od mene! Moj je, ja ću ga uzeti«. 

I ona zamoli Vrtogla¬ 
vicu, da izvrši njezin nalog. 

Ljeti je Ledenoj djevici bilo 
prevruće među zelenilom, 
gdje raste metvica. A Vrto¬ 
glavica se digne i pokloni. 

Dođe jedna, ne, dođu tri. 

Jer Vrtoglavica ima mnogo 
sestara, čitav čopor. Le¬ 
dena djevica izabere naj¬ 
veću iz velikog mnoštva, 
od svih onih koje vladaju 
unutar i izvan vrata. One 
sjede na stubištima i ogra¬ 
dama tornjeva, one se poput 
vjeverice veru uz rubove 
klisura, one s njih skaču, 
gaze po zraku, kao što 
piivač gazi po vodi, te mame 
svoje žrtve iznad ponora 
i u nj. Vrtoglavica i Ledena 
djevica, obje grabe za lju¬ 
dima kao što polip grabi 
za svim, što se oko njega 
kreće. Vrtoglavica trebala 
je da oograbi Rudicu. 

»Da, samo mi ga pograbite!« govorila je Vrto¬ 
glavica. »Ja ne mogu. Zla mačka naučila ga je umi¬ 
jeća. Taj stvor ljudski ima u sebi neku moć, koja 
mene odbija. Ja ne mogu dohvatiti toga malenog 
dječaka, kadgod na grani visi nad ponorom, i ako ga 
škakljam po tabanima ili ga zaranjam duboko pod 
zrak. Ja to ne mogu«. 

»Ali mi možemo!« reče Ledena djevica, »ti ili ja, 
ja, ja!« 

»Ne, ne!« odjekivalo je k njima gore, kao da 
se čuje gorska jeka crkvenih zvona. Ali bila je to 
pjesma, bio je govor, bio je zajednički zbor glasova 
ostalih duhova prirode, blagih, punih ljubavi i dobrih, 
djece sunčanih zraka. Oni se skupljaju svake večeri 
u krugu oko vrhova brda i raskriljuju svoja ružičasta 
krila, koja se sve crvenije žare, što se sunce spušta 
niže. Visoke Alpe se žare, a ljudi to zovu »alp¬ 
skim rumenilom« (Alpengluhen). Kad onda sunce 
zađe, zaklanjaju se na vrhove klisura, u bijeli snijeg, 
tamo spavaju, dok ne izađe sunce i onda opet izlaze 
napolje. Oni osobito vole cvijeće, leptire i ljude, a 
među ovima osobito su zavoljeli maloga Rudicu. »Vi 
ga ne ćete uhvatiti! Vi ga ne ćete uhvatiti«, pjevali 
su oni, 

»Uhvatila sam i dobila veće i jače!« odvraćala je 
Ledena djevica. 

Nato zapjevaju Sunčeve kćeri pjesmu o putniku, 
kojemu je vihor oteo plašt i odnio ga olujnom brzi¬ 
nom, »Plašt je vjetar odnio, ali muža ne. Njega mo¬ 
žete da zahvatite vi djeca sile, ali ga ne možete za¬ 
držati, On je jači, on je duševniji od nas samih. On 
se uspinje više nego sunce, naša majka. On poznaje 
čarobnu basmu, koja veže vjetar i vodu, tako da mu 
i oni moraju služiti i pokoravati mu se. Vi mu samo 
olakšavate teški teret, koji ga vuče dolje, i on se 
sve više uspinje«. 

Tako je divno zvučio zbor poput zvonjave zvona. 

I svakoga jutra sjale su sunčeve zrake kroz je¬ 
dini mali prozor u djedovu kuću, k tihomu malom 
dječaku. Djeca sunčanih zraka su ga ljubila, ona su 
htjela da rastale, ugriju i unište ledene cjelove, koje 
mu je dala kraljevska djeva ledenjaka, kad je na 
krilu svoje mrtve majke ležao u dubokoj provaliji i 
bio iz nje kao nekim čudom spašen. 


II. 


Putovanje u novu domovinu« 

Rudiei bijaše sada osam godina. Njegov stric u 
dolini Rhone, na drugoj strani gora, htio je dječaka 
uzeti k sebi. Tamo će se moći bolje poučavati te će 
jednom dospjeti i malo dalje. To je shvatio i njegov 
djed po maijci te se stoga nije ni usprotivio osnovi. 

Rudi trebao je da otputuje. Djed nije bio jedini, 
od kojega se valjalo oprostiti; tu je bio najprije 
Ajola, stari pas. 

»Tvoj otac bijaše poštar, a ja njegov poštanski 
pas«, govoraše Ajola. »Mi smo se vozili gore, dolje. 
Ja poznajem pse i ljude onkraj brda. Nikad mi nije 
bio običaj, da govorim mnogo, ali sada, kad nažalost 
ne možemo više dugo razgovarati, govorit ću više 
nego obično. Ispripovjedit ću ti jednu priču, s kojom 
se već odavna bavim. Ja je ne mogu razumjeti, a ni 
ti je ne možeš, ali to ništa ne smeta, jer sam ipak 
iz nje to shvatio, da na svijetu sudbine ljudi i pasa 
nisu sasvim pravedno razdijeljene. Nisu svi stvoreni 
za to, da leže u krilu i srču mlijeko. Mene nisu tomu 
priviknuli, ali ja sam vidio psetance, kako se vozi u 
poštanskim kolima i sjedi na mjestu za čovjeka. Go¬ 
spođa, koja mu je bila gospodarica, imala je uza se 
bočicu s mlijekom, iz koje mu je davala da pije. 
Dobivao je i kolača, ali njih nije ni htio jesti, nego 
ih je tek onjušio, a ona ih je tada sama pojela. Ja 
sam po sunčanoj žegi trčao uz kola, gladan, kaošto 
samo pas može da bude gladan, i glodao sam svoje 
vlastite misli. To nije bilo u redu — ali koliko još 
toga ima, što nije u redu. Želim tebi, da dođeš na 
krilo ili da se uzmogneš voziti u kolima. Ali to si 
nažalost ne može nitko sam stvoriti; bar ja nisam 
mogao to da postignem ni lajanjem ni zijanjem.« 

Tako je glasio Ajolin govor, a Rudi ga zagrli i 
poljubi ravno u njegovu vlažnu njušku. Nato uzme u 

naručje mačka, ali on se otme njegovu milovanju, 
»Ti si mi već postao prejak, a svojim pandžama 
ne ču da fse poslužim protiv tebe. Veri se samo preko 
bregova, ta ja sam te naučio veranju. Nikad ne misli 
na to, da ćeš pasti, onda će se sigurno održati,« Iza 
tih riječi otrči mačak, jer nije htio da Rudi vidi, kako 
mu iz očiju sja žalost. 

Kokoši trčale su naokolo po podu; jedna je od 
njih bila izgubila svoj rep. Neki putnik, koji se je 
htio igrati lovca ,odbio joj je sačmom rep, jer ju je 
držao grabežljivom pticom, 

»Rudi ide preko bregova!« reče jedna koka. 



»Njemu se uvijek žuri!« reče druga, »a ja ne 
volim da se opraštam!« I one obje brzo odcapkaju 
odande, 

I kozama je rekao zbogom, a one su mekale: 
»Me, me, me!«, a to je zvučilo vrlo žalosno. 

Dva čovjeka iz okolice, vrijedni brzi vodiči, mo¬ 
rali su upravo da idu preko gora i odabrali su put 
preko brda Gemmi. Rudi ih je pratio, i to pješice. 
Bio je to naporan put za tako malena dječaka, ali 
on je imao snage i smionosti; bio je neumoran. 

Laste su letjele uza nj komad puta. Cvrkutale su: 
»Vi i mi! Mi i vi!!« Put je vodio preko nagle »Lii- 
tschine«, koja se ruši iz crnoga klanca grindewald- 
skoga ledenjaka u mnogo malenih potočića. Mostovi 
su tu klimavi panjevi i razmrskani komadi klisura. 
Bili su već iznad johina grmlja i stali su se verati 
uzbrdo, tik do onoga mjesta, gdje se od brda odvojio 


127 


ledenjak, pa dalje preko ledenih ploha ili oko njih. 
Rudi je morao sad puzati, a sad opet malo hodati. 
Oči su mu sjale od zadovoljstva, U svojim okovanim 
cipelama tako je sigurno stupao, kao da želi na putu 
iza sebe ostaviti tragove svojih stopa. 

Išlo se neprestano samo uzbrdo. Ledenjak se 
uspinjao uvis. Bio je nalik struji ledenih ploča, koje 
su divlje jedna na drugu nabacane te leže uvaljene 
između strmih klisura. Rudi je jedan čas pomislio 
na ono, što su mu pripovijedali, mislio je na to, kako 
je sa svojom majkom ležao u jednom od ovih kla¬ 
naca, koji izdišu hladnoću, ali doskora skrene svoje 
misli opet na druge stvari. Nije ga to diralo ništa 
više, nego svaka druga priča, koju je čuo. Kadkad, 
kad se ljudima činilo, da je ovo neprekidno veranje 
za dječaka prenaporno, pružili bi mu ruku, ali on se 
nije umarao i stajao je na ledu čvrsto kao divokoza. 
Došli su opet na kamenito tlo i prolazili su sad iz¬ 
među gologa kamenja, sad pak ispod niskih jela, pa 
bi opet dolazili na zelene pašnjake. Put im se nepre¬ 
stano mjienjao i uvijek se oku pružao nov pogled. 
Naokolo dizala su se sniježna brda, kojima je Rudi, 
kao svako dijete onoga kraja, znao imena: Jungfrau, 
Monch i Eiger. 

Rudi nije nikad prije bio na takovoj visini i nikad 
prije nije stupio u prostrano more snijega. Ono se 
tu rasprostrlo sa svojim nepomičnim sniježnim valo¬ 
vima, kojima je vjetar otpuhnuo nešto pahuljica, kao- 
što otkida pjenu sa valova morskih. Jedan ledenjak, 
ako se može tako da kaže, pruža ruku drugomu, 
svaki je od njih staklena palača Ledene djevice, 
kojoj je jedina moć i radost da hvata i pokapa. 
Sunce je žarko palilo, snijeg se blještao kao da je 
posut dijamantima plavkasta sjaja. 

Bezbroj kukaca, a osobito leptira i pčela, ležalo 
je mrtvo na snijega. One u se usudile odletjeti pre¬ 
visoko ili ih je previsoko odagnao vjetar, pa su kraj 
te zime morale svakako da propadnu. Oko Wetter- 

horna visio je poput klupka crne vune gust oblak. 
On je padao sve niže, a u njem se sve vise jačao 
»fohn«, kojega je on krio u sebi. Njegova se snaga 
morala da digne strašno i razorno, kad bi udario. 
Dojam cijeloga puta, noćivanje ovdje u brdima, put 
slijedećega dana, duboki klanei među klisurama, koje 
je voda urezala u davna vremena u te tvrde stijene, 
sve je to ostalo nezaboravno u Rudičinim mislima. 

Neka napuštena kamenita zgrada onkraj snijež- 
noga mora pružila im je u noći utočište. Tu su našli 
drvena ugljena i jelovih grana; začas plamsala je 
vatra i bilo je priređeno noćište, kako se najbolje 
moglo. Ljudi posjedali su oko vatre, zapušili su iz 
svojih lula i krijepili su se toplim, mirisavim 
pićem, koje su si sami priredili, I Rudi je od toga 
dobio isvoj dio. Razgovor se kretao oko tajnovitog 
bića alpinskih krajeva, oko čudnovatih ogromnih 
zmija u dubokim jezerima, oko noćnih prikaza, čete 
sablasti, koja uspavana čovjeka kroz zrak nosi u 
divni ploveći grad Veneciju, oko divljega pastira, 
koji svoje crne ovce goni preko pašnjaka. Oni do¬ 
duše tih ovaca nijesu vidjeli, ali su čuli zvek njihovih 
zvonaca i neprijatno zavijanje stada. Rudi je slušao 
radoznalo, ali bez straha, jer straha nije poznavao. 
I dok je slušao, pričini mu ise kao da razbire sablasno 
muklo zavijanje. Postajalo je sve glasnije i jasnije, 
čuli su ga i ljudi, prekinuli su svoj razgovor, slušali 
i pozvali Rudicu, neka ne spava. 

To je duvao »fohn«, snažni vjetar, koji se s »brda 
ruši u doline i svojom žestinom krši drveće, kao da 
je trska, te prenosi kuće s jedne strane riječne obale 
na drugu onako, kako mi premještamo šahovske 
figure. 

Tek iza jednog sata rekli su Rudici, da je sad 
prošlo te da sad može spavati, a on, umoran od 
hoda, zaspi kao na zapovijed. 

Slijedećeg dana krenu rano ujutro. Sunce je 
malom Rudici pokazivalo danas nova brda, nove 

ledenjake i sniježne poljane. Prešli isu granicu kan¬ 
tona Wallisa i nalazili su se s druge strane brda, 
koje se je vidjelo iz Grindelwalda, ali su još uvijek 
bili vrlo daleko od nove dječakove domovine. Drugi 
klanei, drugi pašnjaci, šume i kameni putevi otkri¬ 
vali su se pred njima, pokazivale su se druge kuće, 
drugi ljudi. Ali svi ljudi, koje je viđao, bili su nakaze, 
odvratna, debela, bjelkasta lica, a vrat im je bio 
komad mesa, koji je teško i gadno visio dolje. Bili 
su to slaboumnici. Jadni i bolesni vukli su se dalje 
i buljili glupim očima u strance, koji su se pribli¬ 
žavali, Najgore su izgledale žene. Što, zar takovi 
ljudi žive u njegovoj novoj domovini? 

III. 

Stric. 

U stričevoj kući, u koju je ušao Rudi, bili su 
ljudi, hvala Bogu, onakovi, kakove je on običavao 
gledati. Jedan jedini slaboumnik stanovao je u 
njoj, samo na neko vrijeme, neki siromašni glu¬ 
pavi momak, jedan od onih siromašnih stvorova, 
koje porodice kantona Wallisa poradi njihova si¬ 
romaštva i napuštenosti naizmjence uzdržavaju, te 
ostaju u svakoj kući po nekoliko mjeseci. Siromašni 
Saperli bio je upravo ovdje, kad je Rudi stignuo. 
Stric je bio još snažan lovac, a osim toga ra¬ 
zumio se i u bačvarstvo, Njegova žena bila je ma¬ 
leno, živahno stvorenje s licem poput ptice, orluj- 
skim očima i dugačkim vratom sasvim pokrivenim 
pahuljicama. 

v Rudici bilo je sve novo: odjeća, život i običaji, 
pače i jezik. Ali jezik je dječje uho doskora naučilo 
i razumjelo. Prema kući njegova djeda po majci, 
opažalo se ovdje svagdje neko blagostanje. Soba, 
u kojoj su stanovali, bijaše veća. Zidovi bili su ure¬ 
šeni rogovima divokoza i sjajno olaštenim puškama, 
a iznad vrata visjela je slika Majke Božje, Ispred 

nje stajale su svježe alpske ruže i zapaljeno 
kandilo. 

Stric bijaše, kako već rekosmo, jedan od naj¬ 
vrsnijih lovaca na divokoze u tom kraju, a osim toga 
najspretniji i najbolji vodič. Činilo se, da će Rudi 
doskora u kući postati ljubimac. Svakako da su u 
kući imali već ljubimca; to bijaše stari, slijepi i gluhi 
lovački pas, koji više nije mogao da obavlja nika- 
kovu službu, ali ju je nekad vjerno i vrijedno obav¬ 
ljao. Nijesu zaboravljali vrednoću te životinje za 
prošlih godina i zato je sada pripadala k porodici i 
trebala da se dohrani do smrti. Rudi je gladio psa, 
ali taj nije htio da se zabavlja sa strancem. A Rudi 
je do sada bio jošte stranac. Ali nije dugo trebao 
da ostane strancem. Doskora se udomio u kući i 
zavukao u srca. 

»Tu u kantonu Wallisu ne živi se tako loše,« 
govorio je stric. »Imamo divokoza, one ne izumiru 
tako brzo kao kozorazi. Sad je ovdje mnogo bolje 
nego u stara vremena. Koliko god se pripovijedalo, 
naše je vrijeme ipak bolje. Vreća se probušila, pa 
svjež dah vjetra duva sada kroz našu zatvorenu do¬ 
linu. Kad propadne zastarjelo i proživjelo, uvijek se 
javlja nešto bolje,« reče stric te stane govoriti 
mnogo. Zatim je pripovijedao o svojim mladim godi¬ 
nama, koje je proživljavao onda, dok je Rudičin otac 
bio jošte snažan muž, kad je još Wallis, kako je on 
govorio, bio zatvorena vreća sa mnogo nemoćnih 
ljudi, jadnih slaboumnika. »Ali došli su francuski 
vojnici; oni su bili pravi liječnici. Ubijali su bolesti, 
ali usto i ljude. Ali biti znadu Francuzi, znaju da 
dijele udarce na razne načine. A i Francuskinje 
umiju da biju«. Usto mahne prijazno glavom svojoj 
ženi, koja je također bila rođena Francuskinja. 
»Francuzi razumiju majstorski tući kamenje. U kli¬ 
sure usjekli su simplonsku cestu i sagradili tamo pu 
tako, da sad mogu reći trogodišnjem djetetu: Pod 
dolje u Italiju, samo se drži uvijek ceste, i to malo 

stvorit će se dolje u Italiji, ako se samo ne makne 
s ceste«. Na to stric zapjeva jednu francusku pjesmu 
i us kliknu »Živio Napoleon Bomaparte!« 

Tada je Rudi prvi puta čuo o Francuskoj i o 
Lyomu, velikom gradu na Rhomi, gdje je stric bio. 

Stric je mislio, da će Rudi za nekoliko godina 
postati sigurno vrstan lovac na divokoze, jer ima 
za to dara i on ga nauči držati pušku, ciljati i ispa¬ 
ljivati. Za vrijeme lova uzimao ga je sa sobom na 
bregove, davao mu je piti tople ikrvi divokoze, 
koja će, Ikako se tamo vjeruje, oduzeti lovcu strah 
od vrtoglavice. Naučio ga je, u koje se vrijeme na 
raznim stranama bregova običavaju spuštati lavine 
o podne ili predvečer, prema djelovanju sunčanih 
zraka. Upozoravao ga je na to, da dobro promatra 
divokoze, te da od njih nauči, kako se iza skoka 
mora pasti na noge i ustaviti se. Kad u klancu iz¬ 
među^ klisura nema potpore za nogu, onda se mora 
da se u P re laktovima, te da se uz pomoć 
mišića ,na listovima i stegnima čvrsto prihvati. Pa 
i sama šija može se u slučaju potrebe upravo upiti 
u klisuru. Kazivao mu je, da su divokoze oprezne 
\ da postavljaju predstraže, ali da lovac mora biti 
još oprezniji i mora gledati da ih nadmudri. On 
znade da ih na vrlo veseli način prevari. Objesi 
svoj kaput i šešir na štap, pa divokoze za odijelo 
misle, da je čovjek. Tu je šalu učimo stric jednoga 
dana, kad je Rudi bio s njim u lovu. 

Staza preko klisure bijaše uska, zapravo je nije 
ni bilo, nego se tek nalazila sasvim neznatna ograda 
tik uz vrtoglavi ponor. Na njoj se snijeg napola oto¬ 
pio, a kamenje bilo je tako istrošeno, da se je kod 
hoda samo od sebe kršilo. Stric je za to, koliko god 
Jf dugačak, legao ma zemlju i puzao naprijed. 
Svaki kamenčić, koji se otkinuo, padao je, udarao, 
skakao i kotrljao se, te se odbijao od stijene na 
stijenu, sve dok se nije smirio u tamnoj dubini. 
Stotinu koračaja iza trica na posljednjoj čvrstoj 

klisuri, stajao je Rudi i opazio, kako u zraku iznad 
strica, lebdi ogroman jastrijeb, koji je svojim uda¬ 
ranjem ikrila htio da strovali u ponor tog crva, koji 
g miž e, da se pretvori u strvinu, da mu postane 
hranom. Stric je gledao samo divokozu, koja se 
pojavila sa svojim mladim onkraj ponora. Rudi nije 
ni okom trenuo, nego je promatrao pticu, znao je 
šta ona hoće, te je za to zadržao ruku na kokotu, 
da može brzo opaliti. Uto se divokoza spremi na 
skok, stric odapne, i životinju pogodi smrtonosno 
tane, dok je kozle, koje je čitav svoj život provelo 
u bijegu i pogibelji, pobjeglo u velikim skokovima. 
Ogromna ptica prestrašena praskom, udari drugim 
smjerom, a stric nije ništa znao o pogibelji, u kojoj 
se nalazio, te mu je to kazao tek Rudi. 

Kad su se sada vrlo dobre volje otpravili na 
put i dok je stric fićukao jednu pjesmicu iz svojih 
mladih dana, zaori najednom neki čudnovati glas u 
nevelikoj daljini. Oni su stali gledati na sve strane, 
pogledali su i gore, a tamo na visini, na kosom pro¬ 
planku klisure uzdignuo se sniježni pokrov i zata¬ 
lasao se kao kad vjetar dune pod rasprostrt komad 
platna. Uzdignuti valovi iznenada se uleknu i či¬ 
nilo se, kao da se razdvajaju u zapjenjene virove, 
koji su se s praskom poput mukle grmljavine rušili 
dolje. To je padala lavina, ali ne preko Rudice i 
njegova strica, ali vrlo blizu njih. 

»Drž se čvrsto, Rudi«, usklikne on. »Svom sna¬ 
gom, čvrsto«. Rudi obuhvati najbliže drvo, a stric se 
popne iznad njega u granje drveta i čvrsto se pri¬ 
hvati, dok se lavina spuštala dolje, mnogo metara od 
njih. Ali oluja, koju je ona uzdignula i vihor, koji ju 
je pratio, lomio je i kršio naokolo drveće i grmlje, 
kao da su suhe trstike i bacao ih daleko naokolo. 
Rudi bude bačen na tle, deblo, za koje se on držao, 
bilo je kao prepiljeno, a krošnja je odletjela daleko 
na stranu. Između skršenih grana ležao je razmr- 
skane glave stric. Ruka mu je bila još topla, ali se 

lice nije moglo prepoznati. Blijed i dršćući stajao je 
Rudi, To je bila prva strahota u njegovu životu, prvi 
osjećaj straha, koji je oćutio. S viješću o smrti dođe 
kasno navečr kući, u koju se sad uselila žalost. Bez 
riječi i bez suza stajala je žena, i tek kad su donijeli 
lješinu, provali iz nje bol. Siromašni slaboumnik za¬ 
vuče se u svoj krevet i čitav ga dan ni jesu viđali. 
Predvečer dođe k Rudici. 

»Napiši mi jedno pismo. Saperli ne zna pisati. 
Ali Saperli može pismo odnijeti na poštu«. 

»Pismo za tebe«, upita Rudi. »A komu?« 

»Gospodinu Isusu«. 

»Koga misliš time?« 

I suludi čovjek, koga su zvali kretenom, pogleda 
Rudicu ganutljivim pogledom i reče za tim svečano 
i pobožno: »Isusa Krista. Saperli će mu poslati pismo 
i on će ga moliti, da Saperli mora ovdje u kući 
mrtav ležati, a ne ovaj čovjek«. 

Rudi mu stisne ruku: »Pismo ne će doći na svoj 
cilj. Pismo nam ga ne će vratiti«. 

Rudici bilo je teško, da mu razjasni nemoguć¬ 
nost, 

»Sad si ti potpora kuće«, reče mu pomajka. I 
Rudi je to doista postao. 

IV. 

Babeta* 

»Tko je najbolji strijelac u kantonu Wallisu?« 
No, pa to su znale div »koze. »Čuvaj se Rudice!« 
mogle bi bile one reći, »Tko je najljepši strijelac?« — 
»Pa svakako Rudi!« govorile su djevojke, ali one 
nisu k tome dodavale; »čuvaj se Rudice!« Pa ni 
same ozbiljne majke nijesu toga govorile, jer je on 
njih isto tako prijazno pozdravljao kao mlade dje¬ 
vojke. On bijaše smion i dobre volje, obrazi su mu 
bili opaljeni, zubi bijeli, a oči su mu sjale crno poput 
ugljena. Bijaše lijep čovjek, a tek mu je bilo dva¬ 
deset godina. Ledena voda nije mu se činila hladnom, 

kad je u njoj plivao; u vodi se znao vrtjeti i okretati 
kao riba, verao se kao nitko drugi, lijepio se uz 
klisure kao puž. U njem bilo je života, mišice i tetive 
bijahu mu oojelne. To je dokazivao i kod skakanja; 
ta mačak ga je tomu najprije naučio, a kasnije i 
divokoze. On bijaše najpouzdaniji vodič, te bi si tom 
službom mogao skupiti čitav imetak. Za bačvarstvo, 
u kojemu ga je stric također podučio, nije imao 
smisla. Njegova radost i čežnja bio je lov na divo¬ 
koze, a ni to ne donosi manje novca. Rudi bijaše, 
kako se govorilo, dobra partija, tek da nije težio 
iznad svoga položaja. Bio je plesač, o kojemu su 
sanjale djevojke, a koja ta je na nj i bdijući mislila. 

»Mene je kod plesa poljubio!« rekla je učiteljeva 
Aneta svojoj najmilijoj prijateljici, a to ne bi smjela 
kazati ni svojoj najmilijoj prijateljici. Ali takove se 
stvari teško zadržavaju za se. One su poput pijeska 
u šupljoj vreći. Doskora se znalo, da Rudi, kakogod 
bijaše inače dobar i pošten, kod plesa ljubi, a nije 
ni poljubio onu, koju bi bio najradije poljubio. 

»Pripazite samo!« reče jedan stari lovac. »On 
je poljubio Anetu; počeo je s A, pa će izljubiti re 
dom čitavu abecedu«. 

Sve, što su klepetuše mogle da dosad o njem 
saznadu, bio je taj poljubac kod plesa, a on je doista 
poljubio Anetu, ma da ona nije nikako bila odabra¬ 
nica njegova srca. 

Dolje u blizini Bexa, između velikih oraha, tik 
uz jedan maleni nagli gorski potok stanovaše bogati 
mlinar. Kuća, velika trokatna zgrada s malim tor- 
njićima, bijaše pokrivena crijepom i obijena limenim 
pločama, koje su za sunčanih dana i mjesečine na¬ 
daleko odsijevale. Na najvišem tornju bijaše kao 
vjetrenica postavljena sjajna strelica, koja je pro¬ 
lazila kroz jednu jabuku. Time se trebalo označiti 
Tellovo strijeljanje. Mlin je već po spoljašnosti po¬ 
kazivao imućstvo te je izgledao lijep i uredan. Sli¬ 
kar, koji bi ga ugledao, sasvim se nesvijesno mašao 

kičice, da ga naslika, ali mlinareva se kćerka nije 
mogla naslikati, nije se dala opisati. Tako je bar 
tvrdio Rudi, dok je njezin lik živio u njegovu srcu. 
U njem su sjale njezine oči tako, da je sve plamtjelo 
žarkim plamenom. Taj je požar nastao isto tako 
iznenada kao i svaka vatra, a najčudnovatije kod 
toga bilo je to, što mlinareva kćerka, lijepa Babeta, 
o tom nije imala ni pojma. Ta ona i Rudi nijesu u 
svom životu još ni dvije riječi međusobno progo¬ 
vorili. 

Mlinar bijaše bogat, a bogatstvo bijaše uzro¬ 
kom, što se mnogi nijesu ni usuđivali pomisliti na 
Babetu. Ali Rudi je mislio: »Ništa nije tako visoko, 
da se ne bi moglo dokučiti. Mora se verati, a ne 
pada se, ako se ne misli, da će se pasti«. Taj je 
nauk donio sa sobom od kuće. 

Desilo se, da je Rudi imao posla u Bexu. To u 
ono vrijeme nije bio baš neznatan put, jer današnja 
željeznica još nije bila izgrađena. Od Rhonskoga le¬ 
denjaka, uz podnožje Simplona, prostire se između 
mnogih brda široka dolina Wallisa sa svojom ve¬ 
likom rijekom Rhonom, koja često nabuja te po 
plavljuje i uništava sva polja i puteve. Između gra¬ 
dova Siona i St. Maurice-a dolina zavija, svija se 
poput lakta i sužuje se ispod Maurice-a tako, da 
ima mjesta samo za riječno korito i kolni put. Kao 
straža kantona Wallisa, koji ondje svršava stoji tu 
na brijegu jedna stara kula i gleda preko kamenog 
mosta prema carinarnici preko na drugoj strani. 
Tamo počinje kanton Waadrt, a najbliži grad u njem 
je Bex. Tamo preko na svakom koraku opaža se 
sve veće obilje i plodnost, hoda se kroz vrt oraha 
i kestena. Ovdje ondje iskrsavaju čempresi i šipci; 
toplo je kao na jugu, kao da se već došlo dolje u 
Italiju. 

Rudi prispije u Bex, obavi svoj posao, ogleda 
se, ali ne opazi nijednoga mlinarskog momka, a 
kamoli Babetu. Nije bilo tako, ikako je trebalo biti. 

Nastane večer; zrak bijaše nasićen mirisom 
divlje metvice i rascvatenih lipa. Oko zelenih brda 
ovijala se prozračna modra koprena. Posvuda vla¬ 
dao je duboki mir, ne kao u snu, ne kao u smrti, ne, 
bijaše kao da cijela priroda zadržaje dah, kao da 
se odjenula tim svečanim mirom, da se njezina 
slika može snimiti na modrom nebeskom platnu. 

Ovdje ondje uzduž cijeloga polja stajali su iz¬ 
među drveća visoki stupovi, što su držali brzojavne 
žice, koje su prolazile mirnom dolinom. Na jedan 
od tih stupova naslanjao se neki predmet, tako 
nepomičan, da bi se bilo moglo pomisliti, da je 
kakav osušeni panj. Ali to bijaše Rudi, koji je 
ovdje stajao u tom času isto tako mirno kao i cijela 
njegova okolina. On nije spavao, a nije ni bio mrtav, 
ali kaošto kroz brzojavne žice prelijeću često veliki 
događaji iz svijeta, a da žica nijednim drhtajem, 
nijednim glasom toga ne odaje, tako su tamo kroz 
Rudijevu glavu prolazile misli, moćne, jake: sreća 
njegova života, njegove jedine, njegove stalne misli. 
Njegove su oči bile uprte u točku između lišća, u 
svijetlo, koje je dopirale iz mlinarove sobe, gdje je 
stanovala Babeta. Kako je Rudi nepomično ovdje 
stajao, moglo se misliti da cilja na koju divokozu, 
ali on je sam u ovaj čas nalikovao divokozi, koja 
može da dugo stoji kao isklesana iz pećine, i onda 
iznenada, ako se samo skotrlja kamen, skoči i odjuri. 
A to je upravo učinio i Rudi. Jedna se misao sko- 
trljala kroz njegovu dušu. 

»Ne kloni duhom!« usklikne on. »Posjeti mlin! 
Kaži dobar večer mlinaru, dobar večer Babeti. Ne 
pada nitko, tko se ne boji da će pasti. Treba li da 
postanem Babetinim mužem, mora me ona ipak 
jednom vidjeti.« 

I Rudi se nasmije, razvedri se i pode k mlinu. 
On je znao, što hoće. On hoće da dobije Babetu. 

Zapjenjena rijeka šumjela je svojom žućkasto 
bijelom vodom, lipe i vrbe naginjale su se duboko 

preko šumne vode. Brzo je stupao Rudi prema kući, 
ali kako se ono kaže u staroj dječjoj pjesmici: 

»U mlinarevu domu 
Ni žive duše nema, 

Tek jedna mala mačka 
Na stubama drijema.« 

Mačka iz sobe stajala je na stubama, zgrbila se 
i rekla: »Mijau!« Ali Rudi nije sad imao nikakova 
smisla za taj govor. On pokuca. Nitko to nije čuo, 
nitko nije otvorio. »Mijau!« reče mačka. Da je Rudi 
bio malen, bio bi razumio govor životinje i čuo, da 
je mačka rekla: »Nema nikoga kod kuće!« Ali tako 
morao je preko do mlina, da se tamo obavijesti. 
Tamo su mu sve rekli. 

Gospodar nalazi se na putu, daleko u gradu In- 
terlakenu, »inter lacus, između jezera«, kako mu je u 
školi to bio rastumačio učitelj, Anetin otac. Tako je 
daleko bio mlinar otputovao i poveo sa sobom 
Babetu. Tamo se slavila velika streljačka svečanost, 
sutra je imala da počne i potraje osam dana. Švaj- 
carci iz svih njemačkih kantona imali su se ondje 
sastati. 

Siromašni Rudi! Moglo bi se reći, da baš nije 
pogodio najsretnije vrijeme za dolazak u Bex. Sad 
se mogao opet mirno vratiti kući. A on to i učini: 
udari preko St. Maurice-a i Siona prema svojoj 
dolini, prema svojim brdima. Ali zato ipak nije iz¬ 
gubio nadu. Kad je slijedećeg jutra izašlo sunce, 
njegova se dobra volja već odavna povratila. Ta 
nikad ga ona nije ostavljala na dugo vrijeme. 

»Babeta je u Interlakenu mnogo dana puta 
odavde«, govorio je sam sebi. »Donde je dalek put, 
kad se ide glavnom cestom, ali on nije ni izdaleka 
tako dug, kad se vere preko bregova, a to je upravo 
put za lovca na divokoze. Tim sam putem već prije 
prolazio, ta tamo je preko moja domovina, gdje sam 
kao dijete živio kod djeda. A osim toga je u Inter- 

lakenu i streljačka svečanost. Ja želim da na njoj 
budem prvi, a prvi hoću da budem i kod Babete, 
ali tek pošto se s njom upoznam.« 

S laganim telećakom, u koji je spremio svoje 
nedjeljno odijelo, s puškom i lovačkom torbom preko 
ramena, uspne se Rudi na brdo i pođe kratkim pu¬ 
tem, koji je ipak bio dosta dugačak. Ali streljačka 
je svečanost tek danas počela, a traje više od ne¬ 
djelje dana. Reklo se, da mlinar i Babeta ostaju 
cijelo to vrijeme kod svojih rođaka u Interlakenu. 
Rudi pođe preko Gemmi i htjede se spustiti kod 
Grindelwalda. 

Veselo i smiono stupao je naprijed kroz svježi, 
okrepljujući gorski zrak. Doline se spuštale sve niže, 
vidokrug se širio; tu vršak pokriven snijegom, tamo 
vršak pokriven snijegom, a zatim bijela alpinska 
kosa, koja se sjala nadaleko. Rudi poznavao je 
svako od ovih brda. Stupao je ravno prema Schreck- 
homu, koji je svoj bijelo naprašeni kameni prst 
pružao visoko u modri zrak. 

Napokon je prešao preko sljemena brda. Paš¬ 
njaci naginjali su se prema dolini njegove domovine. 
Zrak bijaše lagan, njegovo srce bijaše lagano. Brdo i 
dolina bili su posuti cvijećem i zelenilom, a srce 
bilo mu je puno mladenačkih misli: nikad se ne 
stari, nikad se ne umire; treba živjeti, gospodovati, 
uživati! Slobodan kao ptica, lagan kao ptica bijaše 
on. A preko njega letjele su laste i cvrkutale kao u 
njegovu djetinjstvu: »Vi i mi! Mi i vi!« Sve je bilo 
let i radost. 

Dolje ležala je baršunaista zelena livada, po 
kojoj su još jednako bile razasute smeđe drvene 
kućice. Ltitschina se mrmljajući i pljuskajući viju¬ 
gala kroz dolinu poput zmije. Vidio je ledenjak sa 
svojim stakleno zelenim rubovima, svojim dubokim 
klancima; vidio je najgornji i najdonji ledenjak. 
Zvona s crkvica na brijegu zvonila su preko k nje¬ 
mu, kao da mu žele nazvati dobrodošlicu u nje¬ 

govoj domovini. Srce mu je udaralo jače, širilo se, 
tako da je na čas iz njega nestalo Babete. Tako 
mu je veliko postalo srce, tako puno uspomena. 

Prolazio je opet istim putem, gdje je kao malen 
dječak s ostalom djecom stajao na rubu jarka i 
prodavao izrezbarene drvene kućice. Tamo gore, 
iza one jele, stajala je još djedova kuća. Sad su u 
njoj stanovali .stranci. Prema njemu dotrčala su 
putem djeca, htjela su da nešto utrže. Jedno od 
njih pruži mu jednu alpsku ružu. Rudi je uzme kao 
dobar znak i pomisli na Babetu. Doskora je stignuo 
do mosta u dolini, gdje se sjedinjuju obje Liitschine. 
Bjelogorica postajaše sve češća, a oraisi bacali su 
sjenu. Sad opazi, kako se vijori barjak, bijeli krst 
na crvenoj podlozi, kakav imadu Švajcari i Danci. 
Pred njim ležao je Interlaken. 

U Rudičinim mislima bijaše to doista grad nad 
gradovima. Švajcarski grad u nedjeljnom ruhu. On 
ne bijaše kao ostali maleni gradovi: mnoštvo teških 
kamenih kuća, zdepastih, tuđih i otmenih; ne, ovdje 
se činilo kao da su se drvene kućice zgora s bregova 
zaletjele dolje u zelenu dolinu k bistroj brzoj poput 
strijele rijeci te da su se tu malo unutra, a tamo 
više napolje postavile u red, da stvore ulicu. Naj- 
krasnija od svih ulica svakako se dobrano podigla 
otkad je Rudi kao dijete posljednji put bio ovdje. 
Činilo mu se, da su se ovdje poredale sve one dra¬ 
žesne drvene kućice, koje je izrezbario djed i kojih 
je kod kuće bila puna polica, pa da su one ovdje 
isto tako snažno porasle kao i stari kesteni. Svaka se 
kuća zvala hotel, prozori i doksati isticali su se 
odličnom rezbarijom, koja je svojom ljepotom i njež¬ 
nošću davala svemu neki osobit čar, a pred svakom 
se kućom prostirao dražestan cvjetnjak sve do široke 
makadamizirane ceste. Uz nju stajale su kuće samo 
s jedne strane, jer bi inače bile sakrile svježu zelenu 
livadu tik pred njom, po kojoj su pasle krave sa svo¬ 
jim klepkama, koje su upravo tako zvečale kao na 

visokim planinama. Livada bila je opkoljena visokim 
brdinama, koja su se usred nje rasklapala, tako da 
se mogla vidjeti Jungfrau, to najljepše od svih švaj- 
carskih brda, ta sjajna snijegom pokrivena gora. 

Koliko je tu bilo mnoštvo urešene gospode i 
gospođa iz stranih zemalja, kakova vreva domaćih 
ljudi iz raznih kantona. Strijelci nosili su na šeširu 
svoj broj sa streljane. Posvuda orila se glazba i 
pjesma, čule su se orguljice i trublje, dozivanje i 
buka. Kuće i mostovi bili su okićeni stihovima i zna¬ 
kovima. Barjaci i zastave su se vijale, a puške oda- 
pinjale hitac za hicem. To bijaše najljepša glazba u 
Rudičinim ušima; među svim tim on je sasvim zabo¬ 
ravio na Babetu, radi koje je jedino došao ovamo. 

Strijelci gurali su se, da gađaju u cilj. Rudi se 
doskora našao među njima i bijaše najspretniji i 
najsretniji. Uvijek je pogodio u sredinu crnoga polja. 

»Ta tko je taj strani mladi lovac?« pitalo se 
svuda. »On govori francuskim jezikom, kakovim go¬ 
vore u kantonu Wallisu. Ali on govori sasvim razum¬ 
ljivo i naš jezik!« govorili su jedni. »Kažu, da je kao 
dijete živio ovdje u okolici, u Grindelwaldu!« znao 
je netko da izvijesti. 

U tom mladiću bilo je života; oči su mu sjale, 
pogled i ruka bijahu mu sigurni. Smjelost rađa sreću, 
a smion je Rudi bio uvijek. Doskora je već i tu imao 
oko sebe velik broj prijatelja, štovali su ga i klanjali 
mu se, te mu je Babete gotovo sasvim nestalo iz 
misli. Uto mu se iznenada spusti na rame jedna teška 
ruka, a grub glas progovori mu francuskim jezikom: 
»Vi ste iz kantona Wallisa?« 

Rudi se okrene, i opazi crveno veselo lice i de¬ 
belo tijelo. To bijaše bogati mlinar iz Bexa. On je 
svojim širokim tijelom sakrivao dražesnu Babetu, ali 
ona mu je ipak brzo provirila iza leđa svojim sjajnim 
tamnim očima. Kao dokaz, da je taj lovac iz njegova 
kantona, služilo je bogatomu mlinaru samo to, što je 
odapinjao najbolje hice i što su ga najviše slavili. 

Rudi bijaše doista dijete sreće. Ono, za čim je pu¬ 
tovao ovamo, ali na što je, pošto je stignuo na mje¬ 
sto, gotovo zaboravio, to je samo došlo do^ njega. 

Kad se zemljaci sretnu daleko od domovine, oni 
se poznaju i odmah se stanu razgovarati. Rudi je 
kod streljačke svečanosti svojim gađanjem bio ja¬ 
mačno prvi, isto tako kaošto je mlinar kod kuće u 
Bexu bio prvi radi svoga mlina i novca, te su si zato 
oba ta čovjeka stisnula desnice, što nikad prije ne 
bi bili učinili. I Babeta pružila mu je srdačno ruku, 
a on joj je odvratio stisak i tako je pogledao, da je 
kod toga sasvim pocrvenila. 

Mlinar je pripovijedao o dugom putu, koji su 
prevalili, o mnogim gradovima, koje su vidjeli. To je 
bio priličan put. Oni su se najprije vozili parobro¬ 
dom, a zatim željeznicom i poštanskim kolima. 

»Ja sam pošao kraćim putem«, reče Rudi. »Pre¬ 
šao sam bregove. Nijedan put nije tako visok, a da 
se njime ne bi moglo proći«. 

»Ali i vrat kod toga slomiti«, reče mlinar. »A vi 
mi izgledate upravo tako, kao da ćete jednom skršiti 
vrat; tako ste smioni«. 

Nitko ne pada, tko ne misli, da će pasti!« od¬ 
govori Rudi. 

Mlinarevi rođaci u Interlakenu, kod kojih ^ su 
mlinar i Babeta bili u posjetima, zamolili su Rudicu, 
da ih kojiput pohodi; ta on je iz istoga kantona kao 
i oni. To je bila za namjere našega Rudice vrlo po¬ 
voljna ponuda; sreća je bila uza nj, kaošto je uvijek 
s onim, koji se pouzdaje sam u se i koji uvijek misli 
na ono: »Pomozite si ljudi sami, pa će vam i Bog 
pomoći«. 

Rudi sjedio je u kući mlinarevih rođaka, kao da 
pripada k porodici. Uskliknuli su »živio« najboljem 
strijelcu, a i Babeta se s njim kucnula, a Rudi se 
zahvalio za čast, koja mu je iskazana. 

Predvečer pošli su svi lijepom cestom uz krasne 
hotele ispod starih oraha. U njoj bijaše toliko svijeta, 

bijaše takova stiska, da je Rudi morao ponuditi Ba- 
beti ruku. Govorio je kako je veseo, što je našao 
ljude iz Waadta, jer su kantoni Waadt i Wallis do¬ 
bri susjedi. On je svoju radost tako iskreno i nehi¬ 
njeno iskazao, da se Babeti činilo, da mu mora zato 
stisnuti ruku. Oni su išli jedno uz drugo gotovo kao 
stari znanci, a ona, to maleno, dražesno stvorenje, 
bila je tako zgodna. Rudici se činilo, da joj tako 
dražesno pristaje, što upozorava na smiješnosti i pre- 
tjeranosti u odijevanju i modi, kojom su se isticale 
strane gospođe. To se međutim nije događalo zato, 
da se njima naruga. Babeta je dobro znala, da su to 
sigurno vrlo pošteni, što više dobri i ljubezni ljudi, 
jer je jedna takova otmena engleska dama bila nje¬ 
zina kuma. Ta se pred osamnest godina, upravo kad 
se Babeta krstila, nalazila u Bexu. Gna je Babeti 
poklonila onu skupocjenu iglu, koju je nosila na gru¬ 
dima. Njezina joj je kuma već dvaput pisala, a ove 
bi se godine trebala ovdje u Interlakenu sastati s njom 
i njezinim kćerima, starim usidjelicama, već blizu 
tridesete godine, kako je Babeta kazala. Ta njoj 
samoj bilo je tek osamnaest godina. 

Ta slatka, mala usta nisu nijednog časa miro- 
mala, a sve ono, što je Babeta kazivala, činilo se 
Rudici vrlo važnim. On je pak sam pripovijedao 
ono, što je imao da pripovijeda. Pripovijedao je* 
koliko je puta bio u Bexu, kako dobro poznaje mlin, 
koliko je puta vidio Babetu, koja ga sigurno nije 
nikad ni opazila. Kad je posljednji put došao k mlinu, 
i to sa svakojakim mislima, koje joj ne može reći, 
bili su ona i njezin otac daleko, vrlo daleko, ali 
ipak ne tako daleko, da on ne bi mogao preskočiti 
zid, koji mu je otvarao put. 

Da, tako je on govorio. A rekao je još mnogo 
toga. On joj je rekao, kako je voli, i da je došao 
samo rad nje, a ne radi streljačke svečanosti. 

Babeta je sasvim utihnula. Ono, što joj je povje¬ 
rio, bilo je za nju gotovo prevelik teret. 

I dok su oni tako išli, zašlo je sunce za visoke 
pećine. Jimgfrau uzdizala se u divoti i sjaju okru¬ 
žena zelenim vijencem blizih bregova. Mnogi ljudi 
ustavili su se i gledali su onamo; Rudi i Babeta pasli 
su također oči na toj uzvišenoj divoti. 

»Nigdje nije ljepše nego ovdje!« reče Babeta. 

»Nigdje!« ponovi Rudi i kod toga pogleda Babetu. 

»Sutra moram otići«, doda zatim odrezano. 

»Posjeti nas u Bexu!« šapne mu Babeta. »To 
će razveseliti moga oca«. 


V. 

Na povratku. 

Ah, kako je mnogo toga imao da nosi Rudi, kad 
je slijedećeg dana pošao preko visokih brda kući. 
Da, imao je tri srebrena pokala, dvije divne puške i 
srebrenu posudu za kavu, koja se mogla dobro upo¬ 
trijebiti u vlastitom gospodarstvu. Međutim to sve 
nije bilo ono najteže. Nešto važnije, jače nosio je on, 
ili bolje, nosilo je njega preko brda kući. Ali vrijeme 
bilo je oštro, nebo sivo, tmurno i teško. Oblaci spu¬ 
štali su ise kao žalobne koprene preko uzvisina i 
zastirali vrhove brda, koji su nadaleko sjali. Iz du¬ 
bokih šuma odzvanjali su posljednji udarci sjekire., 
a niz brda rušila su se debla, koja isu izdaleka iz¬ 
gledala kao sitna rezbarija, a izbliza kao teški jar¬ 
boli. Lutschina šumjela je svojim jednoličnim akor¬ 
dima, vjetar je hujio, a oblaci plovili. Iznenada se 
stvori tik uz Rudicu jedna mlada djevojka, koju nije 
opazio prije dok mu se nije našla tik uz bok, I ona 
je htjela preko brda. Njezine su oči imale neku 
čudnovatu snagu, moralo se gledati u njih, bile su 
tako osobito prozirne, tako duboke i tako bezdane. 

»Imaš li dragana?« upita je Rudi, Njegove su se 
misli kretale samo oko toga, da se mora imati drago. 

»Nemam ja!« reče djevojka i nasmije se, ali se 
činilo, da ne govori istinu. »Nemoj da zaobilazimo I« 

nastavljaše ona, »Moramo se držati više desno; to 
je kraći put!« 

»Da, da upadnemo u ponor!« odvraćao je Rudi. 
»Ne poznaješ put bolje, a opet hoćeš da budeš vo¬ 
dičem?« 

»Ta ja baš poznajem put i imam sve svoje misli 
na okupu. Tvoje jamačno još borave dolje u dolini. 
Tu gore mora se misliti na Ledenu djevicu. Govore 
ljudi, da ona ljudima nije dobra«. 

»Ja je se ne bojim!« doda Rudi. »Ona me je 
morala pustiti, kad sam još bio dijele, pa ću joj 
valjda i sada, kad sam stariji, izmaknuti«. 

Mrak je postajao sve gušći, kiša je padala, 
došao je i snijeg; on je sjao, on je zablještavao. 

»Pruži mi ruku, da ti mogu pomoći kod uspi¬ 
njanja!« reče djevojka i dotaknu ga se ledenim 
prstima. 

»Ti da meni pomažeš?« usklikne Rudi. »Nikad 
još kod uspinjanja nijesam zatrebao ženske pomoći!« 
On pode brže, dalje od nje. Sniježna ga je vijavica 
uvijala kao u neki zastor, vjetar je huijio, a iza sebe 
čuo je, kako se djevojka smije i pjeva. Tako je čudno 
zvučilo. Ledena je djevica imala u svojoj službi to¬ 
liko začaranih sablasti. Rudi je čuo o tom, kad je 
kao dijete na svojem putovanju preko brda noćio 
ovdje gore. 

Snijeg je padao sve rjeđe, oblaci su bili ispod 
njega. On se ogleda; nije se više nitko vidio, ali on 
je čuo smijeh i »jodlanje«, a to je zvučilo tako, kao 
da ne potječe od čovjeka. 

Kad je Rudi napokon stignuo na najviši vrh 
brda, gdje se gorska staza spušta prema dolini 
Rhone, opazi u jasnom modrom zraku, u smjeru 
prema Chamouny^ju dvije sjajne zvijezde, i on po¬ 
misli na Babetu, na se, na sreću i kod tih mu misli 
postane tako toplo. 

VI. 

Posjet u mlinu. 

»Donosiš u kuću stvari, kakove pristaju go¬ 
spodi!« rekla ije stara pomajka, a njezine čudnovate 
oritij-ske oči zabljesnule su i ona stane okretati svoj 
mršavi vrat u još čudnovatijim zavojima, »Uz tebe 
je sreća, Rudi! Moram te poljubiti, momče, moje 
drago momče!« 

I Rudi je dao, da ga poljubi, ali mu se na licu 
vidjelo, da se samo s teškom mukom snalazi u pri¬ 
likama, u tim sitnim domaćim brigama, »Kako si 
lijep, Rudi!« reče stara žena, 

»Nemoj me kvariti!« odvrati Rudi smijući se, 
ali mu je ito ipak bilo ugodno, 

»I još jednom moram da ti rečem,« nastavi sta¬ 
rica, »uza te jie sreća!« 

»Da, to ti vjerujem!« odgovori on i pomisli na 
Babetu, 

Nikad prije nije tako kao sada čeznuo za du¬ 
bokom dolinom. 

»Oni su se sad već morali vratiti!« govorio je 
sam u sebi. »Već su prošla dva dana od određenoga 
roka. Ja moram u Bex.« 

I Rudi dođe u Bex, a mlinarevi bili su kod 
kuće. Primili su ga lijepo i izručili mu pozdrave od 
rođaka u Interlakenu. Babeta nije govorila mnogo, 
postala je šutljiva, ali su govorile njezine oči, a to 
je Rudici bilo sasvim dosta. Mlinar, koji je inače 
uvijek imao glavnu riječ, jer je bio priviknuo, da se 
svi smiju njegovim dosjetkama i šalama — ta i bio 
je bogati mlinar — čudnim je slučajem rado slušao, 
kako Rudi priča svoje lovačke pustolovine, tegobe 
i pogibelji, koje mora da podnese lovac na divokoze 
na visokim gorskim liticama. Pozorno je slušao, kako 
oni moraju puzati preko nesigurnih sniježnih ograda, 
koje su vjetar i nevrijeme prilijepili čvrsto o rub 
klisure, kako se moraju prevlačiti preko opasnih 

10 

mostova, koje je sniježna vijavica prevukla preko 
dubokih ponora. Rudi je kod toga izgledao tako 
smiono; oči su mu sjale, dok je pripovijedao o lo- 
vačkom životu, o lukavstvu i vratolomnim skoko¬ 
vima đivokoza, o bijesnom »lohnu« i strašnim ^ V1 J 
nama. On je vrlo dobro opažao, ikako mlinara ikod 
svakoga novog opisa sve više i više predobiva. Ali 
najviše ga je od svega zanijelo njegovo pričanje o 
velikom ijastrijebu i smionom kralju ptica, orlu. 

Nedaleko odavle nalazilo se u kantonu Wallisu 
orlujsko gnijezdo vrlo lukavo sagrađeno ispod jedne 
nadvijene klisure. U njem bilo je jedno mlado, koje 
se nije usudio nitko izvaditi. Jedan je Englez Kudici 



ponudio pred par dana šaku zlata, ako mu oga 
mladog orlića živa pribavi, »Ali,. sve ima svojih 
granica«, odgovorio je on. »Mladi orao ne da se 
izvaditi, Bila bi ludost, upuštati se u takav posao.« 

Teklo je vino, tekao je razgovor, ali se večer 
činila Rudici prekratkom, a ipak je već bila prošla 
ponoć, kad se opraštao iza prvog posjeta u mlinu. 
Još kratak čas gledala su svijetla kroz prozore 
između zelena granja. Kroz otvoren prozor na krovu 
dopuzala je mačka iz sobe, a uz žlijeb šetala je ku¬ 
hinjska mačka, - 

»Znadeš li, što je novo u mlinu?« upata mačka 
iz sobe, »Imamo tu u kući tajne zaruke. Otac jos 

ne zna ništa o tom. Rudi i Babeta cijele su večeri 
gazili jedno drugome na noge. Na mene su dvaput 
stali, ali ja ipak nisam mijauknula, jer bi to bilo 
pobudilo pozornost.« 

»A ja bih to ipak bila učinila!« odvrati ku¬ 
hinjska mačka. 

»Što se pristoji u kuhinji, to • se ne pristoji u 
sobi?« odvrati mačka iz sobe. »Ja bih samo htjela 
znati, što će reći mlinar, kad čuje za zaruke.« 

Da, što će reći mlinar, to bi htio i Rudi da zna. 
Ali Ipak nije mogao dugo čekati, da to sazna. I 
zato je iza nekoliko dana, u omnibusu, ikoji se ko¬ 
trljao preko mosta na Rhoni između Waadta i Wallisa, 
sjedio Rudi, dobre volje kao uvijek i zanosio se u 
divne sanje o pristanku, koji se nadao dobiti još 
danas. A kad je nastala večer i omnibus išao natrag 
istim putem, gledaj, evo u njem sjedio je opet Rudi 
i vozio se istim putem natrag, a u mlinu ponosila 
(se mačka iz sobe važnom novošću. 

»Znadeš li već, ti iz kuhinje? Mlinar sad zna 
sve. Sve je to čudnovato svršilo. Rudi je stignu o 
ovamo predvečer, pa su on i Babeta mnogo među 
sobom šaputati. Stajali su na hodniku upravo pred 
mlinarevom sobom. Ja sam im ležala do noigu, ali 
oni me nisu ni opažali, »Ja idem ravno unutra 
k tvome ocu!« reče Rudi, »ja mislim pošteno«. — 
»Hoćeš li, da te pratim?« upita Babeta, »Moja pri¬ 
su tnolst dat će ti smionosti!« — »Smionosti mi ne 
manjka!« doda Rudi, »ali ako budeš ti prisutna, mora 
se on barem suzdržati, hoće li ili ne će!« I na to 
pođu unutra. Pritom mi je Rudi stao na rep. On je 
strašno nespretan. Ja sam zamijauknula, ali ni on 
ni Babeta nisu imali uši, da me čuju. Oni otvore 
vrata i uđu oboje, a ja ispred njih, te skočim brzo 
na jedan naslon istolca, Ta nisam mogla znati, ikako 
će se duboko klanjati Rudi, Ali sad je došao red 
na mlinara, da upotrijebi svoje noge. Bez udaraca 
nogom nije naime prošla cijela stvar. Napolje kroz 

vrata i gore u brda k divokozama. Na njih može 
sad da cilja Rudi, a ne na našu malu Babetu!« 

»Ali šta se uz to govorilo?« upita kuhinjska 
mačka, 

»Govorilo? — Eto, govorilo se sve ono, što 
ljudi običavaju da govore kod uprosa: Ja ljubim nju, 
a ona ljubi mene; ako ima mlijeka u loncu za jedinoga, 
onda će ga biti u loncu dosta i za dvoje! — »Ali 
ona stoji mnogo previsoko za te!«, odvrati mlinar, 
»ta ona stoji, kako ti znaš, na brdu, na zlatnom brdu! 
Do nje se ne ćeš nikad popeti!« — »Ništa nije tako 
visoko, što se ne bi moglo dostići, ako se samo 
ozbiljno hoće!« reče Rudi, jer za odgovore nije ni¬ 
kad u neprilici, »Ali orlujsko gnijezdo ipak ti je 
previsoko; mladoga orla ipak ne možeš izvaditi, ta 
sam si to posljednji put kazao, A Babe ta stoji još 
više!« — »Ja ću ugrabiti oboje!« usklikne naglo 
Rudi, — »A ja ću ti je dati, ako mi pokloniš mla¬ 
doga orla živa«, odvrati mlinar i stane se tako 
smijati, da su mu navrle suze na oči, »A sad hvala 
ti za tvoj ljubazni posjet, Rudi; dođi opet sutra, jer 
onda ne će biti nikoga kod kuće! Zbogom, Rudi!« 
I Babeta mu također reče zbogom, ali tako tužno, 
kao mlada mačkica, koju su oteli od majke, »Za¬ 
dajem poštenu riječ!« progovori Rudi odrešito, 
»Ne plači, Babeto, donijet ću mladoga orla!« — 
»Ja se nadam, da ćeš skrhati vrat«, odvrati 
mlinar, »a onda smo te se riješili«. To kod 
mene znači, udarati nekoga nogom. Sad je Rudi 
otišao, a Babeta sjedi i plače, a mlinar pjevucka 
jednu njemačku pjesmicu, ikoju je naučio na putu. 
Ja ne ću radi toga žaliti, jer to ipak ne bi ništa po¬ 
moglo,« 

»Ali ipak se mora žalost uvijek bar izvana 
pokazati«, reče kuhinjska mačka. 

VII. 

Orlujsko gnijezdo. 

Veseo i glasan poklič zaori sa gorske staze. 
Razabirala se u njem volja i neustrašiva smionost. 
Bijaše to Rudi, koji je išao k svome prijatelju Vesi- 
nandu, 

»Ti mi moraš pomoći! Mi ćemo uzeti sa sobom 
Raglija; ja moram izvaditi mladoga orla iz gnijezda 
gore na rubu klisura«, 

»Ne bi li radije odmah donio čovjeka s mjeseca, 
to je otprilike isto tako lako!« odvrati Vesinand. »Ti 
si danas dobre volje!« 

»Da, namjeravam slaviti svadbu! Ali sad na 
ozbiljan razgovor, ti moraš da saznaš, kako stoje 
stvari!« 

I začas znali su Vesinand i Ragli o čemu se radi. 

»Ti si smion momak!« reku oni, »Ali to ne ide, 
ti ćeš skrhati vrat«, 

»Ne pada nitko, tko ne misli, da će pasti!« od¬ 
vrati Rudi, 

0 ponoći pođu opremljeni štapovima, ljestvama 
i užetima. Put je vodio kroz grmlje i šikarje, preko 
nesigurna kamenja, sve više i više u duboku noć. 
Voda se šumeći spuštala dolje, voda kapala je na 
visini, vlažni oblaci ganjali su se po zraku. Lovci 
su došli do strme klisure; tu je postalo tamnije, ka¬ 
mene stijene gotovo su udarale jedna o drugu, a 
samo visoko gore u uskom prosjeku vidio se ne¬ 
znatan tračak svijetla. Tik ispred njih bijaše dubok 
ponor sa šumnim slapom. Sva su trojica sjedila 
mirno ovdje, htjeli su da dočekaju praskozorje, kad 
izlijeta orao. Tek kad njega ubiju, mogu misliti na to, 
da se dočepaju mladoga. Rudi je sjedio slklupčan, 
tako mirno, kao da je i sam dio kamena, na kojemu 
je sjedio. Držao je pred sobom pušku, spreman da 
je svaki čas opali. Oči bile su mu nepomično uprte 
u najjgornji prosjek, gdje se ispod nadvijene pećine 

sakrivalo orlujsko gnijezdo. Tri lovca dugo su 
čekala. 

Iznenada začuje se iznad njih šum i lomljava. 
Zasjenio ih je neki velik predmet, koji je lebdio u 
zraku. Dvije puščane cijevi upere se u crnu orlu- 
šinu, koja je izlijetala iz gnijezda. Zaori hitac. Jedan 
časak još micala su se raširena krila, a onda se 
ptica polagano ispusti dolje, kao da želi svojom ve¬ 
ličinom i svojim ispruženim krilima ispuniti čitav 
ponor te u svojem padu povući sa sobom i lovce. 
Orao spustio se u dubinu; granje drveća i grmlja 
pucalo je, kako ga je ptica u svom padu kršila. 

A sad se dadu ina hitar posao. Svezu troje naj¬ 
dulje ljestve, da mogu segnuti sve do gore. Njih 
pričvrste o krajnju čvrstu tačku na rubu ponora, ali 
one ipak još nijesu sezale. Klisura bijaše još jedan 
veliki komad iznad njih glatka kao stijena sve 
donde, gdje se sakrivalo gnijezdo, zaštićeno naj- 
gornjim nadvijenim liticama. Iza kratka vijećanja 
slože se u tom, da se ne može učiniti ništa 
bolje, nego da se zgora spuste u prosjek dvoje 
svezane ljustve, te da se ove onda spoje s onim 
trima, koje su već bile dolje postavljene. S ve¬ 
likim naporom uspjelo im je, da dovuku gore 
dbolje ljestve i da pričvrste užeta. Ljestve do¬ 
guraju preko izbočene klisure, te su sada visjele slo¬ 
bodno iznad ponora. Rudi je već sjedio na najdonjoj 
prečci. Bilo je ledeno jutro; oblaci magle dizali su se 
odozdo iz onoga zjala. Rudi je sjedio napolju kao 
što muha sjedi na zanjihanoj slamci, koju je izgubila 
ptica, što si gradi gnijezdo na rubu tvorničkog dim¬ 
njaka. Ali muha znade letjeti, ako slamka popusti, 
a Rudi mogao je samo da prelomi šiju. Vjetar je 
duvao oko njega, a u ponoru ispod njega šumjela je 
voda, koja se naglo spuštala iz otopljena ledenjaka, 
dvorova Ledene djevice. 

Sad zanjiše ljestve kao pauk, koji se sa svoje 
dugačke zanjihane niti želi pričvrstiti o bilo koju 

čvrstu točku, a kad se Rudi po četvrti put dotaknuo 
ljestava, koje su bile s donje strane prislonjene uz 
klisuru, uhvati ih i sveže sigurnom i čvrstom rukom 
zajedno. Ali ni to nije sprečavalo, da su se one ne¬ 
prestano njihale amo tamo. 

Te duge ljestve, koje su sezale gore do gnijezda 
i gotovo su okomito pričinjale uz stijenu, bile su na¬ 
lik na uzlelijanu trsku. Sad je tek dolazilo ono naj¬ 
opasnije: sad se morao verati poput mačke. Ali i 
to je Rudi umio, ta naučio ga je tome njegov stari 
mačak. On nije osjećao vrtoglavice, nije opažao, da 
je vrtoglavica stupila iza njega u zrak i da svoje 
hvataljke pruža za njim. Sad je stajao na najgomjoj 
prečci ljestava i opazio, da još uvijek ne može vi¬ 
djeti unutra u gnijezdo. Tdc rukom mogao je do 
njega segnuti. Oprezno istraži, kako su čvrste naj- 
donje debele spletene grane, koje su činile tlo gni¬ 
jezda, i pošto se prihvatio za jednu debelu i čvrstu 
granu, vine se sa ljestava gore na nju te se glavom 
i prsima nadvije nad gnijezdo. Prema njemu zastruji 
zagušljiv smrad strvine. Istrunula jagnjad, divokoze i 
ptice ležale su svuda naokolo u velikim komadima. 
Vrtoglavica, koja ga se nije usudila dotaknuti, za- 
dahnula mu je u lice te otrovne pare, koje su ga 
omamljivale. A dolje u onoj bezdanoj dolini na za¬ 
pjenjenoj vodi sjedila je sama Ledena djevica sa 
svojom dugačkom zelekansto bijelom kosom i gle¬ 
dala ga uporno svojim smrtonosnim očima. 

»Sad ću te uhvatiti!« 

U jednome kutu gnijezda sjedio je velik i jak 
mladi orao, koji još nije znao letjeti. Rudi upre 
svoje oči u nj, jednom se je rukom čvrsto držao, a 
drugom bacio je zamku oko mladoga orla. Živ je bio 
uhvaćen, zamka se uhvatila oko njegovih nogu. 
Rudi prebaci zamku s pticom preko ramena tako, 
da je ptica visjela dobrano ispod njega, dok se sam 
prihvatio za uže, koje je njemu za pomoć bilo obje- 


— 152 


šeno na klisuri, dok opet vrškom noge ne dohvati 
najvišu prečku lj©stava, 

»Drži se čvrsto; ne misli, da ćeš pasti, onda ni 
ne ćeš pasti!« glasio je stari nauk i on se poveo za 
njim. Držao se čvrsto, spuštao se, bio je siguran, da 
ne će pasti, pa nije ni pao. 

Veseo i snažan poklič zaori nadaleko. Rudi 
je stajao sa svojim mladim orlom opet na čvrstom 
tlu klisure, 

VIII, 

Što novo ima opet mačka da pripovijeda. 

»Evo onoga što ste zahtijevali!« reče Rudi, koji 
je ušao u mlinarevu sobu u Bexu i postavio na tle 
jedan veliki koš. Kad je skinuo maramu, piljila su 
iiz njega dva žuta, crno obrubljena oka takovim sjajem, 
tako divlje, da se iz njih razbirala želja, da zagrizu 
u sve, što vide. Kratki jaki kljun pohlepno se otva¬ 
rao, vrat bijaše crven, pokriven pahuljicama. 

»Mladi orao!« usklikne mlinar, Babeta zavikne, 
skoči na stranu, ali nije mogla da odvrati svoje oči 
ni od Rudice ni od orla. 

»Ne smiješ se dati poljubiti!« zapovjedi mlinar. 

»A vi uvijek držite riječ!« reče Rudi, »Svatko 
ima svoje osebine«. 

»Ali zašto si nisi skrhao vrat?« upita mlinar. 

»Jer sam se čvrsto držao!« odvrati Rudi, »a to 
činim i sad, jer se čvrsto držim Babete«, 

»Gledaj najprije, da je dobiješ!« reče mlinar i 
nasmije se; a to je, kako je Babeta znala, bio dobar 
znak, 

»Daj nam dla najprije izvadimo mladoga orla 
iz košare. Strašno je gledati, kako bulji u nas. Gdje 
si ga uhvatio?« 

I Rudi morade pripovijedati, a mlinar ga je pro¬ 
matrao očima, koje su postajale sve veće i veće. 

»Svojom smionošću i svojom srećom možeš se 
brinuti za tri žene!« reče napokon mlinar, 

»Hvala, od srca vam hvala!« usklikne Rudi. 

»Da, ali Babete zato ipak još nemaš!« odvrati 
mlinar i potapka mladoga lovca šaleći se po ramenu. 

»Znadeš li, što je u mlinu najnovije?« upita 
mačka iz sobe kuhinjsku mačku. »Rudi je donio 
mladoga orla i mijenja ga za Babetu, Oni su se po¬ 
ljubili i pustili, da ih otac gleda, a to znači zaruke. 
Stari nije više udarao nogom, uvukao je pandže, iza 
ručka zadrijemao, i ostavio njih oboje da sjede i da 
se zabavljaju. Ta oni imaju toliko da si pripovije¬ 
daju, ne će ni do Božića svršiti«. 

A oni i nijesu do Božića svršili. Vjetar je vijao 
naokolo požutjelo lišće, snijeg je pao po dolini kao 
i na visokim brdinama. Ledena djevica sjedila je u 
svojim ponosnim dvorima, koji su se zimi povećali i 
proširili. Klisure bile su prevučene ledom, a hvat de¬ 
bele, strašno teške ledene svijeće vis jele su tamo, 
kuda gorski potok ljeti provlači svoju vodenu ko¬ 
prenu. Ledeni vijenci sastavljeni od fantastićkih le- 
daca sjali su iznad snijegom naprašenih jela. Ledena 
djevica jahala jie na naglom Vjetru iznad dubokih do¬ 
lina. Sve dolje do Bexa pružao se velik i debeo sni- 
ježan pokrov, a kad je dopro tamo dolje, mogao je 
da iza vrata češće nego obično vidi Rudicu. Ta on 
je sjedio kod svoje Babete. U ljetu trebali su biti 
svatovi. Prijatelji su i znanci tako često govorili o 
tom, da im je sve zvonilo u ušima. — Sjalo je vječno 
sunce, vesela, nasmijana Babeta evala je poput naj¬ 
ljepše alpske ruže, lijepa kao proljeće, koje je sad 
dolazilo, proljeće, u kojem su sve ptice pjevale o 
ljetu, o vjenčanom danu. 

»Kako njih dvoje samo mogu tako vječno sjediti 
zajedno i naginjati se jedno nad drugo!« govorila je 
mačka. »To neprestano jednolično njihovo mijaukanje 
već mi je ipak dodijalo«. 

IX. 

Ledena djevica« 

Proljeće razastrlo je svoj zeleni vijenac od ora¬ 
hovih i kestenovih drveta, koji je osobito od mosta 
kod St. Maurice-a niz Rhonu sve do obale Ženevskoga 
jezera postajao sve bujniji. Brzim tijekom šumjela 
je ta rijeka od svoga izvora ispod zelena ledenjaka, 
ledenih dvorova, žumijela je burno odande, gdje sta¬ 
nuje Ledena djevica, gdje nju oštar vjetar nosi na 
najvišu ledenu poljanu i gdje se ona na toplotne suncu 
ispruža po čistoj sniježnoj perini. Tamo je sjedila 
ona i gledala širom otvorenih očiju dolje u duboke 
doline, gdje se kreću zaposleni ljudi kao mravi. 

»Vi sile duha, kako vas nazivaju djeca sunca!« 
reče Ledena djevica, »Vi ste crvi! Neka se skotrlja 
tek jedna gruda snijega, i vi ste i vaše kuće zgnje¬ 
čeni i izbrisani iz knjige života«. I ona podigne više 
svoju ponosnu glavu i pogleda očima, iz kojih je 
zurila smrt, daleko naokolo i duboko dolje. Iz doline 
zaori uto neka čudnovata lomljava: grmljavina razbi¬ 
jenih klisura: ljudsko djelo. Gradili su se putevi i 
tuneli za željeznicu. 

»Te niske krtice!« reče ona, »one kopaju hod¬ 
nike, pa se zato čuju glasovi i pucnjava. Kad ja 
premještam svoje dvorove, onda to ječi jače nego 
grmljavina«. 

Iz doline uzdigne se dim, koji se micao naprijed 
kao lepršava koprena, perjanica, što je izlazila iz 
lokomotive, koja je na novo otvorenoj pruzi vukla 
niz kola tu zavinutu zmiju, kojoj kolute čine vagoni. 
Strelovitom brzinom jurio je voz. 

»One se tamo dolje igraju gospodara, te sile 
duha!« nastavi Ledena djevica svoj monolog. »Ali 
ipak su jedini vladari sile prirodnih moći«. I ona se 
nasmije i zapjeva, da je odjekivalo cijelom dolinom. 

»Evo tamo se skotrljala lavina!« govorili su do¬ 
lje ljudi. Ali djeca sunca pjevala su još jače nego 

ljudska misao, koja zapovijeda, podjarmi ju je more, 
premješta brda, ispunja doline; ljudska misao je je¬ 
dini gospodar prirodnih sila. Upravo u tom času 
prolazilo je sniježnom poljanom, na kojoj je sjedila 
Ledena djevica, društvo putnika. Oni su se među¬ 
sobno povezali užetima, da zajedno čine jedno jedino 
veće tijelo na glatkoj površini leda, iznad dubokih 
ponora. 

»Gmazovi!« reče ona. »Vi da ste gospodari pri¬ 
rodnih sila«, i ona se otkrene od njih i zagleda se 
porugljivo dolje u duboku dolinu, kuda je upravo 
jurio željeznički voz. ^ 

»Tu sjede te misli. One sjede u snazi sile, ja 
ih vidim, vidim svakoga pojedinog čovjeka u vlaku! 
— Jedan sjedi ponosno kao kralj, sam; tamo sjede 
zajedno u rpi; polovica ih spava, a kad se taj parni 
zmaj zaustavi, silaze i idu svojim putem. Misli odlaze 
u svijet«. I ona se nasmije. 

»I opet se spustila lavina!« govorilo se dolje u 

dolini. 

»Na nas se ne će svaliti!« rekoše dvoje, koje jc 
sjedilo na leđima parnoga zmaja, »dvije duše, a mi¬ 
sao jedna«, kako kaže pjesma. Bijahu to Rudi i Ba- 
beta; s njima bijaše i mlinar. 

»Kao prtljaga!« govorio je on. »Ja putujem s nji¬ 
ma kao nužno zlo!« 

»Evo tu sjede oboje!« reče Ledena djevica. 
»Razmrskala sam mnoge divokoze, milijune alpskih 
ruža skršila sam i slomila, da nije ni korjen ostao. 
Ja ću uništiti i njih, misli, sile duha!« I nasmije se. 

»I opet se spustila lavina!« govorili su oni dolje 
u dolini. 

X. 

Gospođa kuma* 

U Montreux, jedan od bližih gradića,^ koji 
s Clarensom, Vernexom i Granom sačinjava vijenac 
oko sjeveroistočnoga dijela Ženevskog jezera, stigla 

je Babetina kuma, otmena Engleskinja sa svetim 
kćerima i jednim mladim rođakom. Oni su stigli tek 
pred kratko vrijeme, ali ipak ih je već mlinar po¬ 
sjetio, obavijestio ih o Babetinim zarukama, o Rudici 
i o mladome orlu, o posjetu u Interlakenu, ukratko, 
ispripovjeđio im je cijelu priču, a ta ih je veoma po¬ 
zabavila i oni su se stali zanimati za Rudicu i Ba- 
betu, pa i za mlinara. Napokon trebalo je ipak da 
se predstave sve troje, i zato su došli. Babeta tre¬ 
bala je da vidi svoju kumu, a kuma Babetu. 

Kod malenoga gradića Villeneuve, na kraju Že¬ 
nevskog jezera, stajao je parobrod, koji putnike u 
pola sata otprema u Vemex, upravo ispod Mont- 
reuxa. To je obala, koju su opjevali pjesnici; tu 
ispod oraha uz duboko modrozeleno jezero sjedio 
je Byron i pisao (svoje zvučne stihove o sužnju u 
Chillonu, neprijatnom dvorcu na grebenima. Tamo, 
gdje se Clarens sa svojim žalobnim vrbama odra- 
zuje u jezeru, hodao je Rousseau, sanjajući o svojoj 
Heloisi. Rhona izlazi napolje ispod snijegom pokri¬ 
venih savojskih brda. Tu leži nedaleko od njezina 
ušća jedan maleni otok; tako je malen, da se s obale 
čini lađom. To je kameni otok, koji je jedna gospođa 
pred više nego stotinu godina dala obzidati, posuti 
zemljom i zasaditi s tri drveta akacije, koja sada 
zasjenjuju čitav otok. Babeta bijaše sasvim očarana 
tim malim mjestancem, u njezinim je očima bilo to 
najljepše od cijeloga puta, tamo se trebalo poći, 
tamo se moralo poći, tamo mora da je neopisivo kra¬ 
sno, mišljaše ona. Ali parobrod proveze se kraj otoka 
i pristane kako je morao, u Vemexu. 

Maleno se društvo odavde uspinjalo između bi¬ 
jelih sunčanih zidova, koji opkoljuju vinograde pred 
malenim gorskim gradićem Montreuxom. Ispred se¬ 
ljačkih kućica bacaju sjenu smokve, a lovorike i čem¬ 
presi uspijevaju u vrtovima. Na po brijega ležala je 
penzija, u kojoj je stanovala gospođa kuma. 

Doček bijaše vrlo srdačan. Kuma bijaše visoka, 

Ijubezna žena s okruglim nasmijanim licem. Kao di¬ 
jete bila je sigurno prava Rafaelova anđeoska gla¬ 
vica, ali sad je bila stara anđeoska glava, koju su 
okruživale srebreno bijele kovrčice kose. Kćeri bile 
su nježne, fine, visoke i tanke. Mladi bratić, koji ih 
je pratio, i od glave do pete bio sasvim obučen u bi¬ 
jelo, s riđom kosom i riđim zaliscima, tako dugim, 
da bi njime mogao opskrbiti tri gentlemena, odmah 
je stao iskazivati maloj Babeti najveću pažnju. 

Bogato povezane knjige, note i crteži ležali su 
razasuti po velikom stolu, vrata balkona, s kojega se 
pružao divan vidik na daleko prostrano jezero, bija¬ 
hu otvorena. Tiha je i mirna bila sjajna površina je¬ 
zera, u kojem su se naopako odrazivala savojska 
brda sa svojim gradićima, šumama i sniježnim vr¬ 
huncima. 

Rudi, koji je inače uvijek bio smion, vedar i 
odrešit, osjećao se ovdje vrlo nevoljko i neprijatno. 
Tu se tako kretao, kao da na glatkome tlu hoda po 
grašku. Kako je strahovito lijeno odmicalo vrijeme! 
On je mislio, da se nalazi u suhome mlinu. Sad se 
spremili u šetnju. I to je upravo tako polagano pro¬ 
lazilo. Rudi je morao da ide dva koraka naprijed, a 
jedan natrag, da ne prestigne ostale. Pošli su dolje 
prema Chillonu, starome mrkom dvorcu na kamenom 
otoku, da pogledaju sramotni stup, tamnice, zarđale 
verige na klisuri, kameni ležaj za osuđene na smrt i 
teška vrata, kroz koja su se strmoglavijivali nesreć- 
nici i nabadali na željezne šiljke usred vode. To je 
bilo stratište, koje je Bvronova pjesma uzdignula u 
svijet poezije. Rudici bilo je tako, kao da njega sa¬ 
moga vode na stratište; on se naslonio na prozor u 
klisuri i gledao u plavkasto zelenu vodu, gledao preko 
prema malenom samotnom otoku s tri akacije; on je 
želio, da se nalazi daleko, daleko od ovoga brbljavog 
društva, dok je Babeta bila najbolje volje. Kasnije 
je kazala, da se izvrsno zabavljala. Bratić činio joj 
se savršenim. 

»Da, on je savršeni brbljavac«, reče Rudi, a to 
je bilo prviput da je Rudi rekao nešto što se Babete 
neugodno dojmilo. Englez poklonio joj je malenu 
knjigu za uspomenu na Chillon, To je bila Byronova 
pjesma »Chillonski sužanj« u francuskom prijevodu, 
tako da ju je Babeta mogla čitati. 

»Knjiga je možda dobra«, reče Rudi, »ali taj 
polirani momak, koji ti ju je dao, nije bar kod mene 
postigao nikakovu sreću«. 

»Izgleda kao vreća bez brašna«, reče mlinar i 
nasmije se svojoj šali. I Rudi se stane od srca smi¬ 
jati i reče, da Englez upravo tako izgleda. 

XI. 

Bratić, 

Kad je Rudi iza nekoliko dana došao u posjetu 
u mlin, nađe tamo mladoga Engleza. Babeta je 
upravo stavljala preda nj kuhane pastrve, koje je 
sigurno sama nakitila peršunom, inače ne bi tako za¬ 
mamno izgledala. To joj nikako nije bilo potrebno. 
Što uopće hoće tu taj Englez? Šta bi samo mogao 
htjeti? Da se možda dade častiti od Babete i da mu 
ona bude vinotoča? Rudi bijaše ljubomoran, a to je 
Babetu zabavljalo. Radovalo ju je što može upoznati 
sve strane njegova srca, jake a i slabe. Ljubav joj 
je zasad bila još igrom, i ona se igrala s Rudičinim 
srcem, pa ipak, to se mora priznati, bio je jedini on 
njezina sreća, jedina misao njezina života, najbolje 
i najljepše na svijetu. Ali što je on tmumije gledao, to 
su se više smiješile njezine oči, ona bi bila plavoga 
Engleza s riđim zaliscima makar i poljubila, da je 
time mogla postignuti, da Rudi odjuri odavde bije¬ 
san i divlji. To bi joj upravo bilo dokazalo, kako je 
on jako ljubi. Pravo i mudro mala Babeta svakako 
nije kod toga radila, ali i bilo joj je tek devetnaest 
godina. Ona nije na to mislila, nije mislila na to, 
kako bi njezino vladanje, koje je jamačno bilo lako¬ 

umni je i vedrije, nego što se to dolikovalo poštenoj 
i nedavno zaručenoj mlinarevoj kćeri, mogao da 
shvati mladi Englez, 

Gdje cesta iz Bexa vodi ispod snijegom pokri¬ 
vene klisure, koje se domaćim jezikom naziva Dia- 
blerets, ležaše mlin nedaleko nagle gorske brzice, 
koja je bila bjelkastosiva poput uzburkane sapunice. 
Ta brzica nije tjerala mlin, nego je veliki mlinski 
kamen okretao malen potočić, koji se na drugoj 
obali rijeke rušio s klisura te se pomoću svoje vla¬ 
stite snage i brzine opet dizao kroz kameni prolaz 
ispod ceste, pa je zatim tekao kroz širok, od čvrstih 
balvana izgrađen i sa svih strana zatvoren žliljeb. 
Žlijeb bijaše tako pun vodom, da je propuštao te je 
zato onome, kojemu bi pala na um misao, da tim 
putem brže stigne do mlina, pružao tek mokru i 
klisku stazu. A ta misao pala je na um jednome 
mladiću: Englez, obučen u bijelo poput mlinarskog 
momka, započeo je navečer, praćen izrakom svijetla, 
koji je dopirao iz Babetine sobe, svoje veranje. U 
veranju baš nije ibio jak, to nije učio, i bio bi gotovo 
naglavce pao u rijeiku, ali se ipak izvukao promo- 
čenih rukava i po štrcanih hlača. Mokar i prljav 
stigne do ispod Babetinih prozora, gdje se popne na 
staru lipu i stane podražavati krik sove. To je bila 
jedina ptica, kojoj je glas donekle mogao podraža¬ 
vati. Babeta je to čula i pogledala kroz tanke za¬ 
store, ali kad je opazila bijeloga čovjeka i mogla se 
domisliti tko je to, stane joj srce od straha i ljutine 
naglije kucati. Brzo utrne svijetlo, popipa, je su li 
svi zaponci na prozorima zatvoreni i ostavi ga zatim 
neka tuli i zavija. 

Strašno bi bilo, da se Rudi sada nalazio u mlinu. 
Ali Rudi nije bio u mlinu, ne, bilo je mnogo gore — 
on se upravo nalazio pred mlinom. 

Izmijenilo se nešto glasnih i ljutitih riječi; činilo 
se, da će doći do tučnjave; možda će doći i do 
umorstva ili ubijstva. 

U svome strahu otvori Babeta prozor, zazove 
Rudacu imenom i umoli ga, da ode. Rekla je f da ne 
može podnijeti, da on ostane ovdje. 

»Ti ne podnosiš, da ja ostanem!« poviče on. 
ljutito, »to je dakle sve dogovoreno! Ti očekuješ 
dobre prijatelje, bolje od mene! Stidi se, Babeto!« 

»Ti si strašan!« odvrati Babeta. »Ja te mrzim!« 
i kod tih riječi zaplače. »Idi, adi!« 

»To sam dakle zaslužio!« odvrati on i pođe. 
Lice mu se žarilo kao vatra, srce mu se žarilo kao 
vatra. 

Babeta se baci na svoj krevet i plakaše. 

»Tako te iskreno ljubim, Rudi, a ti možeš tako 
loše o meni misliti!« 

I ona bijaše srdita, vrlo srdita, a to bijaše za 
nju dobro, jer bi inače bila vrlo žalosna. Tako je 
mogla da zaspi i spava zdravim mladenačkim snom. 

XII. 

Zle sile. 

Rudi ostavi Bex i uputi se kući te potraži bre¬ 
gove s njihovim svježim, hladnim zrakom, bregove, 
koje je pokrivao snijeg, u kojima je vladala Ledena 
djevica. Bjelogorično drveće stajaše duboko dolje, 
te se činilo kao stabljike krumpira, jele i grmlje po- 
stajaše sve manje, gorsko cvijeće rastijaše iz snijega, 
koji je ležao u komadima kao platno na bijeljenju. 
Jedan plavi cvijetak lebdio je u mirisavu zraku, on 
ga raskine kundakom svoje puške. 

Više gore ukazu se dvije divokoze; Rudici za- 
sjaše oči, a misli mu krenu drugim smjerom. Ali on 
ne bijaše dosta blizu, da bude siguran za svoj hitac. 
Uspne se još više, gdje je još samo čupava trava 
provirivala između kamenih litica. Divokoze išle su 
mimo dalje sniježnom poljanom. U brzini požuri 
svoje korake. Oblaci magle spuštahu se naokolo i 

on se iznenada nađe pred strmom klisurom. Počela 
je da pljušti kiša. 

On osjeti strašnu vrućinu u glavi, a zimu u osta¬ 
lim udovima. Posegne za svojom lovačkom bocom, 
ali ona bijaše prazna. On nije na nju mislio, kad je 
odjurio u brda. Nikad ne bijaše bolestan, ali sad 
pomisli, da je obolio. Bijaše umoran. Pograbi ga 
želja, da se baci na zemlju i da izaspi, ali svuda una¬ 
okolo šumjela je voda i zato odluči, da se sabere. 
Predmeti su pred njegovim očima čudnovato po¬ 
drhtavali, i on opazi iznenada ono, što nikad prije 
opazio nije, jednu nanovo sazidanu visoku kuću, 
koja se prislanjala uz klisuru. Na njezinim vratima 
stajaše jedna mlada djevojka. U prvi čas pomisli, 
da je to učiteljeva Aneta, koju je jednom kod plesa 
poljubio bio, ali to ne bijaše Aneta, Ali ipak on ju 
je već negdje morao da vidi, možda kod Grindel- 
walđa one večeri, kad se vraćao kući sa streljačke 
svečanosti u Interlakenu. 

»Kako ti dolaziš ovamo?« upita je on. 

»Ja tu stanujem!« odvrati ona. »Čuvam svoje 
stado«. 

»Tvoje stado? Gdje ono pase?« nastavi on i na¬ 
smije se. Ta tu je sam snijeg i litice«. 

»Ti se doista dobro ovdje snalaziš!« odvrati 
ona smijući se. »Ovdje dolje, samo malo niže, ima 
divan pašnjak. Tamo idu moje koze. Ja ih dobro 
čuvam. Ne gubim nijedne, što je moje, to ostaje 
moje«. 

»Ti si smiona«, reče Rudi. 

»A i ti!« glasio je odgovor. 

»Ako imaš mlijeka, pruži mi jedan gutljaj. Mori 
me nesnosna žeđ«, 

»Imam nešto bolje od mlijeka!« odvrati ona. 
»To ću ti dati. Jučer je bilo ovdje nekoliko putnika 
sa svojim vodičima; zaboravili su pola boce vina, 
kakovo još nikad okusio nisi. Oni ne će po to doći, 
a ja vina ne pijem. Ispij ga ti!« 

I ona donese vino, natoči mu u drven lončić i 
pruži ga Rudici. 

»Baš je dobro!« reče on. »(Nikad još ni jesam 
okusio tako žarko vino, koje bi toliko grijalo«. Oči 
mu zasjaju, vrati mu se život, podiđe ga neki žar, 
kao da se sve, što ga je žalostilo i tištilo, raspli¬ 
nulo. U njem se razbudi vrela, svježa ljudska narav. 

»Ali to je ipak učiteljeva Aneta!« usklikne on 
najednom. »Poljubi me!« 

»Ako mi dadeš taj lijepi prsten, koji nosiš na 
ruci!« 

»Svoj zaručni prsten?« 

»Upravo taj!« reče djevojka, uspe u lončić .još 
vina i primakne ga k njegovim usnicama. I on ga 
ispije. Prava životna radost izlije mu se u krv, či¬ 
nilo mu se, da je čitav svijet njegov, pa zašto da se 
izjeda sitnicama? Sve je tu samo za to, da nam 
pruži radost i sreću. Struja života, struja je radosti, 
radost ije vuče sa sobom, daje se od nje nositi, to 
je sreća. On pogleda mladu djevojku. Bila je to 
Aneta, a opet nije bila Aneta, ali ni sablast, kako 
ju je on nazvao, ikad se s ujom sastao u Grindel- 
waldu. Ta djevojka tu ma brdu bijaše svježa kao 
svježi snijeg, krepka kao gorski cvijet, lagana kao 
košuta, ali ipak stvorena iz Adamova rebra, čo¬ 
vjek kao i Rudi. I on je obuhvati rukama, zagleda 
se u njene divne sjajne oči. To je trajalo tek jedan 
časak, i u tom času, daj nam to protumači rije¬ 
čima ... je li njime prostrujio život duha ili smrti? 
Je li se dizao, ili spuštao; u duboki smrtni ledeni 
ponor, sve dublje i dublje? On je vidio kako le¬ 
deni zidovi sjaju kao zelenkasto modro staklo; na¬ 
okolo zijevale su bezbrojne pukotine i provalije, a 
voda kapala je zvečeći kao zvonca, a uz to bijaše 
sjajna poput bisera, u obliku modrikastih plame¬ 
nova. Ledena ga djevica poljubi tako, da su mu 
trnci prošli od hrptenjače sve do čela. On krikne 
* od bola, otkine se, zatetura i padne. Pred očima 


163 — 


mu se zamrači, ali on ih opet otvori. To su se s njim 
poigravale zle sile. 

Nestalo je alpinske djevojke, nestalo je koli¬ 
bice, u kojoj se ona sakrivala. Voda tekla je s gole 
klisure, a naokolo ležao je snijeg. Rudi se tresao 
od zime. Bijaše prokisnuo do kože, a nestalo je 
njegova zaručtnog prstena, prstena, koji mu je Ba¬ 
beta nataknula na prst. Kraj njega u snijegu ležala 
je njegova puška, on je podigne, htjede da opali, 
ali ona zataji. Vlažni oblaci nagomilali su se kao 
sniježne krpe iznad ponora, u njem sjedila je Vrto¬ 
glavica i vrebala na svoj nemoćni plijen, a ispod 
njega zvečilo je u duboku ponoru, kao da se ruši 
stijena i da sve, što hoće da zaustavi njezin pad, 
razmrska i nosi sa sobom. 

Ali u mlinu sjedila je Babeta i plakala. Rudice 
nije šest dana bilo tamo, njega, koji nije imao pravo, 
njega, koji bi je bio morao moliti za oproštenje, a 
kojega je ipak od sveg srca ljubila. 

XIII. 

U mlinarevoj kući« 

»Ljudi ipak prave strašne gluposti!« reče mačka 
iz sobe kuhinjskoj mački. »Između Babete i Rudice 
opet je sve svršeno. Ona plače, a on sigurno više 
ni ne misli na nju«. 

»To mi se nikako ne sviđa«, odvrati kuhinjska 
mačka. 

»Ni meni«, reče mačka iz sobe, »ali ja se zato 
ne ću uzrujavati! Ta Babeta može postati zaruč¬ 
nicom riđobradoga. Međutim nije ni njega bilo ovdje, 
otkad se ono htio popeti na krov«. 

Zle sile poigravaju se u nama i izvan nas. Rudi 
je to osjetio i razmišljao o tome. Što se to oko 
njega i s njim događalo tamo gore na brijegu? Jesu 
li to bile utvare ili grozničav san? Nikad prije nije 
znao ništa o groznici ni o bolesti. Dok je osuđivao 

Babetu, zagleda malo sam u svoju dušu. On po¬ 
misli na divljanje u svom srcu, na onaj vrući fohn, 
koji se onomadne u njem razbjesnio. Može li da 
Babe ti ispovjedi sve, svaku misao, koja se kod 
ni joga u času iskušenja mogla stvoriti djelom? Iz¬ 
gubio je njezin prsten, a upravo tim gubitkom do¬ 
bio je opet natrag nju. Može li se ona njemu ispo¬ 
vjediti? Bilo mu je, kao da će mu srce pući, kad 
bi na nju pomislio. Tolike su se uspomene budile 
u njem. On je ugleda pred sobom, živu, veselu, 
dobro dijete. Mnoga nježna ljubavna riječ, koju je 
izrekla iz dubine srca svoga, preleti kao sunčana 
zraka kroz njegove grudi, i doskora sjala je Babeta 
pred njim obasjana samo suncem. 

Ona mu se morala ispovjediti i trebala je to 
da učini. 

On je došao u mlin i došlo je do ispovijedi. Ona 
započne cjelovom, a svrši time, da je zapravo Rudi 
bio grješnik. Njegova je najveća pogreška bila ta, 
što je uopće mogao da posumnja u Babetinu vjer¬ 
nost. To ije upravo ogavno od njega. Takovo ne¬ 
povjerenje i takova žestina mogla bi ih samo oboje 
survati u nesreću. Da, da, sasvim sigurno i zato 
mu Babeta održi malu propovijed. To ju je razve¬ 
seljavalo i tako joj je dražesno pristajalo. Ali u 
jednoj stvari imao je Rudi ipak pravo, da je naime 
bratić gospođe kumice brbljavac. Ona će knjigu, 
koju joj je on poklonio, spaliti, da ne zadrži uza se 
ništa, što bi je moglo sjetiti na nj. 

»No, sad je prošlo!« reče mačka iz sobe. »Rudi 
je opet ovdje; oni su se među sobom sporazumjeli 
i tvrde, da je to najveća sreća!« 

»Noćas«, odvrati kuhinjska mačka, »čula sam 
kako govore parcovi, da je najveća sreća držati 
lojanice i imati dobru porciju pokvarene slanine. 
Komu da se vjeruje, parcovima ili zaljubljenim lju¬ 
dima?« 

»Nijednima«, odvrati mačka iz sobe, »to je 
uvijek najsigurnije«. 

Najveća sreća za Rudicu i Babetu nalazila se 
upravo u svom početku; oni su očekivali kako se 
kaže najljepši dan, vjenčani dan. 

Ali vjenčanje nije se imalo obaviti u crkvi u 
Bexu, ni u mlinarevoj kući. Gospođa kuma željela 
je, da se svadba proslavi kod nje i da se vjenčanje 
obavi u lijepoj maloj crkvici u Montreuxu. Mlinar 
je svakako htio da se njezina želja prihvati. On je 
jedini znao, što gospođa kuma sprema mladomu 
paru. Oni treba da dobiju vjenčani dar, koji je sva¬ 
kako bio vrijedan, da se malo popusti. Bio je odre¬ 
đen dan. Već večer prije toga namjeravali su otpu¬ 
tovati u Villeneuve, da se rano u zoru slijedećeg 
dana ođvezu u M!ointreux, da kćerke gospođe kume 
uzmognu okititi nevjestu. 

»Sigurno će se slijedećeg dana održati ovdje u 
kući kakova svečanost«, reče mačka iz sobe. »Inače 
nije sve skupa vrijedno ni da se zamijaukne«. 

»Ta isvakako, da će se i ovdje održati sve¬ 
čanost«, reče kuhinjska mačka. »Patke su zaklane, 
golubovi očupani, a na zidu visi čitava divokoza. 
Meni sve sline teku iz usta, kad to promatram. — 
Sutra već odlaze na put!« 

Da, sutra. Te večeri sjedili isu Rudi i Babeta po¬ 
sljednji put kao zaručnici u mlinu. 

Napolju žarile su se Alpe, večernje zvono je 
zvonilo, a kćeri sunčanih zraka pjevale su: »Do¬ 
godit će se ono, što je najbolje!« 

XIV. 

Noćne utvare. 

Sunce je zašlo. Oblaci spuštali su se među vi¬ 
sokim bregovima u dolinu Rhone. Južnjak, koji je 
proujio preko žarkih pješčanih pustinja afričkih, 









— 166 — 


dtivao je dalje preko visokih Alpa, Bijaše to fohn, 
koji je kidao oblake. Kad je vjetar projurio, bilo je 
jedan čas sve mimo. Raskidani oblaci gomilali su se 
u fantastičnim likovima između šumom zaraslih 
brda iznad ibrze Rhone. Oni su prikazivali likove 
pretpotopnih morskih nemani, orla, kako lebdi u 
zraku i žabe, koje skaču po močvarama. Oni su se 
spuštali dolje do nagle rijeke, plovili su po njoj, ali 
su ipak plovili po zraku. Bujica nosila je sa sobom 
iz korjena iščupanu jelu, a ona je u vodi tvorila 
okrugle virove. Bijaše to Vrtoglavica, bijaše to više 
nego jedna od njezinih sestara, koje su se u šumnoj 
rijeci okretale u krugu. Mjesec je obasjavao snijeg 
gorskih vrhunaca, tamne šume i bijele, čudnovate 
oblake, utvare noći, duhove prirodnih sila. Seljak u 
brdima vidio ih je kroz stakla. One isu četimice 
lebdjele ispred Ledene djevice. Ona je dolazila iz 
svojih ledenih dvorova, sjedila je na svojoj krhkoj 
lađi, iščupanoj jeli, a voda s ledenjaka nosila ju je 
niz rijeku dolje prema otvorenom jezeru. 

»Dolaze svatovski gosti!« šumjelo je i pjevalo 
u zraku i vodi. 

Posvuda same sablasti, napolju i unutra. Ba- 
beta usnila je čudnovat san. 

Bilo joj je, kao da se udala za Rudicu i to već 
pred mnogo godina. On se nalazio u lovu na divo- 
koze, a ona bijaše u svojoj domovini. Kraj nje sjedio je 
mladi Englez s riđim zaliscima. Njegove su oči gle¬ 
dale taiko toplo, njegove su riječi imale tako ču¬ 
desnu snagu, on joj pruži ruku i ona m orade poći 
za njim. Oni su zajedno ostavili domovinu. Nepre¬ 
stano su silazili, Babeti se činilo, kao da joj leži na 
srcu težak teret, koji postaje sve teži. Bijaše to 
grijeh prema Rudici, grijeh prema Bogu. Iznenada 
nađe se ostavljena, odijelo joj je bilo razderano od 
trnja, kosa bijaše joj sijeda, puna bola pogleda gore 
i opazi na ruibu klisure Rudicu. Ona ispruži za njim 
svoje ruke, ali se ne usudi za zvati ga ili moliti; to 


— 167 — 


joj ne bi ni pomoglo ništa, jer doskora opazi, da to 
nije bio on sam, nego tek njegov lovački kaput i 
šešir, koji su visjeli na motki, kako to postavljaju 
lovci, da nadmudre divokoze. I Babeta jauikala je u 
beskrajnoj boli: »Oh, da sam bar umrla na svoj 
vjenčani dan, na svoj najsretniji dani! Gospode, ti 
Bože moj, to bi bila milost, bila bi sreća života. 
Onda bi se bilo dogodilo najbolje, što bi se moglo 
dogoditi meni i Rudici. Nitko ne zna unaprijed svoju 
sudbinu«. I u grješnoj boli strmoglavi se u duboki 
ponor. Prepukla je žica, zabrujio žaloban glas!- 

Baibeta se probudi. San se svršio i nestalo ga, 
ali ona je znala, da je usnila nešto strašno i da je 
sanjala o mladom Englezu, kojega već mjesecima 
nije vidjela, a još manje pomislila na nj. Da li se 
nalazi u Montreuxu? Hoće li ga možda kod svadbe 
vidjeti? Lagana sjena preleti preko njenih finih usta. 
Obrve joj se namršte. Ali začas vrati se smiješak i 
neki osobiti sjaj u njezine oči: napolju sjalo je divno 
sunce, a sutra je njezino i Rudičino vjenčanje. 

On bijaše već u sobi, kad je ona sišla i doskora 
otpute se u Villeneuve. Oni su oboje bili tako sretni, 
a sretan bio je i mlinar. On ise smijao i sjao od za¬ 
dovoljstva. Bijaše dobar otac, poštena duša. 

»Sad smo mi gospodari u kući!« reče mačka iz 
sobe. 

XV. 

Svršetak, 

Nije se još bila spustila večer, kad je ono troje 
sretnih ljudi stiglo u Villeneuve i sjelo za ručak. 
Mlinar sjedne sa svojom lulom u naslonjač i malo 
zadrijema. Mladi zaručnici pođu ispod ruke prema 
gradu, cestom ispod grmljem obraslih klisura uz 
plavkastozeleno jezero. Tmurni Chillon odrazivao 
je svoje sive zidove i crne kule u bistroj vodi. Ma¬ 
leni otok s tri akacije bio je još bliži, izgledao je 
kao kita cvijeća na jezeru. 

»Tamo preko mora da je dražesnoj« reče Ba- 
beta. Nju je opet obuzela velika želja, da pode 
tamo preko, a ta joj se želja mogla odmah i ispuniti. 
Na obali ležao je čamac. Uže, koje ga je držalo, dalo 
se lako odriješiti. Nije bilo nikoga, koga bi se moglo 
upitati za dopuštenje, pa zato uzmu čamac bez 
oklijevanja. Rudi bio je veoma vješt veslanjju. 

Vesla zaranjala su se kao riblje peraje u po¬ 
da tljiv u vodu; ona je tako mekana, a opet tako jaka; 
ima jalka leđa da nosi, ima velika usta da proždire, 
slatko se smiješi kao sama blagost i mekoća, a ipak 
tjera u kosti strah i jalka je, da može sve razmrskati. 
Pjeneći se štrcala je voda iza čamca, koji je njih 
oboje za nekoliko časaka prenio na otok. Tamo se 
iskrcaju na kopno. Tu nije bilo više mjesta, nego 
upravo toliko, da se dvoje mogu zavrtjeti u plesu. 

Rudi zavrti Babetu dva tri puta, a onda sjednu 
na malenu klupu ispod nadvijenih akacija, zagledaju 
se jedno drugome u oči, prime se za ruke, a sve je 
oko njih sjalo u sjaju sunca na zapadu. Jelove šume 
na brdima osvijetlile su se crvenkastoljubičastom 
bojom rascvjetala vrijeska, a gdje je prestajalo 
drveće i nastajao goli krš, žarilo se, kao da je sve 
prozirno. Oblaci ina nebu sjali su kao crveno zlato, 
čitavo jezero bilo je nalik svježoj, plamenoj ražinoj 
latici. Kako su se sjene dizale sve do sniježnih sa- 
vojskih brda, postajale su one tamnomodre, ali naj¬ 
viši rub sjao je kao crvena lava. On je otkrivao jedan 
čas iz stvaranja brda, kad su se te užasne gromade 
dizale iz krila zemlje i još ni jesu bile utrnule. Bilo 
je to alpinslko rumenilo, kakovo Rudi i Babeta nisu 
nikad prije vidjeli. Snijegom pokriveni Dent du Midi 
sjao je kao ploča punoga mjeseca, kad se uzdiže na 
obzorju. 

»Toliko ljepote, toliko sreće!« usklilknu oboje. 
»Više zemlja ne može dati!« reče Rudi. »Ovakov ve¬ 
černji čas znači čitav jedan život. Kako često 
sam osjećao svoju sreću ovako, kako je osjećam 

sada i mislio sam, da se sad iznenada sve svrši, kako 
sam ipak srećno živio. Kako je taj svijet ipak pun 
blagoslova. I dan se svršio, došao je opet novi, a 
meni se činilo, kao da je taj još ljepši. Dragi je Bog 
ipak beskrajno dobar, Babeto!« 

»Ja sam tako sretna!« odvrati ona. 

»Zemlja mi ne može dati više!« usklikne za¬ 
nosno Rudi. 

A večernja zvona odzvanjala su sa savojskih 
brda, s brda Švajcarske. U zlatnom sjaju dizala se 
na zapadu tanin om odra Jura. 

»Bog neka ti dade sve najljepše i najbolje!« 
reče Babeta blago i nježno. 

»To i hoće!« reče Rudi. »Sutra ću to imati! 
Sutra si sasvim moja, moja mila, slatka ženica!« 

»Čamac!« usklikne Babeta u taj čas. 

Čamac, koji ih je morao odvesti natrag, odriješio 
se i odmicao od otoka. 

»Uhvatit ću ga!« reče Rudi, zbaci sa sebe 
kaput, izulje brzo čizme, skoči u jezero i zapliva 
snažnim zamahom za čamcem. 

Hladna i duboka bijaše bistra modro-zelena 
voda s ledenjaka. Rudi pogleda u dubinu. Baci u 
nju tek jedan jedini pogled i pričini mu se, kao da 
vidi, kako se u njoj kotrljia, sja i poigrava zlatan pr¬ 
sten. On pomisli na svoj izgubljeni zaručni prsten, 
a taj prsten postane uto veći, proširi se u sjajan 
krug, a u njem zasja blistavi ledenjak. Naokolo zi¬ 
jevali su beskrajno duboki ponori, a voda je kapala 
i zvečila kao zvonca i sjala poput bijela plamena. 
On je jednim pogledom pregledao ono, što mi mo¬ 
ramo ispripovjediti dugim i mnogim riječima. Mladi 
lovci i mlade djevojke, muškarci i žene, koji su 
jednom propali u provalije ledenjaka, stajali su ondje 
živi s otvorenim očima i nasmijanim ustima. Du¬ 
boko ispod njih odzvanjala je zvonjava crkvenih 
zvona iz zasutih sela. Ljudi klečali su ispod crkve¬ 
noga svoda, ledene svijeće bile su cijevi orgulja, a 

gorska brzica svirala je orgulje. Ledena djevica 
sjedia je na sjajnom prozirnom dnu, uzvinula se 
gore k Rudici, poljubila mu noge, smrtni drhtaj 
prostruji njegovim tijelom, bilo je, kao da ga je 
udario električni udarac —♦ — — led i vatra za¬ 
jedno! Kod kratkog dodira ne osjeća se između 
njih nikakova razlika. 

»Moj, moj!« zvučilo je oko njega i u njem. 
»Poljubila sam te, dok si još bio malen, poljubila 
sam te u usta! Sad te ljubim u noge i prste, sav 
si moj!« 

I njega nestade u bistroj modroj vodi. 

Sve bijaše mirno. Crkvena zvona prestala su 
zvoniti, posljednji zvukovi uminuli su zajedno sa 
sjajem crvenih oblaka. 

»Moj si!« orilo se iz dubine; »moj si!« orilo se 
u visinama, u beskrajnosti. 

Lijepo je letjeti od ljubavi do ljubavi, sa zemlje 
u nebo. 

Prepukla je žica, zabrujio je žaloban glas; le¬ 
deni cjelov smrti pobijedio je prolaznost. Predigra 
se svršila, da može početi drama života, nesklad 
glasova stopio se u harmoniju. 

Zoveš li to žalosnom pričom? 

Jadna Babeta! Za nju bijaše to čas strave; sve 
dalje i dalje plovio je čamac. Nitko nije znao, da se 
zaručnici nalaze na malenom otoku. Večer se sve 
više spuštala; oblaci su se spuštali, dolazio je mrak. 
Sama, očajna, jaučući stajala je ovdje. Iznad nje 
prijetilo je nevrijeme. Strijele križale su preko brda 
Jure, preko Švaijcarske i Savoje. Sa svih strana 
bljesak za bljeskom, grom se orio za gromom, 
grmjelo je bez prestanka, dugo. Bljesak stao se 
doskora natjecati sa suncem, mogao se vidjeti svaki 
pojedini trs kao o podne, a doskora zatim zavlada 
opet crna tmina. Strijele tvorile su pruge, zavoje, 
udarale su naokolo u jezero, sjale su sa svih strana, 

dok je jeka pojačavala udarce groma. Na kopnu 
izvlačili su čamce na obalu; sve živo potraži zaklon 
— sad udari pljusak. 

»Gdje su samo Rudi i Babe ta po tom strašnom 
nevremenu?« pitao je mlinar. 

Babeta sjedila je sklopljenih ruku, s glavom 
spuštenom u krilo, nijema od boli, vike i jadiko- 
vanja. 

»U dubokoj vodi«, govorila je sama sebi, »du¬ 
boko dolje, kao ispod ledenjaka, je on«. 

Došlo joj je napamet, što joj je Rudi pripovi¬ 
jedao o smrti svoje majke, o svome spasenju, i kako 
su ga izvukli iz pukotine ledenjaka skoro kao 
lješinu. »Ledena djevica ima ga opet«. 

A bljesak zasja tako jasno kao sunčana zraka 
na bijelome snijegu. Babeta skoči u vis. Jezero uz¬ 
digne se u isti tren kao sjajni ledenjak, nasred njega 
stajala je Ledena djevica, dostojanstvena, blijeda, 
sjajna, a kraj njezinih nogu ležalo je Rudičino mrtvo 
tijelo. 

»Moj!« usklikne ona, i naokolo nastane opet 
mrak i tmina, a voda je tekla. 

»Strašno!« jadikovala je Babeta. »Ta zašto je 
morao umrijeti, kad je dolazio dan naše sreće. 
Bože, rasvijetli moj razum, rasvijetli moje srce. Ja 
ne razumijem tvojih puteva, ja tapam naokolo po 
tmini, koja mi zastire tvoju mudrost i dobrotu!« 

I Bog joj rasvijetli srce. Jedna strelovita misao, 
jedna zraka milosti, njezin san prošle noći, sasvim 
živ, prođe kroz nju. Ona se sjeti riječi, koje je 
rekla: želju za ono najbolje za sebe i Rudicu. 

»Jao meni! Je li bio zametak grijeha u mome 
srcu? Je li moj san bio budući život, kojemu su žice 
poradi mojega spasa morale da popucaju? Jadne li 
mene!« 

Jadikujući sjedila je ovdje u mrkloj noći. U 
njezinoj dubokoj tišini zvučile su joj još uvijek u 
ušima Rudičine riječi, posljednje koje je rekao: 

»Više sreće ne može da mi pruži zemlja!« One su 
izašle iz preobilja radosti, one su se ponavljale u 
bujici bola. 

* 

Otad prošlo je nekoliko godina. Jezero se smi¬ 
ješi, obale se smiješe. Loza svija se pod teškim 
grozdovima. Parobrodi sa lepršavim zastavama jure, 
jahte sa svoja dva razapeta jedra lete kao leptiri 
preko vodene površine. Preko Chillona otvorena je 
željeznička pruga: ona vodi duboko u dolinu Rhone. 
Na svakoj stanici izlaze stranci, oni dolaze sa svo¬ 
jom crveno uvezanom putnom knjižicom i čitaju iz 
nje, što osobito imadu tu da vide. Pohađaju Chillon, 
pogledaju vani na jezeru maleni otok s tri akacije 
i čitaju u knjizi o zaručnicima, koji su se jedne večeri 
godine 1856. prevezli preko, čitaju o smrti zaruč¬ 
nika i: »slijedećeg jutra začuo se na obali očajan 
krik zaručnice«. 

Ali ta putna knjižica ne kazuje ništa o Babe- 
tinu mirnom životu kod njezina oca, ne u mlinu, 
gdje sad stanuju stranci, nego u lijepoj kućici u 
blizini stanice, s čijih prozora ona još mnogu večet 
gleda preko kestenova prema sniježnim brdima, 
kuda je nekad tumarao Rudi. Ona promatra navečer 
alpimsko rumenilo, djeca sunca sastaju se tamo 
gore i ponavljaju pjesmu o putniku, kojemu je vihor 
zgrabio i odnio plašt. Uzeo je ljusku, a ne čovjeka. 

Snijeg brda sja ružičnim sjajem, ružičnim sja¬ 
jem sja svako srce, u kojemu živi misao: »Bog ipak 
daje da ise događa ono, što je za nas najbolje!« Ali 
nama se to ne objavljuje uvijek kao Babeti u nje¬ 
zinu snu. 








PUŽ I RUŽA. 


Naokolo vrta bijaše ljeskova živica, vani bijaše 
livada i polje s kravama i ovcama, a usred vrta sta¬ 
jaše ruža u cvatu. Ispod nje sjedio je puž, koji je 
mnogo u sebi imao; ta bio je pun sam sebe, 

»Čekajte samo, dok dođe moje vrijeme«, govo¬ 
raše on, »ja ću malo više učiniti nego da tjeram ruže, 
nosim lješnike ili dajem mlijeko kao krave i ovce«. 

»Ja neobično mnogo očekujem od vas«, odvrati 
joj ružin grm. »Smijem li se usuditi da vas zapitam, 
kad će to doći?« 

»Ja imam vremena«, odgovori puž. »Vama se 
uvijek tako strašno žuri. To vam ne daje vremena, 
ni da nešto očekujete«. 

Slijedeće godine ležao je puž na suncu otprilike 
na istome mjestu ispod ružiua grma, koji je ibio obasut 
pupoljcima i na kojem su se rascvjetavale ruže, uvijek 
svježe, uvijek nove. A puž se izvuče napola iz svoje 
kućice, ispruži rogove pa ih opet uvuče. 

»Sve je tako, kao i lanjske godine. Ništa nije 
napredovalo. Ružin grm ustavio se kod ruža, pa ne 
može da dotjera dalje«. 

Prođe ljeto, dođe jesen; ružin je grm neprestano 
bio pun pupoljaka i cvjetova, sve dok nije pao snijeg 
i nastalo hladno i vlažno vrijeme. Ruža se sagnula 
k zemlji, a puž se zavukao u zemlju. 

I počela je nova godina, pojavi se ruža, pojavi 
se i puž. 

»Sad ste stari ružin grm«, reče on. »Ne će dugo 
potrajati, pa ćete morati propasti. Dali ste svijetu 
sve, što ste imali u sebi. Da li to nešto znači, svakako 

je pitanje; ja nemam vremena da o tom razmišljam. 
Ali očito je to, da vi nijeste poradili ništa oko toga, 
da se u svojoj unutrašnjosti razvijete, jer biste inače 
bili stvorili nešto sasvim drugo. Možete li da odgo¬ 
varate za to? Doskora ćete se pretvoriti u samo drvo. 
Možete li uopće shvatiti, što vam govorim?« 

»Vi me plašite!« odgovori ruža. »Na to nijesam 
nikad pomišljala«. 

»Ne, s razmišljanjem se jamačno nijeste mnogo 
izmorili. Jeste ili ikad sami sebi položili račun o tom, 
zašto cvatete i što se događa kod cvjetanja? 0 tom, 
da upravo mora biti tako i nikako drugačije? 

»Ne«, odgovori ruža. »Cvala sam u sreći i radosti, 
jer drugačije nijesam mogla. Sunce bijaše tako toplo, 
zrak tako svjež; upijala sam bistru rosu i jaku kišu. 
Disala sam, živjela sam! Iz zemlje se uzdizala k meni 
snaga, odozgo spuštala se na me snaga, osjećala sam 
sreću, uvijek novu, uvijek veliku, i stoga sam morala 
neprestano cvasti. To bijaše moj život, ja nijesam 
mogla drugačije«. 

»Vi ste provodili vrlo udoban život!« primijeti 

puž. 

»Svakako! Sve mi je ibalo dano!« odvrati ruža. 
»Ali vama se pružalo još više! Vi spadate među one 
misaone, duboke stvorove, među one nadarene, koji 
žele da svijet natjeraju u čudo«. 

»To mi nikako nije namjera«, reče puž. »Ne ma¬ 
rim za svijet. Što me se tiče svijet? Ja imam dosta 
posla sam sa sobom i imam dosta toga u sebi«. 

»Ali ne moramo li ipak mi svi drugima da dajemo 
naše najbolje, da im pružamo ono, što možemo? — 
Ja sam pružala dakako samo ruže — ali vi? Vi, koji 
ste dobili tako mnogo, što ste vi dali svijetu, što mu 
dajete?« 

»Što sam mu dao? Što mu dajem? Ja pljujem na 
svijet. On ne vrijedi ništa, on me se ne tiče. Ako vi 
dajete ruže, a ono ne možete da dotjerate dalje od 
toga. Neka lijeske daju lješnike, krave i ovce mlijeko, 

oni svi imađu svoju posebnu publiku; ja svoju imam 
u sebi. Ja se zavlačim sam u se i tu ostajem. Svijet 
me se ne tiče«. 

I na to se puž zavuče u svoju kućicu i zatvori se 
u njoj. 

»To je vrlo teško i žalosno!« reče ruža. »Ja se 
s najboljom voljom ne mogu zavući, ja moram uvijek 
đa se racvjetavam u ruže. Lišće opada, ono leti s vje¬ 
trom; ali ipak sam vidjela, kako je jedna od ruža 
dospjela u molitvenik domaćice, vidjela sam, kako je 
jedna od mojih ruža dobila mjesto na grudima jedne 
mlade djevojke i kako su jednu poljubila dječja usta 
u blaženoj radosti. To mi je bilo tako ugodno, bijaše 
to pravi blagoslov. To je moja uspomena, moj život«. 

I ruža evala je u nevinosti dalje, a puž je spavao 
u svojoj kućici i nije se brinuo za svijet. 

Prošle su godine. 

Puž bijaše zemlja u zemlji; ruža bijaše zemlja u 

zemlji, — i ruže iz molitvenika je nestalo-ali u 

vrtu cvale su nove ruže, u vrtu rasli su novi puževi. 
Oni su se zavlačili u svoje kućice, pljuvali su — i 
nisu se brinuli za svijet. 

Hoćemo li priču opet početi čitati s početka? — 
Ona ne će postati drugačijom. 


















